text
stringlengths 33
26.1k
| label
stringclasses 5
values |
|---|---|
Виталий Пронин 4-тӥ феврале нырысьсэ пусйим Йӧскалык печатьлэсь нуналзэ. Со улсын Кун Кенеше сӥё-дано ужрадэ люкаськылӥзы анай кылын гожъяськись журналистъёс, внештатной корреспондентъёс. Газетчиос понна пӧртэм ужрадъёс чакламын вал. Кун Кенешын данъязы шаерысьтымы анай кылын гожъяськись журналистъёсты Туспуктӥз Максим Егоров 4-тӥ февралез календарьысь дано нуналэн лыдъяны кичӧлтонэн кылем арын потӥз вал Кун Кенешысь Наукая, дышетонъя, культурая, нациосын ужан политикая комиссия. Йӧскалык печатьлэн нуналызлы 4-тӥ февраль юнме шорысь быръемын ӧй вал: 1915-тӥ арын та нуналэ потӥз удмурт кылын нырысетӥез газет — «Войнаысь ивор». Туннэ нуналлы шаерамы удмурт кылын 7 газет-журналъёс пото, асьсэ удмурт ватсэтъёссэс потто куд-ог ёрос газетъёс но, вӧлме бигер кылын «Янарыш» газет. Анай кылын гожъяськисьёсты Кун Кенешлэн, пӧртэм ведомствоослэн сӥё-дано грамотаосынызы, таукаронъёсынызы пусйизы Кун Кенешлэн Тӧроез Владимир Невоструев, Кун Думаысь депутатъёс Андрей Исаев, Алексей Загребин, Федерация Кенешысь сенатор Юрий Фёдоров, Печатья но ивор вӧлмытонъя агентстволэн кивалтӥсез Александр Валов, нациосын ужан политикая министр Лариса Буранова, «Удмурт Кенеш» огазеяськонлэн тӧроез Татьяна Ишматова. Озьы ик ужрад дыръя данъямын вал Эрик Батуев нимо премилэн лауреатэз. Туэ нырысьсэ со данъетэн пусъемын ӟуч гожъяськись — историк, «Иднакар» журналэз поттӥсь Алексей Коробейников. Со 500-лэсь трос научной статьяослэн, 125-лэсь уно книгаослэн авторзы. Эрик Батуев нимо премилэн лауреатэз нырысьсэ луиз ӟуч гожъяськись Алексей Коробейников — Анай кылын потӥсь газетъёс калыклэсь асваланзэ ӝутон понна бадӟым уж нуо. Куд-ог ёросъёсысь газетъёс, уката ик удмурт кылын потӥсьёсыз, огшоры ивор вӧлмытӥсьёс гинэ ӧвӧл, соос утё, азинто калык сям-йылолъёсты, тодмато ёросысь адӟем карымон адямиосын, предприятиосын. Газет бамъёс лыдӟисьлы луонлык сёто кылбуръёсын, веросъёсын уртчись мылкыдзэ ӧръяны, — шуиз В. Невоструев. Кун Кенешлэн Тӧроез иворчиослы тау кариз парламентлэсь ужзэ валаса возьматэмзы понна. Пусйиз: парламентлэн ужаз пӧртэм вакытъёсы тыршизы журналистъёс но гожъяськисьёс. Кылсярысь, УАССР-ысь Верховной Советлэн нырысетӥ ӧтчамезлэн кивалтӥсез вал «Удмурт коммуна» газетлэн редакторез Николай Разенов. Гожъяськись Геннадий Красильников 2 пол депутатэ бырйылэмын, 1960-тӥ аръёсы Верховной Советэн кивалтӥз. В. Невоструев тау шуиз внештатной авторъёслы но, соос газетэз пӧртэм иворъёсын узырмыто шуыса. Алексей Загребин журналистлэсь история понна бадӟым кулэлыксэ пусйиз. Шуиз: журналистика мӧзмыт луыны кулэ ӧвӧл, со кулэ шумпоттыны, тунсыко луыны, но со вакытэ ик сюлмаськытӥсь ужпумъёсты ӝутыны. — Туала журналист — со кылдытӥсь, пӧрмытӥсь, — ватсаз депутат А. Исаев. — Трос ужпумъёс сэрттӥсько-пертчисько журналистъёслэн материалъёссы бере. Удмурт печатьлэн сюресэз сярысь вераз Удмурт кун университетысь Удмурт кылосбуръя, финно-угроведениея но журналистикая институтысь дышетӥсь, тодосчи Александр Шкляев. — Удмурт газетъёс котьку висъяськылӥзы литератураен ваче ки мынэменызы, — шуиз Александр Григорьевич. — Газетъёсты лэсьтӥзы, азинтӥзы нимо-дано гожъяськисьёс Трофим Борисов, Кедра Митрей, Даниил Майоров но мукет дано удмурт пиос. Туннэ но газетъёсын ӧжыт ӧвӧл кылбурчиос, гожъяськисьёс. Журналистъёс, материалъёссы лыдӟымон, тунсыко мед луозы шуыса, кылзы бордын трос ужаны кулэ. — Туннэ журналистъёс газет-журнал гинэ уг потто, соос анай кылэз утён но азинтон понна кыл куто, — шуиз нациосын ужан политикая министр Лариса Буранова. — Удмурт кылын газет-журналъёс пото ке, кыл улэ, нош кыл улэ ке — улэ калык но. Интернет котыр улонмес басьтэ ке но, газет-журналъёслэн асьсэлэн интызы. Кыӵе умой, али гинэ печатьысь потэм газет сьӧры пуксьыса, улон шоры учкыны, малпаськыны. Удмурт газетъёсты-журналъёсты кие кутыса, валаськод, макем отын ваньмыз сюлме пырымон гожтэмын. Материалъёсысь адямиос тыныд матын луо, соосты тодытэк но яратыны кутскиськод кадь, ваньзэ тае уз вошты нокыӵе Интернет. — Анай кылъёсын потӥсь газетъёс туннэ ивор вӧлмытон, газет понна газет поттон гинэ ӧвӧл, соос — калыклэсь сюлмаськонъёссэ, вазиськонъёссэ люкасьёс, сэрттӥсь-пертчисьёс, — шуиз Йӧскалык прессалэн юртэныз кивалтӥсь, «Удмурт дунне» газетлэн валтӥсь редакторез Зинаида Рябинина. — Интернет-изданиос пӧлын газетъёслы улыны капчи ӧвӧл, озьы ке но ми арнялы быдэ потӥськом, тиражъёсмес возьыны тыршыса, калыклы кулэ луись проектъёсты улонэ пыӵатӥськом. Ми ум куриське мултэс саклык, но йӧскалык печатьлэн нимаз нуналыз кылдӥз шуыса, туж шумпотӥськом. Лыдӟисьёслэн нимынызы вераськиз Трофим Борисов югдытӥсьлэн ӵыжы-выжыез — Алнаш ёросысь Удмурт Кизекгуртысь автормы Раиса Корепанова. Со тау кариз удмурт газетъёслы огшоры ужась калык сярысь гожъямзы, лыдӟисьёслэсь материалъёссэс поттэмзы понна. Лыдӟисьёсмы Ижкарысь йӧ скульптураосын тодматскизыСӥё-дано нуналэз азинтыса, вань мылкыд карисьёс пыриськыны быгатӥзы Йӧскалык прессалэн юртэныз радъям «Йырсын» визь сынанэ. Юанъёслы валэктонъёс утчазы лыдӟисьёслэн, журналистъёслэн, внештатной корреспондентъёслэн командаоссы, оглом визьмо луон понна нюръяськиз 5 команда. Ужрад йылпумъяськиз Удмурт театрын «Чупчи крезь» спектаклен. Вань мылкыд карисьёс быгатӥзы театрысь артистъёсын туспуксьыны. Озьыен, Йӧскалык печатьлэн нуналыз календарьысь огшоры лыдпусэн уз ни кыльы, со милемлы, журналистъёслы, анай кылмес утёнын эшшо но тыршыса ужаны мылкыд пыӵатӥз. Тӥледын, лыдӟисьёс, со кыл кутонэз валче нуыны тыршом. Ангелина Снигирёва Туспуктэмъёсыз Максим Егоровлэн | Иворъёс |
Виталий Пронин Котькуд аре 1-тӥ шуркынмонэ тодмо луо Эстониысь Выжы калыкъёслэн программазыя литература премиез басьтӥсьёс. Туэ вормисьёс пӧлы сюризы Удмуртиысь Алексей Арзамазов но Лидия Нянькина.Таяз арын премия 7-тӥ ползэ сётӥськиз. Премилэн фондэз 2500 евро. Конкурсэ 21 фин-угор гожъяськись пыриськиз. Ӵошатсконэ келямын вал берло 4 ар куспын поттэм книгаос.Проза номинациын «Кугу тўня - шыгыр тўня» тетралогия-романэз понна пусъемын пор гожъяськись Мария Илибаева. Кылбурчиос пӧлын висъяськиз Алексей Арзамасов, со «Быдэс» бичетэныз вормисе потӥз. Нылпиослы произведениос гожъясьёс вискын тужгес но кужмоеныз лыдъямын Лидия Нянькина. Со «Косьтэй но кыстыбей» но «Ческыт кöмеч» книгаосыныз тодматскыны дэмлаз.Ӟечкыласьком авторъёсты!Дарали Лели Фото: www.suri.ee Теги: премия Эстония | Иворъёс |
Виталий Пронин Туала арын тросэзлэн шумпотонзы - дуннеез котыръян. Одӥгез интыяз пукыны чидасьтэм адями - Мария Вятчина. Солы 26 арес, улонэз туж зол герӟаськемын мынон-ветлонэн. Сюреслэн пумыз ӧвӧл.Ассэ Маша «дромоман» шуэ. Таӵе социальной висён, пе, кылдӥз 19-тӥ даурын, чугун сюресъёс, бадӟым корабльёс паськыт вӧлмем бере. Соку ваньмыз, кинлэн коньдонэз но дырыз вань, капчиен сюрес вылэ потаны кутскизы кунгожсьӧр улонэз адӟон но выль шӧдон-мылкыд утчан вылысь.Нош 21-тӥ даурын дуннеез котыръян понна трос уксё но кулэ ӧвӧл ни, кылъёсты тодэм но. Кылсярысь, Маша Интернетысь шедьтэ дунтэм билет, каучсёрфинг пыр - дунтэк улон инты. Ӟуч кылэз тодӥсь выль тодмоосыз солы улон интызэс шумпотыса возьматозы, улонзы сярысь трос тунсыкозэ вералозы.Арлэн кутсконаз Маша voluptas-1.livejournal.com блогаз план гожтэ, кытчы со туэ мыноз. Кылсярысь, 2016-тӥ арлы со пусйиз вал, Европаысь кунъёсты сяна, Грузиез, Армениез, Азербайджанэз, Таджикистанэз, Дагестан, Ингушетия, Кабардино-Балкария, Чечня элькунъёсты. «Мынам одно ик ветлэме потэ Антарктидае но Австралие, али отчы мынэме уг луы, дыр ӧз на вуы», - шуэ со. Инстаграмзэ учконо ке, туэ Маша ветлӥз Россиысь тросаз городъёсы, Израиле, Швейцарие, али Португалиын поръя.Дуннеез адӟон понна гинэ сюрес вылэ мон уг потаськы, шуэ Маша. Ӵем дыръя со ветлэ экспедициосы но конференциосы. Таӵе мынон-ветлонэз со нима «академической туризмен». Маша - аспирант, тунсыкъяське культурной антропологиен. Дышетске Казаньысь федерал университетлэн аспирантураяз, тодос ужез сӥземын мусульманъёслэн асваланзылы. Эшшо сое туж зол бордаз кыске Холокостлэн историез. Научной статья гожтон понна уно калыкен кусып возёно, трос экспедициосы потано - таӵе уж солы туж но туж яра.Нылмуртлэн валэктэмезъя, антропологиен, пӧртэм калыкъёслэн лулчеберетэнызы тунсыкъяськонэз кутскиз вордскем палъёсыз, семьяез но школаез бордысен.- Мон вордӥськи Порес нимо туж пичи гинэ удмурт гуртын (Киров улосысь Малмыж ёрос), со интыяськемын Татарстан, Марий Эл, Удмуртия вискын. Озьыен, ми палан 4 этносэ пырись группаен кусып возёно луэ. Кылсярысь, песяе доры бигер гуртысь эшъёсыз лыкто ке, песяе бигер кылын вераське вал. Пор гуртысь куноослы пор сямен вазьылӥз. Песянайёсмылэн кылъёсты тодэмзылы мон котьку туж синмаськылӥ, - шуэ М. Вятчина.Маша аслэсьтыз чакламъёссэ маде. Вылтус ласянь калыкъёслэн трос пӧртэмзы ӧвӧл кадь, нош сям-йылолъёссы но вераськон кылзы зол висъясько.- Кылсярысь, песянае, табань пыжыкумы, котьку вера вал: «Тон пыжем табанез ӝӧк вылэ мукет палыныз понӥд, поръёс кадь». Удмурт табаньлэн таба палыз бамкышет вылын кылле, нош поръёс сое, йырчукин берыктыса, ӝӧк вылэ пукто, - валэктэ егит тодосчи.Машаез наукаен герӟаз школаязы зол ужась шаертодонъя кружок. 7-тӥ классысен ёрос конференциын Маша Порес гуртэз сярысь рефератэныз 1-тӥ интые потэм.Озьы Машалэн дуннеен тодматсконэз шаертодон бордысен кутскиз. Кировын нылпиос понна нимысьтыз историко-краеведческой школа ужа. Со сярысь тодыса, гуртысь шӧртчи нылаш отчы дышетскыны ветлылэм.- Мыным та школа туж трос сётӥз. Куинь ар куспын милемыз дышетӥзы архивын но библиотекаын ужаны. Отын дышетскыкум, удмурт калык дӥськут сярысь реферат дасяй. Мон, 10-тӥ классысь нылаш, Москвае всероссийской конференцие вуылӥ, отын вормисе потӥ! Соку валай, книгаосын бугыръяськон, калыклэсь юалляськон сяна, наука мыным дуннеез адӟыны луонлык сётэ! - шуэ Маша. - Валай, дуннеын нокыӵе кунгожъёс ӧвӧл. Ваньмыз пӧрме, тынад мылкыдыд вань ке.Пӧртэм калыкъёслэсь улон-вылонзэс но лулчеберетсэс эскерыса, асме но асьме лулчеберетмес, улонмес ӟечгес валасько, шуэ Маша. Мария Вятчиналэсь наукая ужъёссэ шедьтыны луэ аcademia.edu вотэсбамысь. Машалэн аслаз но сайтэз вань. Отысь шедьтыны луоз дуннеез дунтэм котыръян сярысь дэмланъёссэ. Лариса Дмитриева Теги: Егитъёс | Улон-вылон |
Виталий Пронин Вим Вендерс немец режиссёр Себастьян Сальгадо туспуктӥсь сярысь «Соль Земли» кино лэсьтӥз. Та кино - «Оскарлы» валтӥсь номинант. Мон туж паймо, Вим Вендерс статуэткаез ӧз басьты ке.Кинолэн инъетэз - Сальгадолэн сьӧд-тӧдьы туспуктэмъёсыз, отын сураськемын туспуктӥсьлэн философиез но биографиез. С. Сальгадолэн Африкаысь огез туспуктэмез.Сальгадо вордскиз Бразилиын. Писпуосын куашетӥсь интыысь кошконо луиз кунын военной диктатура муген. Кема аръёс ӵоже со Франциын улӥз, дуннелэсь тужгес курадӟись интыоссэ котыръяз. Солэн туспуктэмъёсаз - дуннелэн вань возьытэз. Нигериысь, Эфиопиысь сютэм-вутэм кӧшкемыт нуналъёс, Кувейтысь шимес тылпуос, Югославиысь ож, Руандаысь геноцид… Калер, кулэм пиналъёс, куасьмем пересьёс, ог-огзэс быдтӥсь калыкъёс... Учкись гань-гань будэ-улэ кадь аслаз шуныт убояз, нош Сальгадо сое отысь выжыеныз ишкалтэ но синъёссэ усьтыны, улон вӧсез шӧдыны куре (косэ!). Улон вылэ ӝожтӥськыны кыл уг ни берытскы со туспуктэмъёсты адӟем бере. Ма быдӟа меда луыны кулэ Сальгадолэн сюлмыз, кызьы со пушказ вань адӟемзэ тэрытӥз, кызьы чиданэз тырмиз? Африкаысь кошкыкуз, Сальгадо, пе, осконзэ ыштӥз, адямилэн улыны правоез вань шуыса.Со бӧрсьы Сальгадо дораз бертӥз но адӟиз: куке но вож буёлъёсын пыӵам вордскем палъёсыз бездыт-пурысь луиллям. Син азяды пуктэ ай шундыен сутэм гольык музъемез. Сальгадо кышноеныз ӵош кутскиз писпуос мерттыны. Мертто, нош писпуос куасьмо. Соос выльысь мертто, нош писпуос выльысь куасьмо. 15 ар ортчыса гинэ, инкуазь бакель кариз. Али со интыын 2,5 миллионлэсь трос писпу будэ, отчы берытскизы пӧйшуръёс. Ас ужаменыз Сальгадо возьматӥз, арам карем музъемез, инкуазез, дуннеез улӟытыны луэ шуыса.Бразилиын нюлэс мерттыса, сюлэм яраоссэ бурмытыса, Сальгадо шурдымон быдӟым проект борды басьтӥськиз - дуннелэсь чеберлыксэ, быдӟымлыксэ инкуазь пыр возьматыны малпаз: эксэйлыко тӧдьы гондыръёсты, китъёсты, замокъёслы укшась йӧгурезьёсты, визьмо слонъёсты, ӵыжы-выжы луись маймылъёсты, Галапагоссысь ташбакаез, кудӥз, оло, Дарвинэз но адӟиз ай… Макем паймымон та Музъеммы! Пужейёсты возись ненецъёсын - соосты со Сибирьысь ковбойёс нимаз, мукет адямиосын кусып возисьтэм, джунглиосын улӥсь индеецъёсын тодматскыса, Сальгадо шуиз: «Соослэсь шудо адямиос дуннеын ӧвӧл». Та люкетын туспуктӥсьлэн адямиосты зол яратэмез усьтӥське.Кинолэн нимыз Матвейлэн Евангелиысьтыз чуръёсысь басьтэмын: «Тӥ - музъемлэн сылалэз. Нош сылал шӧмзэ ыштӥз ке, кузьытсэ кызьы берыктод? Со номырлы уз яра ни, адямиослы лёган вылысь зӥртыны гинэ кылёз на». 12+Вера ШТЫКОВА Теги: дуннеын Егитъёс кино | Улон-вылон |
Виталий Пронин Шаерысьтымы хозяйствоос Россиысь «Мираторг» сӥль поттонъя агрохолдинген огкылысь ужаны медо.«Мираторг» татчыозь Приволжск федерал округысь 3 улосъёсын эшъяськылӥз: Мордовия, Татарстан но Нижний Новгород. Компания та интыосы вуэм бере сӥльлы закупочной дунъёс 15 процентлы йылӥзы. Табере сюрес усьтӥськыны медэ шаерысьтымы хозяйствоослы но. Пичи предприятиос, фермеръёс, частникъёс но «Мираторген» валче ужаны мед быгатозы шуыса, кооперациос кылдытыны кенешемын. Сӥль поттон удыс но, йӧл кыскон сямен ик, шаерамы азинскыны кулэ.УД | Улон-вылон |
Виталий Пронин Берло 4 арзэ «Шунды» огазеяськонэн кивалтэ Ольга Тронина. Со кивалтэм улсын уно проектъёс улонэ пыӵамын. 15-тӥ куарусёнэ егитъёс берло 2 ар ӵоже ужамзылы йылпумъянъёс лэсьтозы, огазеяськонлы выль кивалтӥсь быръёзы.Берло 4 арзэ «Шунды» огазеяськонэн кивалтӥз Ольга Тронина. Та дыр џоже «Шунды» огазеяськонлэн выль ёзъёсыз усьтӥськизы Вавож, Сьӧлта, Балезино, Кез, Глазов ёросъёсын но Сарапул карын, выль кужымен ужаны кутскизы Дэбес, Алнаш, Якшур-Бӧдья ёросъёсысь, Глазов карысь егитъёс.- Выль проектъёсты улонэ пыӵатӥм, ас пуртыямы гинэ ӧм пӧзе, улосвылъёсы потам, мукет огазеяськонъёсын валче тыршим, - вера Ольга Тронина. - Мерлыко ужен вырон понна дун уг тыро, соин ик егитъёслэсь, ёрос ёзъёсын кивалтӥсьёслэсь мылкыдзэс ялан ӝутъяно, котыр ласянь юрттӥськоно луэ. Ачим понна но «Шунды» - бадӟым но мертантэм школа. Кыӵе вал мон азьло но кыџе али - бадӟым пӧртэмлык. Калыкен ужан - со бадӟым кыл кутон.Берло дыре «Шунды» огазеяськонлэн нимыз шаерамы ӵемгес чузъяськыны кутскиз. Уго солэн проектъёсыз вылысьтыз вылаз вордӥсько. Тужгес адӟем карымонъёсыз, кызьы вера Ольга Тронина, со егит кырӟасьёслы, крезьгурчиослы но кылбурчиослы «Куарагур», клипъёс лэсьтонъя «Кизили пус», визь сынанъя «Шудком» проектъёс. Бадӟым уж нуиз «Арт-экспедиция» команда: быгатӥсь егитъёс Удмуртиысь но бускель улосвылъёсысь гуртъёсы потазы, отысь туала культураен тодматӥзы. Шумпотымон, егитъёс, «Шунды» школа пыр потыса, асьсэос но проектъёс борды кутско. Кылсярысь, огазеяськонлэн правлениезлэн ёзчиез Анастасия Тутаева нылпиос понна удмурт кылбуръёсын, шудонъёсын, видеоурокъёсын «Чингыли» диск дася. 15-тӥ куарусёнэ конференцие вуозы 19 ёросъёсысь но каръёсысь, Татарстанысь, Комиысь, Башкириысь делегациос.15-тӥ куарусёнэ конференцие вуозы 19 ёросъёсысь но каръёсысь, Татарстанысь, Комиысь, Башкириысь делегациос. Соос быръёзы выль кивалтӥсь но правление. Со сяна, уж нуиськоз 4 секциосын. Егитъёс ёросъёсысь но улосвылъёсысь ёзъёслэсь шуг-секытъёссэс сэрттозы-пертчозы, тодматскозы удмурт нылпиослэн «Шундысиос» движениенызы, эскерозы, кызьы ивор вӧлмытӥсь ёзъёсты уже кутоно, «Шунды» огазеяськонлэсь али проектъёссэ азинтоно.Ольга Тронина «Шундылэсь» уз палэнскы. Вуоно кивалтӥсьлы юрттӥськоно, выль малпанъёсты улонэ пыӵатоно на.Мария Векшина Туспуктэм: "Шунды" огазеяськон Теги: Егитъёс Шунды | Улон-вылон |
Виталий Пронин «Шунды» огазеяськонлэн правлениезлэн ёзчиез Мария Емельянова вера "Шунды" огазеяськонлэн ужамез сярысь.Туэ Россиысь фин-угор калыкъёслэн ӧтчамазы нырысьсэ котырес ӝӧк сьӧры пуксизы егитъёс. Фин-угор азьветлӥсьёс ушъяськизы асьсэ проектъёсынызы, висьытӥсь ужпумъёсты ӝутӥзы. - Секциямы кенешимы фин-угор егитъёслэн улонзы сярысь, - вера «Шунды» огазеяськонлэн правлениезлэн ёзчиез Мария Емельянова. - Пӧртэм калыкъёс шоры учкыса, валаськод, удмуртъёс арысь аре азинско шуыса. Бен, вань калыкъёс, кудъёсызлэсь дышетскыны но кулэ. Кылсярысь, Комиос политика ужен выро. Кенешыса вуимы одӥг малпанэ: фин-угор егитъёслы тросгес форумъёс ортчытъяно пӧртэм улосвылъёсын, дышетсконо ог-огенымы ӵош ужаны, ӵош проктъёс кылдытъяны. Зэм, быдэс фин-угор дуннеез люканы ялан секыт. Соин ик удмуртъёс комиосын кенешиллям, Пермь котырысь фин-угор егитъёслэсь кужымзэс огазеян бордысен кутсконо шуыса. Комиослэн асьсэлэн фин-угор форумзы но - ФУРОР - вань. Ужез та бордысен ик мытоно. Кызьы малпа Мария Емельянова, Удмуртиын но та выллем фин-угор форум радъяно. Татын вань ке но «Вместе» центр, со теорилыгес саклык висъя, мукет формат шедьтоно, со егитъёслы тунсыко мед луоз. Сыктывкарысь ортчем фин-угор съездын егитъёслэн котрес ӝӧк сьӧразы валтӥсь докладэз лыдӟиз Удмуртиысь Кун Думае быръем депутат, история наукаосъя доктор Алексей Загребин. Со вакчияк мадиз, мае со герӟа егитлыкен. Тодады вайытом, та нуналъёсы Сыктывкарын ортчиз Россиысь фин-угор калыкъёслэн ӧтчамзы. Огаз секыциын ӟырдыт вераськон ӝутӥськиз анай кылэз дышетон сярысь но. Мария Векшина | Улон-вылон |
Виталий Пронин Редакцие вуылӥзы онкологъёс, педиатр, иммунолог-аллергологРедакциямы вуылӥзы ракен нюръяськонъя элькун диспансерысь врачъёс Любовь Юрьева но Ринат Тарасов, иммунолог-аллерголог Надежда Гузнищева, педиатр Елена Ботникова. Врачъёсын пумиськон дыръя бадӟым саклык висъямын вал лек пыктосэн нюръяськонлы. Угось соин асьме дорын ог 35 сюрс мурт курадӟе, арлы былэ 6 сюрслэсь ятыр выль висисьёс шараясько. Онкодиспансерысь врачъёс шуизы: ракез шараян вылысь одно ик диспансеризация ортчоно, адямилы аслыз, уката ик арлыдыз 50-лэсь ятыр ке, ӵемгес больницаын эскериськоно, уката ик сак луоно соослы, кинлэн матысь ӵыжы-выжыосыз та висёнлэсь кулӥзы. Озьы ик чузъяськизы пыэд бере кутскем осложнениос пумысен, аллергиен, кӧт пуш висёнъёсын, суставъёсын герӟаськем юанъёс. Пумиськонлэн ортчемез сярысь пыр-почгес тодыны быгатоды «Удмурт дунне» газетлэн вуоно номерысьтыз. Ангелина Снигирёва Туспуктӥз Максим Егоров | Улон-вылон |
Виталий Пронин «Лыдӟиськы, Ижкар!» фестивальын Москваысь нылпи писатель Юлия Кузнецова пиналъёсын 2 шудон ортчытӥз.Юлия Кузнецова вала пиналъёсты - соос шумпотыса пыриськизы котькуд шудонэ. Угось писатель ачиз будэтэ 2 нылпиоссэ. Соин, вылды, книгаосыз но лыдӟымонэсь пӧрмо.Критикъёслэн пусъемзыя, Юлия Кузнецова, классической литературалэсь сям-йылолъёссэ гажаса, быгатэ туала пиналлы, егит адямилы валамон кылын гожъяськыны. Со сяна, книгаосаз висьытӥсь ужпумъёсты ӝутэ. Учком, кылсярысь, «Дом П.» кузьмадёссэ. Отын одӥг семья песянайзэс пересьёслэн юртазы келя. Песянай ваньзэ вала, но мӧзмыны, кайгырыны чик уг малпа. Угось баба Женя боксэн выре, нокыӵе шуг-секытъёслы уг сётскы. П. юртысь вань пересьёслэсь улонзэс чутрак воштэ. Арлыдоос валало, отын но улонлы шумпотыны, отын но котыр дуннеез яратыны луэ шуыса. Уд но малпа, та книга покчи классъёсын дышетскисьёс понна гожтэмын шуыса.Та произведениез вылэ пыкиськыса, Юлия Кузнецова Ижысь пиналъёсын мастер-класс ортчытӥз. Кызьы шумпоттоно песянаез? Лэсьтӥськод огшоры медаль но сое, тужгес усто но яратоно песянайлы шуыса, ошиськод чыртыяз. Пиналъёс оскытӥзы: лэсьтэм медаленызы одно ик песянайёссэс шумпоттозы.Озьы ик нылпиос огдырлы кылдытӥзы пичи редакция. Ӵошен ик малпазы нимзэ но - «Ижысь крокодил». Пичи Оля луиз редактор, нош Кати - писатель. Тани егит гожъяськись син куспын гожтӥз 5 пыдо пуны сярысь выжыкыл. Жингыртӥз редакторлы. Оли шумпотыса учкиз Катилэсь выжыкылзэ. Печатлалом, пе. Ӧтиз суредасез но вуоно книгалы 5 пыдо пуныез лэсьтыны косӥз. Бадӟымъёс пӧлысь сюриз корректор, со выжыкылысь янгышъёссэ тупатъяз. Пиналъёс берло лыдъязы, кӧня адями книга поттон бордын ужа. Ӧжыт вылымтэ. Кызьы шуиз Юлия Кузнецова, книга - со одӥг писательлэн гинэ ужез ӧвӧл.Мария Векшина Туспуктӥз Наталья КРАСНОПЕРОВА Теги: литература пумиськон | Лулчеберет |
Виталий Пронин 25-тӥ куартолэзе Дэриысь историяя но лулчеберетъя музейын «Православие и культура» маркаослы сӥзем адӟытон усьтӥськиз. Отын маркаосын 20 коллекция возьматэмын, озьы ик векчи коньдон, бумагалэсь коньдон но открыткаос. Теги: Дэри | Иворъёс |
Виталий Пронин Кылем арня шорын Можгаын сӥё-дано усьтӥзы «Можга» йӧ аренаез. Шаерысьтымы одӥгез бадӟымез луэ. Отын огдыре спортысь 5 амалъя мугорез кыдатыны луэ. Выль арена Фото: udmurt.ruКаток Йӧ арена лэсьтыны кутскемын вал 3 ар талэсь азьло. Можгаысь нылпиослэн хоккеен шудонъя «Луч» командазылэн тренерез Ильдар Низамбиев куронэн вазиськиз Удмуртилэн Тӧроезлы Александр Бречаловлы. Городын йӧ ӧвӧлэн пиналъёс тренировкаосы ветлылӥзы артысь Вавож черкогуртэ яке Огырчи городэ. Тӧро кыл сётӥз Можга городэ бадӟым спортивной центр пуктыны. — Троссэ малпанъёсты быдэстыны пандемия люкетӥз ке но, Можгаысь йӧ аренаез лэсьтон йылаз-пумаз вуттэмын, — шуиз А. Бречалов аренаез усьтон ужрадын. — САФМАР фондлы но мувӧй поттон компаниослы тау кароно. Шаерысьтымы нылпи хоккеез азинтон сярысь соосын огкыл гожтэмын. Озьы берло 3 ар куспын 6 йӧ площадкаос кылдӥзы ни, вуоно арын Сарапулын йӧ арена усьтыны чакламын. Арлы быдэ нылпиос пӧлын Калашниковлэн кубокез понна ӵошатскон радъяське, отчы 1 сюрс 500 пала хоккеистъёс пырисько. А. Волков нимо «Белкамнефть» огазеяськонлэн кивалтӥсез Дмитрий Арсибеков верамъя, огазеяськон юрттэ на «Зарни шайба» но следж-хоккеез азинтыны. Можгаысь арена пуктонлы 350 миллион манет быдтэмын. Со туала куронъёслы тупа, инвалидъёс сярысь вунэтэмын ӧвӧл. Соос понна пандусъёс, залын нимысьтыз пукон интыос, вылэ тубон понна лифт лэсьтэмын. Йӧ арена 450 учкисьёслы чакламын Фото: udmurt.ruВыль аренае 50 мурт ужаны интыяськиз ни. Матысь дыре хоккеез яратӥсь 50 пиналъёслэн тренировкаоссы кутскозы. Со сяна, татын мугорзэс кыдатозы фигурной катаниея секцие ветлӥсьёс. Йӧ аренаын учкисьёслы 450 инты чакламын. Сое усьтон нуналэ ик йӧ ӟырдаз. «Матч Открытие» вожвылъяськонэ пыриськизы Ижысь 2010-тӥ арын вордскем пиослэн «Ижсталь» но спортысь кизилиослэн командаоссы. Кыкетӥяз шудӥзы олимпийской чемпионъёс Сергей Шепелев, Владимир Мышкин, Сергей Бабинов, Россиысь но Удмуртиысь кивалтон удысын ужасьёс. Шудон 6:6 лыдын йылпумъяськиз. Ӝытазеяз татын зэмос нюръяськон кутскиз ни. Дэри, Пурга, Ува, Сюмси, Сарапул но Кизнер ёросъёсысь гурт спортсменъёс 2021-тӥ арын февраль толэзе Вавож черкогуртын ортчоно Гурт тол шудонъёсы шедён понна 2 нунал ӵоже нюръяськизы. Удалтӥз Дэри ёросысь командалы. Залъёс Йӧ арена многофункциональной луэ. Бадӟым спортзалын баскетболъя но волейболъя ӵошатсконъёс ортчозы, учкисьёслы 100 инты чакламын. Нырысетӥ нуналаз баскетболэн шудонъя мастер-класс возьматӥз Можга городысь 2006-тӥ арын вордскем нылъёслэн командазы. Со Приволжск федерал округлэн трос пол чемпионэз луэ, Россиысь 7 кужмо командаос пӧлы пыре. Выль спортзаллы туж шумпотэ командалэн тренерез Екатерина Трапезникова. Вазен, пе, шудылӥзы школаосысь спортзалъёсын, ӝытазе сяна дыр ӧз шедьылы. Йӧ дворецын нюръяськонэн вырыны но волейболэн-баскетболэн шудыны луоз Фото: udmurt.ruБадӟым залэз сяна, 2 пичиосыз вань на, таосыз чакламын гимнастикаен но нюръяськонэн вырисьёс понна. Та вакытэ городысь 200 пала нылпиос гимнастикая, 100 пала пиналъёс нюръяськонъя секциосы ветло. Удмуртиысь Гимнастикая федерацилэн ӵектэмезъя, вуоно арын Можга городын ортчытыны чакламын Удмуртилэсь чемпионатсэ. Можгаысь йӧ аренаын мугорзэс кыдатыны луонлык сётӥськоз на шаерысьтымы хоккеен шудонъя сборной командаослы но. Валентина Емельянова | Спорт |
Виталий Пронин Дунъясь-эскерисьёслэн верамзыя, таӵе авиакатастрофаез Россия ӧз адӟылы на вал.Кылем кӧснуналэ Египетын «Когалымавиалэн» Airbus A321 самолётэз усиз. Со Шарм-эш-Шейх аэропортысь Санкт-Петербурге лобӟе вал, лобыса вуттӥз Синайской полуостров дорозь гинэ. Шуге-леке вуэмлэн мугез тодмо ӧвӧл на. Но эскерисьёс верало, самолёт инбамын ик ӝуаны кутскиз. Сыӵе югдур луэ, самолётлэн двигателез ужамысь дугдэ ке. Дунъясь-эскерисьёслэн верамзыя, таӵе авиакатастрофаез Россия ӧз адӟылы на вал. Airbus A321 самолётэн дораз бертэ вал 224 адями, соос пӧлысь 25-ез нылпиос. 7-ез - экипажысь муртъёс. Ваньмынызы ӵош берто вал Удмуртиысь но шутэтскисьёс. - Быремъёс пӧлын Воткинскысь 28 аресъем Мария Шишкина но Можгалась 23 аресъем Юлия Краснова. Удмуртиын вань улӥсьёслэн нимынызы мур кайгыронме верасько вань бырем муртъёслэн ӵыжы-выжыоссылы, - вераз Удмуртилэн Тӧроез Александр Соловьёв. "УД" Туспукктӥз Александр Горбунов | Югдурез утён |
Виталий Пронин Табере Егитъёсын ужанъя министерстволэсь иворъёссэ тодыны луэ «ВКонтакте» сайт пыр.http://vk.com/id179379350 адресъя министерство усьтӥз аслэсьтыз бамзэ. Татысь шедьтыны луоз визь-кенеш но, тунсыко лыдпусъёсты но, паймымон иворъёсты но. Нош лэчыт юанъёсты меӵак сётыны луоз аслыз министрлы В. Соловьёвлы я солэн юрттӥсьёсызлы. Валэктонзэс кема витёно уз луы!Елена Сараматова. | Иворъёс |
Виталий Пронин 2019-тӥ арын быдӟым конструкторлы Михаил Калашниковлы вордскемез дырысен 100 ар тырмоз.2019-тӥ арын быдӟым конструкторлы Михаил Калашниковлы вордскемез дырысен 100 ар тырмоз. - Солы дасяськон кутскемын ни, - ивортӥз, кылем арняе журналистъёсын пумиськылыкуз, Удмуртилэн Тӧроез Александр Соловьев. - Россилэн Президентэз юбилейлы дасяськонъя но сое ортчытонъя туэ указ поттӥз. Оргкомитетэн кивалтэ Россиысь Правительстволэн Тӧроезлэн воштӥсез Дмитрий Рогозин, январь пумын со Удмуртие вуоз юбилеез радъянъя нырысетӥ кенеш ортчытыны.Александр Соловьев верамъя, та проектъя республикамы Россиысь 21 миллиард манет возьма. Со мыноз М. Калашников нимо музеез выльдыны, Калашников проспектэз, Национальной библиотекаез, Пинал учкисьлэсь театрзэ, «Ижмашлэсь» башнязэ лэсьтыны, Ижысь аэропортысь лобӟон-пуксён сюресэз тупатъяны но мукетызлы. Сӥё-дано ужрадъёс ортчозы 2019-тӥ арын Ижын но Москваын.Ольга Зорина Теги: котыреслыдпус Удмуртиезазинтон | Улон-вылон |
Виталий Пронин С. ШиробоковУдмуртиысь калык поэт, драматург Степан Широбоков вордскемын Шаркан ёросысь Вортчапочинка гуртын. Но та писателез асьсэлэн каро дэбесъёс но.Степан Павлович Дэбесысь педучилищеез йылпумъям сяна, уно аръёс ӵоже та ёросын тыршиз. Соин ик кылбурчилэсь 100 ар тырмонзэ районын паськыт пусъё.Степан Широбоковлэн юбилеезлы сӥзем ужрадъёс тулыс ик кутскизы ини. Кылсярысь, Дэбесысь политехникумын кылдытэмын писательлэн улэм-вылэмезлы сӥзем виртуальной музей. Дэбес ёросысь библиотекаосын радъяськизы солэн кырӟанъёсызъя, книгаосызъя адӟытонъёс, кылбур ӝыт, нылпиос писательлэн произведениосызъя суредъёсын выставка дасязы. Нош 12-тӥ толсуре Дэбесысь политехникумын бадӟым конференция ортчоз.Отчы пыриськозы шаерысьтымы тодосчиос, писательёс, дышетӥсьёс, культура удысын тыршисьёс. Дэбес ёрос администрациысь культурая управлениен кивалтӥсь Татьяна Серебренникова верамъя, Степан Широбоковлэн творчествоез, улэм-вылэмез сярысь люкаськемъёслы вералозы Удмурт кун университетысь литературоведъёс Виктор Шибанов но Александр Шкляев.- Ужрадмы кутскоз ульчаын. Дэбес политехникум борды юнматэмын луоз Степан Широбоковез буре ваён пул. Конференцилэн программаез узыр. Татын ужалоз вить секция. «Тодмо но тодмотэм Широбоков» нимояз эскеремын луозы писательлэн та дырозь печатласькымтэ произведениосыз.«Егит гожъясьёс» секцилэн нимызъя ик валано: татын асьсэды эскерозы кылбур-верос пӧрмытъясьёс. «Сюлэмын улэ кырӟан» люкетэз сӥземын кылбурчилэн кырӟанъёсызлы. Озьы ик та конференцие лыктозы Степан Широбоковлэн кылбуръёсызъя презентация дасям пиналъёс. Бадӟым классъёсын дышетскисьёслэсь 20-лэсь уно ужъёс вуизы ини. Конференцилы йылпумъянъёс лэсьтэм но вормисьёсты верам бере, люкаськемъёс учкыны быгатозы С. Широбоковлэсь «Ой, чебер нылъёс» комедизэ. Сое возьматозы Удмурт театрысь артистъёс, - шуэ Татьяна Серебренникова.С. Широбоковлэн юбилеезлы сӥзем ужрадъёс таин уг йылпумъясько на. Писательлэн вордӥськем нуналаз, 18-тӥ толсуре, дэбесъёс мынозы Эгра ёросысь Зурае, драматурглэн шайвылаз. Отын буре ваёзы удмурт кылбурчиез, Быдӟым ожысь ветеранэз.Галина Семёнова Теги: СтепанШиробоков | Лулчеберет |
Виталий Пронин Толон Ижысь Кузебай Герд нимо гимназиын ортчиз «Анай кылъя устоез дышетӥсь» конкурс. Республикаысь бадӟым вожвылъяськонэ 14 мурт куриськиз. Озьы ке но финалозь вуиз тужгес устоез 6 дышетӥсь - Дэри, Пичи Пурга, Можга, Глаз, Сьӧлта ёросъёсысь удмурт кылъя визьнодасьёс. ӵошатсконэ нырысьсэ пыриськиз пор кылъя дышетӥсь - со Каракулино районысь вуиз.Дышетонъя но наукая министерствоысь валтӥсь специалист-эксперт Надежда Ямаева верамъя, туэ конкурслэн радлыкез воштӥськиз. Дышетӥсьёс тодматӥзы ужаменызы, удысазы выльдӥськонъёс пыртэменызы, ортчытӥзы анай кылэз дышетонъя мастер-классъёс.Нырысь ик визьнодасьёс ортчоно луизы пресс-конференциез. Педагогъёслы юанъёс сётъязы удмурт журналистъёс - «Удмурт дунне», «Ӟечбур!» газетъёсысь, «Вордскем кыл» журналысь, «Мынам Удмуртие» компаниысь корреспондентъёс.Таӵе эскерон пыр ортчыса, устоез дышетӥсь луиз Пичи Пурга ёросысь Шор Кечол школаысь Нина Ермокина. Вуоно арын солы Удмуртилэсь данзэ утёно луоз Россиысь конкурсын. Нош туэ ноябрь пумын Москваысь вожвылъяськонэ мыноз кылем арын вормисе потэм дышетӥсь - Эгра ёросысь Елена Агафонова.Елена Скворцова. Теги: Иж КузебайГерд ПичиПурга Устодышетсь | Иворъёс |
Виталий Пронин Самоизоляция вакытэ тросэз киужен вырыны кутскизы. Мон но кӧня ке толэзь пуйытэк кыллем миндэрме дӥсяй. Миндэр пуйыез пужыятон понна нырысь ик ӟеч канва быръёно. Али котькыӵезэ шедьтыны луэ. Пичи но шоро-куспо панноослы, картинаослы крахмалэн пыӵамез тупалоз, соку со формазэ ӟеч возе, пяльцы но кулэ ӧвӧл. Нош миндэрлы небытэз, огшорыез тупалоз, угось азьланяз сое басма борды вуроно на. Пужыятыны кутскон азьын канваез пӧсь вуын миськоно, мед пуксёз шуыса, угось со пужыятэм бере эшшо пичи кылёз — вань тыршемды юнме луоз. Суред шедьтӥ Интернетысь. Таберемулине басьтоно. Тыршоно бездӥсьтэмзэ шедьтыны. Сӥньыслэсь ӟечлыксэ эскерыны капчи. Пӧсь-пӧсь вуын коттоно, собере тӧдьы басма вискы пачкатыса кысконо, пытьы кылиз ке — иське, сӥньыс бездэ. Мынам миндэрелэн кузьдалаез но пасьталаез 38 сантиметр. Отчы оглом 9 суред тэриз. Дэмласал азьло огзэ суредэз лэсьтыны, собере мертаны, мар быдӟа со луиз. Соя ини лыдъяны, кӧня ряд вис кароно суредъёс вискын, кӧня ряд дуръёссэ пужыятоно. Кулэ луоз 2-3 вень, угось тамында кирос лэсьтыса, соос воль-воль луэмысь ӝог дугдо. Пяльцыез суредлэн быдӟалаезъя быръёно, озьы пужыятӥськыны капчигес луоз. Азьзэ пужыятэм бере мултэс канваез вандоно, дуръёссэ вурыны кӧня ке сантиметр кельтыса. Берзэ зӧк басмалэсь вуроно. Яра молниен лэсьтыны, но мон запахен гинэ вури. Огзэ басма кесэгез миндэр быдӟа вандӥ, мукетсэ, выллапаласьсэ, пичигес. Ваче вурыса, аспӧртэм кисы кадь пӧрмиз. Пуйыез дӥсяны но, кыльыны но капчи. Таӵе миндэрез быдэстыны секыт ӧвӧл — дыр но чидан кулэ. ________ Мария ЕМЕЛЬЯНОВА | Иворъёс |
Виталий Пронин Можгаос тужгес трос ю тысь люказы - 60 сюрс тонна.Удмуртилэн Тӧроез Сибы гуртысь «Держава» хозяйствое вуылӥз. Татын ӝужаз туала куронъёслы тупась ферма.Хозяйствоен кивалтӥсь Сергей Сорокин верамъя, сое асьсэ кужымен ӝутонлы 10 миллион манет кошкиз, пуктӥськонэн вырись огазеяськонлы вазиськысалзы ке, дуныз 2 поллы вылӥе тэтчысалыз. Выль гид 190 скаллы чакламын. Та юрттоз тросгес йӧл кыскыны.Александр Соловьёв Учае но кожаз. Татын ортчиз Удмуртилэн кунлык басьтэмез дырысен 95 ар тырмемлы сӥё-дано ужрад. Люкаськемъёсты бадӟым праздникен ӟечкылаз Тӧро но.- Можгаос тужгес трос ю тысь люказы - 60 сюрс тонна. Шаерысьтымы вань урожаез лыдэ басьтоно ке, та калтэм няньлэн дасэтӥ люкетэз, - шуиз Александр Васильевич. - Удмуртия ассэ ачиз сюдыны, эшшо ке 63 улосэ вузъёсты келяны быгатэ, та понна тӥледлы но тау кароно."УД" Туспуктӥз А. Поздеев Теги: гуртудыс | Улон-вылон |
Виталий Пронин Кызьы пусйиз Виктор Шудегов, производствое тросгес егит ужасьёс вуизы ке, чалякгес потомы кризисысь.Та сярысь ӟырдыт вераськизы «Вуоноысь инженеръёс» форумын.Форумын пумиськизы егит инженеръёс но кема аръёс ӵоже производствоын ужамъёс но депутатъёс. Котырес ӝӧке пыриськизы на Кун Думаысь дышетонъя комитетлэн кивалтӥсезлэн воштӥсез Виктор Шудегов, Ижысь М. Калашников нимо технической кун университетлэн ректорез Борис Якимович, Россиысь Обороная промышленностьысь ужасьёслэн профсоюззылэн кивалтӥсез Сергей Боков но мукетъёсыз.Кызьы пусйиз Виктор Шудегов, производствое тросгес егит ужасьёс вуизы ке, чалякгес потомы кризисысь.Но малы егитъёс уг мыно заводъёсы? Огымысь кадь чузъяське: егитъёслы уждун ӧжыт тыро. Нош гуртъёсысь лыктэмъёслы кулэ на улон сэрег понна тырыны, нылпиосын, кузпалъяськыны вуэмъёслы - семьязэс сюдыны. Уждунэз пичи шуыса, пумиськыса Уфаысь Ильдар Губайдуллин выжиз Москвае. Уждунэз пичи шуыса, пумиськыса Уфаысь Ильдар Губайдуллин выжиз Москвае.- Москваысь вылӥ дышетсконниосты быдтэм инженеръёслэн таӵе пичи уждун басьтыса тыршемзы уг поты, - вера со. - Соос интые вуо улосъёсысь адямиос.- Москваын кунгож сьӧрысь предприятиослэн филиалъёссы трос, отын тӥни уждун тыро ке тыро ни. Тросэз егитъёс вуз бере со предприятиосы вамышто, малпанъёссы кошко кунгож сьӧры, - вераськонэ итӥське Москваысь Елена Щербак.Кун Думаысь депутат Александр Абалаков та пумысен тодаз вайиз дуннелы тодмо телефонъёсты кылдытӥсьлэсь Стив Джобслэсь кылъёссэ: кыле сютэмесь, визьтэмъяське. Уго мылкыд луиз ке, али гинэ ужаны кутскись муртэ уждун уз кышкаты, со ассэ но возьматыны быгатоз, вылӥе но ӝутскоз.- Предприятие кема улоз, отчы ялан вуизы кевыль кужымъёс, выль малпанъёс, предприятиын луиз ке умой уждун но ужасьёс куспын вожвылъяськон, - вера Ооборонной промышленностысь ужасьёслэн профсоюззылэн кивалтӥсез Сергей Боков."Удмурт дунне" Туспуктӥз А. Горбунов Теги: Егитъёс форум | Иворъёс |
Виталий Пронин Спорт удысын учкымонэсь коми эшъёсмы: туэ майысен август пумозь Сыктывкарын улӥсьёс шунды ӝужанэз бызьылыса пумитаны быгатозы. Тазалыксэс кыдатыны но мугорзэс сайкатыны соосыз Комилэн шоркарысьтыз 2 площадкаосы ӧтё.Котькуд ӵукна 6 часысен 7:45-озь Шор стадион вань мылкыд карисьёслы усьтэмын. Та решениез стадионлэн кивалтэтэз кутӥз, угось 2013-тӥ ар Комиын спортлы сӥземын.Со сяна, 20-тӥ майысен улӟытозы «Ӵук ӟардон» проектэз: вань мылкыд карисьёс быгатозы 7:45 часлы кар мэрия доры лыктыны но мугорзэс инструкторлэн дышетэмезъя кыдатыны. Гимнастика 15 минут шулдыр кырӟанъёсъя мыноз.Туспуктэмез: udmfoto.ru Теги: бызьылон Коми спорт Сыктывкар | Спорт |
Виталий Пронин Саранскын ортчем художественной гимнастикая «Олимпийской осконъёс» первенствоын Ижкарысь Анастасия Каракулова 1-тӥ инты басьтӥз. Со сярысь ивортэ Ижкарысь администрацилэн пресс-службаез.Анастасия ӵошатскиз 2000-тӥ арын вордскем нылъёс пӧлын многоборьеын. Алигес со пыриськиз ни вал Пензаын ортчем «Егит гимнасткаос» Россиысь ӵошатсконэ, отын со луиз 17-тӥ.Удмуртиысь мукет спортсменкаос но асьсэды ӟеч возьматӥзы «Олимпийской осконъёс» вожвылъяськонын. Кылсярысь, 2004-тӥ арын вордскем нылъёс пӧлын многоборьеын 5-тӥ инты басьтӥз Ижкарысь Микако Регина Окамото.Туспуктэмез: www.fizkult-ura.ru Теги: гимнастика Саранск | Спорт |
Виталий Пронин Балезино каргуртын паймымон юрт вань — борддоръёсыз пластик бутылкаослэн пытсэтъёсынызы чеберъямын. Соин валче корка ас вакытаз быдэс Россилы тодмо луиз. Балезиноысь пытсэтъёсын чеберъям корка.Туспуктӥз Максим БЛИНОВЮрт пуктэмын вал 1897-тӥ арын, татын со вакытэ семьяеныз улӥз чугун сюрес станцилэн кивалтӥсез Пётр Дмитриевич Даньшин. Революция бере со Балезино палъёсысь кошкиз, нош корказэ чугун сюрес вылын ужасьёслы сётӥзы. — 1960-тӥ аръёсы огаз сэрегаз улӥз Огородников фамилиен пиосмурт, — вера Балезино ёросысь шаертодонъя музейын ужась Олег Кондратьев. — Со трос аръёссэ чугун сюрес вылын ужаз, нош 1990-тӥ аръёсы пенсие потӥз. Тэк пукыны чидатэк, чугун сюрес кузя ветлылӥз, нялтас отын но татын кыстаськисьжуг-жагез утялтылӥз.Кылем-мылемъёс пӧлын трос пластик бутылкаос, ӵапак соослэсь ворсэтъёссэс нимаз люканы кутскиз. Берло соос мынӥзы юртлэсь вылзэ чеберъяны. Воргоронлэсь выремзэ адӟыса, солы юрттӥськыны ӧдъязы тодмоосыз, эшъёсыз, мукет мыло-кыдоос но — ваньзы пытсэт люказы. Озьы кӧня ке ар куспын коркалэн вылтусыз воштӥськиз. Борддоръёс вылын кӧня пытсэтъёс, лыдъямын ӧвӧл — кӧня ке сюрс, вылды. Вераны кулэ, та воргорон котькыӵе ужлы кибашлы вал. Квартира пушказ но трос пу киужъёсыз вылӥллям. Огородников улонысь кошкиз но, квартиразэ мукет адямиос басьтӥзы. Ӵапак соос та коркаез быдэс Россия тыр тодмо каризы. Юрт сярысь гожтэм видеозэс 2000-тӥ аръёсы ыстӥзы «Сам себе режиссёр» передачалэн «А вам слабо?» рубрикаяз. Та передача бере Балезино пыр поездэн ортчись адямиос тодмо коркаез учкыны, туспуктылыны кутскизы. Балезино ёросысь калыклэн но со огез данъяськон интыез луиз. Ёросысь шаертодонъя музейын ужасьёс но, каргуртэтӥ экскурсия ортчытыкузы, со вӧзы дугдыло, юртлэн историеныз тодмато. Али коркалэн кыказ квартираяз адямиос уло, огаз магазин усьтэмын. ________ Ангелина СНИГИРЁВА | Иворъёс |
Виталий Пронин Коронавирусэн нюръяськемен валче тылпулэсь утиськон удысын ужасьёслэн но ужзы йылӥз. Городъёсысь но гуртъёсысь ульчаосын дезинфекция ортчыто. Спасательёс та дыре шутэтскон нуналъёстэк ужало. Нош ужан нуналзэс мыто температуразэс мертан бордысен. Тылпу кысонэ потоно ӧвӧл ке, спасательёс юрттӥсько шаерамы санитарной обработка ортчытыны. МЧС-ын ужасьёс Ижысь трос калык люкаськон интыосыз нимысьтыз растворен пазяса ортчо. Озьы ик коронавирусэн валче карантин ялэм ёросъёсын но спасательёс ужало. Утялтӥськонэн валче вунэтоно ӧвӧл тылпулэсь утиськон сярысь но. 31-тӥ маёзь шаерамы ялэмын кышкыт учырлы дась луон вакыт. Юртъерзы котырын но сад-бакчаосазы утялтӥськисьёслы жуг-жагез сутыны лэземын ӧвӧл. Вераны кулэ, туэ тулыс гинэ кӧс турын ӝуан учыръёс 65 пол пусъемын: Дэри ёросын — 27 пол, Ижевскын — 13 пол. Озьы ик тылпу потон учыръёс вал Вотка но Сарапул городъёсын, Кияса, Можга но Ува ёросъёсын. ________ Валентина ЕМЕЛЬЯНОВА | Югдурез утён |
Виталий Пронин «СМИротворец-ВОЛГА» вожвылъяськонлэсь вормисьёсыз пӧлын - «Удмурт дунне» газет «Анай кыл» номинациын 3-тӥ инты басьтӥз Дэбесысь «Новый путь» газетын ужась Руфима Ложкина. Журналистлэн «За границу… к удмуртам» материалэз ӧтё малпаськыны - кулэ-а удмурт кыл шаермылэн палэназ, кунгож сьӧрын улӥсь удмуртъёслы кыӵе пайда сётэ анай кыл. Ижын ялӥзы «СМИротворец-ВОЛГА» вожвылъяськонлэсь вормисьёссэ. Соос пӧлын «Удмурт дунне» газет но. «Печать» номинациын 3-тӥ интые потӥз валтӥсь редакторлэн Зинаида Рябининалэн «Степь но степь котыр» ужез. Конкурсэ вуиз 258 СМИ-ысь 950 уж. Вожвылъяськонлэн шорт-листаз пыриз 101 уж. Нош вормисьёс радэ пыриз 17 уж гинэ. Удмуртиысь журналистъёс 5 номинациын интыос басьтӥзы. Телевидение удысын ваньзэсты азьпалтӥз «Мынам Удмуртие» телеканал. Жюри 1-тӥ интыен дунъяз «По соседству» реалити-шоузэс. Сое дасян бордын тыршизы журналист Елена Слесарева, режиссёр Александр Матросов, операторъёс Юрий Егоров но Илья Дерендяев. «Печать» номинациын 2-тӥ интые потӥз Дэри ёросысь «Пригородные вести» газетысь Анна Трубачевалэн гожъямъёсыз. Экспертъёс пусйизы Анналэсь «Сердце-дома – печка» но башкир удмуртъёслэсь выль кен лушкан сямзылы сӥзем «Похищение по-удмуртски, или Стерпится-слюбится» материалзэ. «Интернет» номинациын 2-тӥ интыен дунъязы Марат Гизизуллинлэсь ужъёссэ – соос сӥземын шаерамы улӥсь калыкъёслэн осконъёссылы. Елена Скворцова | Иворъёс |
Виталий Пронин 18-тӥ куартолэзе Удмуртиысь, Татарстанысь, озьы ик мукет улосъёсысь удмуртъёс люкаськозы Елабугае. 1-тӥ ӧтчамлы 100 ар тырмонлы сӥзем конференция ортчоз Казаньысь федерал университетлэн Елабугаысь филиалаз. Азьвыл солэн юртаз интыяськемын вал нылкышноослэн епархиальной училищезы. Сое пуктонлы уксё висъяз Д. Стахеев купецлэн Глафира кузпалыз, соин юрт азьын Д. Стахеевлы синпелет сылэ.Пумиськонлэн мугез бадӟым - 100 ар талэсь азьло, 1918-тӥ арын инвожо толэзе, Елабугаын ортчиз Россиысь удмуртъёслэн нырысетӥ ӧтчамзы. Калыкмылэн историяз со бадӟым инты басьтэ, уго ӵапак отын эскериськизы удмурт культураез, кылэз азинтон сярысь юанъёс, но тужгес валтӥсез - отын делегатъёс огкылэ вуизы, удмуртъёслы нимысьтыз автономия кылдытоно шуыса. Нош 1920-тӥ арын 4-тӥ шуркынмонэ гожтэмын вал Вотской автономной область кылдытон сярысь декрет.Туэ 18-тӥ куартолэзе Елабугае люкаськозы Удмуртиысь но Татарстанысь, озьы ик мукет улосъёсысь тодмо тодосчиос, удмурт азьветлӥсьёс, дышетӥсьёс но нылпиос, шаерчиос но гожъяськисьёс. Нырысетӥ удмурт съездлэн кулэлыкез, отын эскерем ужпумъёс, сое радъясьёс, озьы ик Елабугалэн калыкенымы герӟаськемез сярысь докладъёс лыдӟозы Удмуртиысь тодмо тодосчиос А. Шкляев, М. Атаманов, Казаньысь В. Хазиахметова но мукетъёсыз. Ужрадысен нырысьсэ пумиськозы удмурт азьветлӥсьёслэн - Трокай Борисовлэн но Иосиф Наговицынлэн - нырысетӥ ӧтчамез радъясьёслэн - ӵыжы-выжыоссы.Конференция йылпумъяськем бере вань мылкыд карисьёс быгатозы тодматскыны Елабугалэн тунсыко интыосыныз, удмуртъёсын герӟаськем сэрегъёсыныз. Кылсярысь, отын али но сылэ на судлэн юртэз, кудаз 1895-тӥ арын «Мултан ужъя» 2-тӥез процесс ортчиз. Озьы ик адӟыны луоз, кыӵе юртын потӥз «Гудыри» газетлэн нырысетӥ номерез.Елабугаысь улосвылкуспо научно-практической конференциез радъяло «Удмурт Кенеш» огазеяськон но Татарстанысь удмуртъёслэн «Кенеш» автономизы.Елена РябинаТуспуктэм: amtg-rus.ru | Улон-вылон |
Виталий Пронин Малпам ужъёс 95 процентлы быдэстэмын ни. Сюрес лэсьтӥсьёс али Яр но Дэбес ёросъёсын гинэ тыршо на. Со сярысь ивортӥз транспортъя но сюрес хозяйствоя министр Виктор Вахромеев. Сюрес лэсьтӥсьёс али Ижкар урамъёсын разметка лэсьто, 40 лет Победы, Камбарской, Советской но Нижней ульчаосын выль асфальт поно. Со сяна малпамын на тупатыны Азин урамез. Удмуртиетӥ ортчись федеральной сюресъёсты тупатъян чакламъя мынэ. - Сюресъёсын герӟаськем юанъёсты сэрттыса-пертчыса, Ижысь азбаръёсты тупатъян борды но кутсконо луоз. Гудырикошкон пумозь ужъёсты йылаз-пумаз вуттоно, - пусйиз Правительстволэн Тӧроез Виктор Савельев. | Иворъёс |
Виталий Пронин В. Белыхлэн «Улонысь палдытэмъёс» суредэз.Удмуртиысь калык художниклэн Валентин Белыхлэн «Полёт (Записки художника)» книгаез потӥз. 12+ Книгаез нырысьсэ адӟыкум, малпай: мон азьын суредъёсын альбом. Янгышаськем. «Удмуртия» издательствоын поттэм «Полёт» книгаез чеберлыко литература шуэм потэ. Малы ке шуоно татчы, паймымон суредъёс сяна, пыртэмын художниклэн веросъёсыз, памфлетъёсыз, выжыкылъёсыз, репризаосыз. Валентин Белых вераське улон-вылон но творчество, художниклэн дунне шоры учконэз но дыр сярысь. Суредасьлэсь улонзэ со ӵошатэ гырисьлэн улонэныз. Художник уен-нуналэн искусстволэн герыез сьӧрын вамышъя, устолыксэ будэтон-волятон но творчествозэ калыклы вуттон понна сюлмаське. Суредасьлы провинциын та ласянь секытгес, солэсь ужъёссэ дунъясьёс-валасьёс ичи. Оло, соин но та книгаяз В. Белых суредъёссэ учыръёсын, тодэ ваёнъёсын, веросъёсын усьтэ-валэктэ.В. Белых гожтэ: «Картинаын валтӥсез - малпан. Искусствоын тужгес но секытэз - пӧртэм малпанъёсты огазеяса, йылпумъянъёс лэсьтыны, пичиез бордысь бадӟымаз выжыны. Озьы гинэ творчестволэн емышез - суред - кылдэ, вылаз ик, со учкисьёслы валамон луыны кулэ на. Собере гинэ художник сюжет, мукет кылын вераса, композиция борды кутске. Нош суредын малпанэз ӧвӧл ке, со кыкетӥ сортъем искусство».Книгалэн нырысетӥ бамаз гожтэмын, усточи сое аслаз нуныкайёсызлы Арсенийлы, Михаиллы но Анналы сӥзе шуыса. «Егит дыръя ӟыгыртэм потэ быдэс дуннеез. Кельтэм уг поты одӥг адӟытонэз но, одӥг шулдыръяськонэз но, соин ик нылпиосылы дыры ӧз тырмылы. Тау кузпалэлы Альбина Николаевналы, пиналъёсмы сярысь сюлмаськонъёсты вылаз басьтыса, со мыным луонлык сётӥз быдэсак искусствое выйыны. Табере мон, мае ас дыраз ӧй сёты пиналъёсылы - яратонме, саклыкме - ваньзэ сое шумпотыса кузьмасько нуныкайёсылы», - гожтэ Валентин Белых.Книга кие кутымон, чебер но тунсыко пӧрмем, со паймытэ мур пуштросэныз но лыдӟисез малпаськыны ӧтеменыз. Кылсярысь, атаслы сӥзем веросэз вуттэ гуртысь азбаре но пичи дыре, «Косой Ондри» мадёсысьтыз котькудӥз тодмалоз, дыр, гуртысьтыз та геройлы кельшись воргоронэз. «Генерал» притча возьматэ: та дуннеын асьмеос куноос гинэ, бӧрысьгес ваньмыз понна кылмес юалозы но кудӥз ке но ӧс шоры возьматозы. Соин али малпаськоно: шонер-а асьмеос улӥськомы. Оло, дыр вуэмын ини, «мон», «мынам», «мыным» кылъёсты вунэтыса, чеберлык, улон, зэмлык сярысь малпаськыны...Галина Семёнова Теги: вылькнига суредась | Улон-вылон |
Виталий Пронин Лыдӟисьёсты ыштыны гинэ капчи, выльысь ас палад соосты берыктыны туж шуг.Почта дунъёсты будэтэмен, газет-журналъёслы гожтӥськон дун 40-50 процентлы ӝутӥськиз. Таин сэрен но редакциос ыштыны кутскизы лыдӟисьёссэс.Шаерысьтымы Печатья но ивор вӧлмытонъя агентствоен кивалтӥсь Алексей Воронцов верамъя, 2014-тӥ арын газет-журналъёс оглом 8 сюрс экземплярлы кулэсмизы. Дунъёс куртчылӥськемен, адямиослы кисыысьтызы подписка понна уксёзэс поттыны жаль йӧтэ. Асьсэлэн но доходъёссы синӥзы уго. Со сяна, пыдлось гуртъёсы почтальонъёс изданиосты ӝегатыса вутто яке газетэз воксё ышто, соин йырин лыдӟисьёс гожтӥськемысь дугдо. Со сяна, егитъёслэн газет-журналэн шальтыртэмзы уг поты ни - Интернет вотэсын пуко. Куд-огезлы газетлэн пуштросэз мӧзмыт потэ.Лыдӟисьёсты ыштыны гинэ капчи, выльысь ас палад соосты берыктыны туж шуг. Соин ик Президиуме пырисьёс огкылэ вуизы: адямиослы матэгес луоно, изданиосты вӧлмытон борды дэмен басьтӥськоно. Кун Кенешлэн Тӧроез Владимир Невоструев верамъя, почта пыр гожтӥськон дуно усе ке, калык дорозь изданиосты вуттон мукет амалъёс утчано. Гурт поселениослэн кивалтӥсьёсынызы кенешыны, оло, дыр вуэмын.Газетлэсь пуштроссэ воштон, тунсыкогес карон сярысь но малпаськоно. Та но мукетыз пумысен вераськыны Владимир Невоструев валтӥсь редакторъёсын но кивалтӥсьёсын котырес ӝӧк люканы ӵектӥз.Елена Сараматова Туспуктӥз Олег Ларин Теги: газет ужпум | Югдурез утён |
Виталий Пронин Пичи Пурга ёросысь Вуж Мӧнья гуртысь усточиос Н. Тарасов но З. Силантьева.5-тӥ коньывуонэ Пичи Пургалась ёрос библиотекаын пумиськон ортчоз Вуж Мӧнья гуртысь киужъёсъя юртлэн кивалтӥсеныз Николай Тарасовен. Кутсконэз 14.00 часын.Николай Тарасов - Вуж Мӧнья гуртысь Киужъёсъя юртэз кылдытӥсьёс пӧлысь. Солэн кивалтэмез улсын Вуж Мӧнья гуртысь киужъёсъя юрт элькунамы огез адӟем карымонэз луиз. Татын, "Евровидение" мыныкузы, Брангуртысь песянайёс асьсэлы удмурт дэремъёс вуртытӥзы. Со сяна, Мӧньялась эктӥсь куро мунёез али котькытын тодо. Ачиз Николай Тарасов пулэсь арбериос лэсьтылэ, лы вандылэ.Та нуналъёсы Николай Михайлович вордскем нуналзэ пусъе. Кибашлыез котырес лыдпусэныз ӟечкыланы вуозы солэн матысь эшъёсыз, ӵош ужась юлтошъёсыз, элькунысьтымы киужъя центръёсылэн кивалтӥсьёссы.Пумиськон ортчоз Пичи Пурга библиотекаын. Со интыяськемын Победа площадьын, 4-тӥ юртын. 0+Мария Иванова | Улон-вылон |
Виталий Пронин Валерий Сидоров23-тӥ южтолэзе 50 арес тырмонзэ пусъёз «Удмуртия» ГТРК-ысь журналист Валерий Сидоров. Удмурт кун университетэз йылпумъяса, Валерий Михайлович дӥсьтыса вамыштӥз «Удмуртия» телерадиокомпание ужаны. Со дырысен 28 ар ялан одӥг интыын тырше. Трос передачаос нуиз. Туннэ кадь ик тодаз возе «Юан-веран, тодон-валан», «Рос-прос» передачаосты нуэмзэ. Удмурт нылпиос понна кылдытӥз «Кокорико» крезьгуро ӵошатскон. Пичи гуртъёсы вуылыса, «Эзь» передача лэсьтӥз. 17-тӥ арзэ «Мылысь-кыдысь» передача нуэ. Валерий Михайлович шаерысьтымы ваньмаз сямен гуртъёсы вуылэмын отын улӥсьёссэ но троссэ нимын-тулын вераны быгатэ. Ӟеч ужамез пӧртэм данъетъёсын пусъемын, со луиз Удмуртилэн кун премиезлэн лауреатэз, шаерысьтымы культура удысысь дано ужась, Кастрен нимо премилэн лауреатэз. Пӧртэм вакытъёсыз вал, шуг-секытъёслэсь ӧз пега, палэнысь шудзэ ӧз утча. Ваньмон дыръяз яратэ лыдӟиськыны, тодмоосыз понна вордскем нуналъёсазы кылбур чуръёс гожъяны. Чидатэк вите спортъя ӵошатсконъёсты. Удмуртиысь, Россиысь спортсменъёс вормисе потыку, Валерий Михайлович инметӥ лоба, нош бере кыльыкузы - висьыны усе. - Одӥг умойтэм сямы вань, пу-ур гинэ тамак кыскисько, - серекъяса вера Валерий Сидоров. - Кын корт куртчон вакытэ вуэмен, лэся, уйёсме но уг кӧласькы ни кадь, йыры эшшо золгес пурысьтаз, пилеше бадӟымгес луиз ни. Воргорон понна ӝыны даур - арлыд ӧвӧл ке но, пусйытэк уд кельты ук… Теги: ВалерийСидоров ечкыласьком | Иворъёс |
Виталий Пронин Можга ёросысь Юдрук гуртысь ошмес пыртэмын корка пушкы.Можга ёросысь Юдрук гурт шортӥ ик ошмес бызе! Татчы толшоре, Йӧвылэсултон дыръя, кезьыт вуэн пыласькыны яратӥсьёс куинь-ньыль гуртъёсысь уйшор вакыт лыкто но ведра вуэз йыр вылтӥзы кисьто.Туэ тулыс юдрукъёс ошмессэс липет улэ пыртон, котырзэ сузян, дырдызэ выльдон сярысь кенешизы. Азьветлӥсьсы но кивалтӥсьсы луиз гуртысьтызы фермаен кивалтӥсь Николай Кузьмин. Та воргоронлэн киосыз зарниесь - котьма лэсьтыны пӧрмытэ, тужгес - тӥрен но пуэн. Вазиськизы колхоз кивалтӥсьлы, пилорамаысь ужбергатӥсьёслы, гурт калыклы. Кин маин юрттӥськиз: уксёен но, тӥрлыкен но.Котькуд ӝыт воргоронъёс ошмессы доры люкаськылӥзы, пӧсьто-лэзьлэн пумаз со дась вал ини. Табере та интыез уд тодма. Корт гумыетӥ бызьыса, ву ваське бадӟым тусе, отын пу решёткаен пыласькон инты лэсьтэмын. Со висъямын ӵуж-ӵуж вӧлэм пулъёслэсь бӧлетэн. Ошмес вадьсын кык обросъёс, паллян палаз паськыт, югыт укно, дӥськут ошылон, бур палаз - пыласькон тазъёс. Висъет сьӧры потӥсь ошмес ву нош ик усе бадӟым пу тусе, таиз - дћсь гылъян инты. Ӵоксэтэз усьтӥськод но, ву ураметӥ азьлань бызе. Нош ӧрыз уг адскы - вадьсаз туж кузесь чугун рельсаос юнматэмын, отӥ кошке сяськаосын чеберъям вагонъёсын поезд.Тужгес паймымонэз - та ошмес чебер корка пушкын, липет йылаз черкын выллем купол лэсьтэмын - шунды шорын со зарни кадь чиля. Та чебер юртэ пыраны куинь ӧс лэсьтэмын, ньыль укно ӵогемын. Вӧзаз - лыз буям кенерен котыртэм сяська сад. Огпалаз - ошмес вамен потан чебер выж. Со вылын но сяськаос, сяськаос…Уллапалазгес быдэс гурт тэрымон ӝӧк, ӟусъёс пуктэмын. Табере юдрукъёс вань шулдыръяськонъёссэс татын ортчытъяло. Палэназгес волейболэн шудон сетка, лэчыранъёс. Ми Александрово школаысьтым драмкружоке ветлӥсь пиналъёсын татчы экскурсиен вуылӥмы, табере выльысь но выльысь сюлэм та ошмес доры кыске.Нош вуэз кыӵе ческыт! Юдрукъёс та ошмессэс вӧсятыны юромо баџкоез ӧтчаллям, табере эшшо но мургес оско вулэн эмъясь кужымезлы. Римма Рылова. Можга ёрос, Александрово гурт Теги: авторъёс | Улон-вылон |
Виталий Пронин Сьӧлта ёросысь Йӧскалык культураосъя центрТуэ Сьӧлта ёросысь Кыргуртын (Новая Жикья) йӧскалык лулчеберетъя Центр усьтӥськиз. Сое кылдытон бордын Юрий Аркадьевич но Нина Никитьевна Шудеговъёс тыршизы, лыктэм калык крестьянъёслэн юртъеренызы, дӥськутэнызы, ужан тӥрлыкенызы мед тодматскоз шуыса. Озьыен, элькунысьтымы туризмез азинтон понна эшшо одӥг центр усьтӥськиз. Малпаськом, Сьӧлта ёросысь удмуртъёслэсь аспӧртэмлыкзэс одно ик возьматыны тыршоз шуыса. Теги: Кыргурт Сьлта туризм | Иворъёс |
Виталий Пронин Ижысь дышетскисьёс нырысьсэ пыриськизы «Робототехникае нырысетӥ вамышъёс» ӵошатсконэ. Со ортчиз городысь 80 номеро школаын. Отын радъямын вал робототехникая «Траектория-пазл» но «Лабиринт» ӵошатсконъёс. Та ужрадъёсы пыриськизы 20 командаос. Соос адӟытӥзы NXT но EV3 дышетскон конструкторъёслэсь лэсьтэм роботъёссэс. Визьмо машинаос кулэ вал гожтэм программаосъя нимысьтыз сюресъя ветлыны. Та ӵошатсконын вормем командаослы луонлык усьтӥськиз робототехникая Россиысь олимпиадае мыныны, кудӥз ортчоз туэ май толэзе. Ангелина Снигирёва | Иворъёс |
Виталий Пронин Можга литературалэн арезлы сӥзьыса, Трактор гуртысь культурая юртын «Мынам Можга ёросэ» брейн-ринг ортчиз.Ужрадэ пыриськизы лыдӟиськыны яратӥсьёслэн командаоссы: Тракторысь «Коммунары», Вишурысь «Вишурцы», Быдӟымсурдысь «Вуюись», Сибыысь «Сибы кенакъёс». Вожвылъяськон ортчиз «Кытын? Ку? Мар?» шудон выллем, вань юанъёс герӟаськемын вал Можга ёрослэн историеныз, дано адямиосыныз. Шудон 5 раундэн ортчиз, юанъёс пӧлын вал малпаськытӥсьёсыз но, шулдыртӥсьёсыз но. Тросэзлы юанъёслы шонер валэктонъёс сётӥзы но котькинлэсь уно очко люказы «Сибы кенакъёс» но «Вуюись» командаос. Ужрадэ люкаськемъёслы капчи мылкыд кузьмазы Трактор клубысь «Ивушка» ансамбле ветлӥсьёс. | Улон-вылон |
Виталий Пронин Кун Кенешлэн кубокез понна нюръяськонэ, Удмуртиысь сяна, пыриськизы Татарстанысь но Пермь улосысь 72 спортсменъёс. Валэн ворттылонъя ӵошатсконын вормизы М. Строкина, Е. Петленко, Е. Буторина.Шумпотыса вераны луоз, спортысь та амал шаерамы нош ик азинскыны кутскиз. Ӵошатсконлэн валтӥсь судьяез Наталья Горская но ужрадлы вылӥ дунъет сётӥз. Ижысь ипподромын, пе, Россиысь гинэ ӧвӧл, калыккуспо ӵошатсконъёсыз но ортчытыны луоно вылэм, со понна ваньмыз вань: ворттылон площадка эркын, учкисьёслы пукон интыос тырмыт, гид артэ интыяськемын.Туэ та ӵошатскон шаерамы кыкетӥзэ ортчиз. Со улӟытэмын вал Кун Кенешлэн Тӧроез В. Невоструев кичӧлтэмъя. Владимир Петрович оскытӥз, та спортлы азьланяз но бадњым саклык висъяськоз шуыса. Кылем арын вожвылъяськонэ 20 кузя гинэ пыриськизы ке, туэ - 4 поллы тросгес. 11-13 аресъем нылпиос сяна, валэн ворттылыны яратӥсьёс но медаль понна нюръяськизы. Куинь нунал ӵоже ӟырдыт нюръяськон мынӥз. Нырысетӥ нуналъёсаз спортсменъёс конкур амалын кужымзэс эскеризы, соосты дасо мында пыкъетъёс возьмазы.80 сантиметр ӝужда пыкъетъёсын вожвылъяськонэ 20 мурт пыриськиз. Учкисьёсты шумпоттӥз Ижысь Полина Смирнова. Майолика валэз одӥг зырез но ӧз уськыты. Ӵем дыръя бадӟым ӵошатсконъёсын валъёс калыклэсь яке чеберъям пыкъетъёслэсь куалекто, таяз учыре но куд-ог валъёс зыръёс вамен тэтчанлы чутрак пумит луылӥзы. Шумпоттӥз Ижысь 20 аресъем Флип вал. Алина Нечеухина соин кыкетӥ арзэ ворттылэ. Туж сабырлы, нокытчы дыртытэк, Флип Алиналэсь вань куронъёссэ быдэстӥз.Егитъёс та нуналэ 37 кузя люкаськизы, таоссэ 1 метр ӝужда пыкъетъёс витизы. Шумпотымон, быдэс пьедесталэз Ижысь нылъёс басьтӥзы. 1-тӥ но 2-тӥ интые потӥзы гурт хозяйствоя академиысь валэн ворттылонъя секцие ветлӥсьёс Емилия Петленко но Елизавета Буторина, 3-тӥ луиз ипподромысь секцие ветлӥсь Мария Строкина. Емилия нимысьтыз вераз Мачо валэз сярысь. Ӵошатскон азьын нырысь ик адями ассэ, пе, буйгатыны кулэ, собере ини ньыль пыдо эшез но кылзӥськоз. ИжГСХА-ын дышетскись нылаш дасо ар пала валэн ворттылэ, бадӟым вормонэз нырысьсэ вуэм.Спортысь та амал чебер, шурдыт, но дуно. Сое уг вато валэн ворттылонъя нылпи спортшколае ветлӥсьёслэн анай-атайёссы. Екатерина Димовалэн нылыз ог 5 ар сыџе школае ветлэ.- Праздникъёс дыръя ялан валэн ворттылытӥмы нылмес. 10 арес дыръяз вандэм кадь ик валъёс доры куриськиз, - шуэ егит спортсменлэн анаез. - Секцие дунтэк ветлӥськомы. Но валэн ворттылон вылысь басьтоно луиз нимысьтыз штани, кофта, пыдкук, крачи (кулэсь гольфы выллем маке), йыре поныны каска, тӧдьы перчаткаос но шамберьер (валэз дышетон боды). Озьы нырысетӥ араз ик ичизэ 25 сюрс манет кисьтоно луиз. Ӵошатсконэ пыриськон понна 1 сюрс манетлэсь тросгес кисыысь поттоно луэ на. Ма уд лэсьты нылпиос понна, ульчаетћ калгыса гинэ медаз ветлэ.Вормисьёс пӧлы шедемезлы шумпотэмын Ижысь Мария Строкина. Макарено валэ, пе, монэ возьытэ ӧз вутты. Ческыт сиёнэн куноятытэк уз луы. 3 пиналъёслэн анайзы арняяз 5 пол ипподроме ветлэ. 1 час ворттылэмез понна 600 манетсэ кельтэ. Азьланяз, нимаз корка пуктыса, доразы вал вордон сярысь малпаське. Угось солэсь адӟем каро ни нылпиосыз.130 сантиметр ӝужда баръеръёс вамен тэтчанын огъя зачётын вормисе потӥз Пермьысь Ирина Кошина. Куинь амалъя (троеборьеын) ӵошатсконын котькинлэсь сэзь луиз Пермьысь ик Татьяна Артемьева. Ӵошатскон йылпумъяськиз, пусъёно на, та вожвылъяськон дыръя куд-ог спортсменъёс асьсэлэсь разрядъёссэс будэтыны быгатӥзы.Валентина Емельянова Теги: Ижкар КунКенеш | Улон-вылон |
Виталий Пронин Тулыс шутэтскон нуналъёс дыръя шаерамы 2 бадӟым тылпу потылӥз, 6 муртлэсь улонзэ талаз. Эгралась ӝуам коркаТуспуктэм: udmurt.ruЭгракаргуртын 8-тӥ мартэ 6 часын ӵукна 12квартираен 2 этажъем юрт гомӟиз. 3 адямибыриз, соос пӧлын 7 аресъем нылпи, эшшо9-эз зол вӧсь луизы. 8 мурт Нырысетӥ элькунбольницае вуттэмын , 2-ез али но реанимациынкыллё. Ӝуаськоркась спасательёс 20 адями поттӥзы.Та дыре соос ӵыжы-выжыоссы дорын уло,куд-огез интыямын политехническойколледже. Шудтэмучыр пумысен Эгралан нимысьтыз оперативнойштаб кылдытэмын, соин кивалтэПравительстволэн Тӧроезлэн нырысетӥвоштӥсез Александр Свинин. – Валтӥсьужпум – шуэрес учыре шедемъёслы юрттоноали ик, документ лэсьтэмзэс возьматэк.Вань кулэ луись арбериоссы, дӥськутсы,сиён-юонзы соослэн вань, – вераз А.Свинин. Ӝуамкоркан эскеронъёс радъясько. Соосвозьматозы, улыны яралоз-а, уз-а та юрт.Эскерон арня пумын йылпумъяськыны кулэ. Ёросадминистрация шудтэм учыре шедемъёслыкомпенсациос тырон понна документъёсдася. Та сяна, администрация, сектытюгдуре шедем семьяослы дӥськутэн,коньдонэн юрттӥськыны курыса, калыклывазиськиз, юрттӥськонэз мытӥз «Сообщество»благотворительной фонд но. Кыкетӥезшудтэм учыр тупаз Вотка ёросысь огазсад-бакчаын. 2 семья — 5 адями — 8-тӥ Мартпраздник дыръя отчы шутэтскыны вуиллям.2 мурт ӝуась юртысь потыны быгатэм, 3-езбырем, огез соос пӧлысь нылпи. Та учыръяно уголовной уж ӝутэмын, эскерон ортче. Удмуртиысь тылпу кысонъя управленилэн кивалтӥсезлэн воштӥсез Сергей Караваев ивортэмъя, туэ ар куспын гинэ тылпуын 28 адями быриз. Огъя учыръёсы горд атасэз гомӟыто юэм йырын тамак пурккетӥсьёс, озьы ик трос шуэрес учыръёс кылдыло шунтӥськон арбериосын, куашкам гуръёсын йыринь. — Тылпулэсь утиськон вылысь дэмласал котькудӥзлы коркаосазы тылпу потонэз ивортӥсь арбери (автономный пожарный извещатель) пуктылыны, — вера С. Караваев. — Соос юрттэмен берло дыре гинэ 5 учыре адямиосты утьыны луиз. Берлоез 29-тӥ феврале вал: огназ улӥсь кышномурт юэм йырын кысымтэ тамак пумын кӧлыны выдэм, валес котырез ӵыдыны кутскем. Извещательлэсь куаразэ бускельёсыз но кылӥллям, пожарнойёс вуытозь ик тылпу кысэмын вал. Сергей Захаров | Югдурез утён |
Виталий Пронин Россиысь Библиотекая ассоциация (РБА) Культурая министерствоен валче туэ кыкетӥзэ ортчытэ «Арлэн библиотекарез - 2014» конкурс. Отчы пырисько быдэс странаысь тужгес устоосыз библиотекарьёс.Конкурс ортче куинь люкетлэсь. Конкурсэ пыриськыны мылкыд карисьёс пӧсьтолэзе но гудырикошконэ лэзизы асэнызы тодматон (ужамзэс, проектъёссэс, вормонъёссэс... ) Жюри бырйиз ини 20 финалистъёсты. Нош куинетӥ люкетаз пыриськыны кулэ калык. Россиысь библиотекая ассоциацилэн сайтаз пырыса, котькудӥз аслэсьтыз куаразэ сётыны быгатэ кельшем библиотекарьлы.Табере тужгес шумпоттӥсез. Та конкурсэ пыриське Алнаш ёросысь Байтэрек библиотекаен кивалтӥсь Алевтина Тарасова.- Та конкурсэ пыриськыны дэмлаз азьвыл ӵош ужам эше Ольга Новикова. Мон малпай кужымме эскерыны, малы ке шуоно туж яратӥсько ужме. Библиотекарь луыса тыршисько ини 26-тӥ арзэ. Малпасько, библиотекарьлы уг яра лыдӟисьёсызлэсь бере кыльыны. Со котькытчы вутскись, котьмае тодыны тыршись луыны кулэ, туала амалъёсты ужаз кутыны мед быгатоз. Библиотекарь - со чеберлыкез но тодон-валанэз калыке вӧлмытӥсь адями, - шуэ Алевтина Викторовна.Москваысь дунъясьёс Алевтина Тарасовалэсь ужамзэ но «Мон - библиотекарь» эссезэ устоен лыдъязы. Озьы финалэ, 20 вормисьёс пӧлы, шедиз Алнаш ёросысь удмурт библиотекарь но. Али 20 устоез пӧлысь вормисез быръён мынэ Интернет пыр куара сётон амалэн. Асьмеос но, гажано лыдӟисьёс, Алевтина Тарасова понна куарамес сётыны быгатӥськом, Россиысь библиотекая ассоциацилэн сайтаз (www.rba.ru) пырыса. «Арлэн библиотекарез» конкурсын вормись данъямын луоз Москваын коньывуон толэзе. Туж умой луысал отчы мынысал ке удмурт библиотекарь.Галина Семёнова Туспуктӥз Владимир Беломорских Теги: Библиотека конкурс | Лулчеберет |
Виталий Пронин Удмуртилэн Тӧроез Ляльшур гуртысь агрофирмаез учкиз, Норья черкогуртэ школае «Точка роста» центре вуылӥз, Пичи Пурга ёросын улӥсьёсын пумиськылӥз. Туспуктэм udmurt.ru сайтысьЛяльшурын 2019-тӥ арысен тылобурдо вордон комплексэз пыд вылаз султыто. «Феникс» агрофирмаын будэтэм тылобурдоосты Татарстанэ, Башкортостанэ, Оренбург но мукет улосвылъёсы вузало. Птичникъёссы 121 сюрс тютюез тэрыто. Соосты сюдэ но секта, омырлэсь шунытсэ чакла компьютер. Вуоно арын чакламын 18 выль корпуслы 1 миллиард манет тыр быдтыны, нош 2023-тӥ арын инкубаторийлы 100 миллион манет пала. Та фирма 2020-тӥ арын усьтӥськиз, отын 25 ужан инты кылдӥз, берло татчы эшшо 65 муртэз ужаны кутозы. Норья школаын Александр Бречалов пумиськиз Дедюхинъёслэн семьяенызы. Династия 115 ар нылпиосты дышетэ ни. Тӧро 5-тӥ классын дышетскись Ульяна Ивановаен шашкиен но шудӥз. Нылаш Дуннелэн но Европалэн первенствоосаз вормылэмын. Ёросын улӥсьёсын Александр Бречалов пумиськылӥз Культурая ёрос юртын. Норьяын улӥсьёсын кенешизы 2023-тӥ арын культурая юрт но амбулаторий пуктыны. Со сяна вераськизы газификация но автобусъёслы дугдылон интыос сярысь. Гуртлэн арезлы сӥзьыса ёросын трос воштӥськонъёс, пе, сюресъёсты тупатъянлы гинэ 220 миллион манет висъямын вал. — Пичи Пурга йӧн-йӧн пыд вылаз сылэ, уно предприятиос азинско, выльёсыз кылдо. Экономика озьы ик азинскиз ке, ёросын туж ӟеч улон луоз. Элькун но юрттэтсэ сётоз, — вераз А. Бречалов. УД Теги: АлександрБречалов ПичиПурга УдмуртилэнТроез | Иворъёс |
Виталий Пронин Кылем суббота нуналэ Кияса ёросысь Уддяди гуртын ортчиз «Удмурт дунне» газетлэн кубокез понна куасэн бызьылонъя 55-тӥ ӵошатскон. Ужрадэ вуылӥзы Удмуртиысь 12 ёросысь, Сарапул, Ижевск но Чайковский городъёсысь спортсменъёс. 55-тӥ ӵошатсконэз сӥё-дано усьтон ужрад.Тодматскон 55-тӥ ӵошатсконэз сӥё-дано усьтон ужрадэ пыриськизы Кияса ёрослэн йырыз Александр Максимов, солэн воштӥсез Тамара Васильева, ёрос администрациысь мугорез кыдатон культурая но спортъя ёзэн кивалтӥсь Валерий Тихонов, Уддяди муниципал кылдытэтлэн йырыз Григорий Бигбашев, «Удмурт дунне» газетлэн валтӥсь редакторез Зинаида Рябинина. Люкаськем спортсменъёслы но вань куноослы капчи мылкыд пыӵатӥзы школаын дышетскисьёс но гуртысь «Инвожо» ансамбле ветлӥсьёс.«Удмурт дунне» газетлэн кубокез понна ӵошатсконъёслэсь флагзэс ӝутыны оскемын вал шаерысьтымы тужгес кужмо спортсменъёслы: Шаркан ёросысь Николай Батаноговлы, Пичи Пурга ёросысь Алексей Мурашовлы но Кияса ёросысь егит спортсменкалы Ирина Бронниковалы. Ӵошатсконэ 200-лэсь трос спортсменъёс пыриськизы. Нырысь ик старт сётэмын вал тэшкылиослы. Ваньмыз куас вылын нискыланы быгатӥсьёс 1 иськем сюресэз ортчизы. Финише вуисьёсты ческыт кузьымен утялтӥзы.Ӵошатсконэ люкаськем калык пӧлысь тросэз нырысь тодматскизы Кияса ёросэн, паймемзэс веразы чебер Уддяди гуртлы но сблмо калыклы. Тулыс куазь ульчаын кузёяське ини бере, куд-ог спортсменъёслэн кышканзы вал куас сюрес ласянь. Но одӥгзылэн но ӝожтӥськон мугъёссы ӧй вал. Вольыт дасям сюресэтӥ куасъёс асьсэос нискылтӥзы кадь.Пусйыны кулэ созэ но. Тужгес трос спортсменъёс люкаськемын вал воргоронъёслэн вожвылъяськоназы. 60-64 аресъемъёс 10 кузя вал, 65 арессэс ортчемъёс - 7 мурт. Кылсярысь, Пичи Пурга ёросысь Михаил Петровлы 71 арес ини. 55 ареслэсь бадӟым нылкышноос 6 кузя люкаськизы, нош Ижысь Полина Хохрякова 66 аресаз вамышъя ни вылэм. Пусйыны кулэ, тросэз ӵошатскисьёс вуэмын вал городъёсысь. Газетлэн кубокез понна ӵошатсконъёс луозы шуыса иворез кылӥллям кылем арня шорын Красногорск черкогуртын ортчем шаерысьтымы пенсионеръёслэн 2-тӥ спартакиадазы.3 пол бызьылӥзы18-тӥ мартэ шаерысьтымы тросэтӥ интыосын куасэн бызьылонъя ӵошатсконъёс ортчизы ке но, Кияса ёросэ но нимо-дано спортсменъёс уно гинэ люкаськизы. Вожвылъяськонэ пыриськемъёс пӧлын ӝыныезлэсь тросэз спортъя мастеръёс но мастере кандидатъёс вал. Уноез соос Якшур-Бӧдья черкогуртын ортчем Гурт шудонъёсын вормисьёс, Россиысь Гурт шудонъёсы пыриськем спортсменъёс луо.Командаос сярысь ке верано, котькинлэсь трос вал Дэри, Кизнер, Сьӧлта, Пичи Пурга но Шаркан ёросъёсысь спортсменъёс, тужгес кыдёкысьёсыз - кезъёс.Газетлэн кубокез понна ӵошатсконэ пыриськыса, 1986-тӥ арын вормисе потӥз вал Кезысь Сергей Главатских. Со дырысен одӥг ӵошатсконмес но ӧз кельты на. Берло аръёссэ семьяеныз пыриськылэ, таяз учыре 2 пиналъёсыныз вуэм.- Кузпалэ Дэри ёросысь Италмас каргуртын ортчись ӵошатсконэ пыриське, отысь ваньмиз ке, татчы вуыны кулэ, - шуэ Сергей Азарьевич.Час ортчиз-а, ӧз-а, Елена Главатских Уддядиын вал ни. Ӵапак вуиз суро эстафетаын бызьылыны. Кез ёрослэсь данзэ утизы Елена но Сергей Главатскихъёс, Марина нылзы но Александр Пулькин.- Газетлэн кубокез понна ӵошатсконъёсты чидатэк витиськомы, татчы ми шумпотыса лыктӥмы, - шуэ Шаркан ёросысь ветеранъёслэн командаенызы кивалтӥсь Николай Протопопов. - 2 семья вайимы, эстафеталы команда но трос воргоронъёсты: 40, 60 но 65 ареслэсь бадӟымъёс. Шаерамы радъяськылӥсь Гурт шудонъёсы шедён вылысь ёросамы гинэ но кужмо нюръяськон мынэ. Валамон, отчы мыныны ваньмызлы уг кылды, нош газетлэн ӵошатсконаз пыриськыны быгатэ котькуд мылкыд карись. Соиз но умой: спортсменъёслэн арлыдзы котькуд 5 арлы чакламын.Куд-ог спортсменъёс та ӵошатсконъёсын 3 пол стартэ потазы. Нырысь ик семьяенызы, собере ас арлыдо эшъёссы пӧлын бызьылӥзы, нош бӧрысь ини ёроссылэсь данзэ утизы. Кылсярысь, Дэри ёросысь Ольга Малых нунал куспын 3 пол зарнияськыны вуиз, 2 пол зарни медаль утӥз Шаркан ёросысь Ольга Батаногова.Арлы быдэ ке луысал...Та ӵошатсконъёслы тужгес шумпотэмын арлыдоос. Соос шаерысьтымы пӧртэм стартъёсы пырисько. Дэри ёросысь Ожмос гуртысь Иван Осинцев но сюлмысьтыз тау каре киясаослы, нимысьтыз - Валерий Тихоновлы ужрадэз доразы ортчытыны кичӧлтӥсь луэмез понна.- Пенсионеръёслы доразы пукыны маза ӧвӧл, арнялы быдэ стартъёс луо, - шуэ трос аръёс ӵоже «Бабино» хозяйствоен кивалтэм мурт, али пенсионер Иван Осинцев. - 5-тӥ мартэ Шарканы ортчем марафонэ пыриськи, 12-тӥ мартэ Вавожын бызьылӥ, 15-тӥ мартэ Красногорскын пенсионеръёслэн спартакиадаязы кужымме эскери, 18-тӥ мартэ - Уддядиын, 19-тӥ мартэ Пичи Пурга ёросысь Вуж Мӧньяын ортчем «Егит вакытэн пумиськон» ӵошатсконэ вуылӥ, 26-тӥ мартэ ёросам тол келян луоз.Собере но куасъёссэ ватыны уг малпа на. 2-тӥ апреле Ижын 4 час ӵоже куасэн бызьылонъя вожвылъяськонын кужымзэ эскерыны дасяське, нош тол сезонзэ йылпумъялоз 24-тӥ апреле Пермь улосысь Частые черкогуртын ортчоно ӵошатсконын: Вотка водохранилищеысь вуэз лэземзы бере, пе, йӧ вылын куасэн бызьылонъя ӵошатскон радъяське.[gallery link="file" size="large" ids="24915,24914,24913,24912,24911,24910,24909,24908,24907,24906,24905,24904,24903,24902,24901,24900,24899,24898,24894,24893,24892"]Газетлэн кубокез понна ӵошатсконэ Иван Петрович 1970-тӥ арысен пыриське. Трос пол вормисьёс радэ потамын, таяз учыре но ас ёзо эшъёсыз пӧлын 3-тӥ инты басьтыны быгатӥз.- Азьвыл аръёсы Гурт шудонъёс ӧй вал бере, вань спортсменъёс газетлэн призэз понна ӵошатсконэ пыриськылӥзы, - вера Иван Осинцев. - Солэн данэз котьку вылӥын вал. Тодӥсько на одӥг учырез. Та вожвылъяськонэ, дуннелэсь чемпионатсэ куспетӥ карыса, вуылӥз вал Галина Кулакова. Со аръёсы нимо-дано спортсменъёс пӧлын вал на Нина Парамонова, Юлия Шамшурина но мукетъёсыз. Бӧрысьгес та ӵошатсконъёсты котьку ортчытъязы Гурт шудонъёс азьын.Озьы ик Иван Осинцев шумпотэмын чебер медальёслы. Таӵеез нырысьсэ вал, угось азьвыл аръёсы медальёс интые вылӥллям чемпионэз данъясь лентаос. Дэри ёросысь спортсменлэн туж потэ на газетлэн кубокез понна ӵошатсконъёсты арлы быдэ адӟемез. Коньдон, пе, ноку уз тырмы, нош сяме пыӵам ӟеч уж медаз вуны.Кынмон висьыны уг люкетыӴошатсконъёс Уддяди стадионын ортчизы. Спортсменъёслэсь мылкыдзэс бурдъязы гуртоос. Пӧлазы вал пиналъёс но, арлыдоос но. Спортсменъёсты тодманы юрттӥз комментатор: Валерий Тихонов ӟуч но удмурт кылъёсын котькуд спортсмен сярысь нимын-тулын вераз. Арлыдо кышноос ӵошатсконлэсь мынэмзэс адӟыны дэмен люкаськиллям. Людмила Лебедева, Ольга Бехтерева, Валентина Бубякина, Лидия Зямбекова но мукетъёсыз. Шоразы учкыса, жаль потӥзы: одӥг пыд вылысьтызы мукетаз лёгаськыса сыло, кынмимы ни, кесяськыса куарамы быре ни, пе. Но асьсэос доразы бертыны уг дырто, ваньзэс, пе, адӟеммы потэ.[gallery link="file" size="large" ids="24876,24875,24877,24884,24885"]Бызьылон йылпумъяськем бере вань спортсменъёс гуртысь культурая юртэ дыртӥзы. Залын пуксён интыез ик ӧй вал. Калык пӧсь кичабонъёсын пумитаз гурт но ёрос культурая юртъёсысь артистъёсты. Та нуналэ вордскем нуналзэс пусйись спортсменъёслы - Пичи Пурга ёросысь Екатерина Васильевалы, Кизнер ёросысь Галина Суворовалы но Галина Семакиналы - «Ерпечка» ансамбле ветлӥсьёс шулдыр кырӟан быдэстӥзы.Вань медальёс кузёоссэс шедьтӥзы. Огъя зачётын вормисе потӥз Дэри ёросысь куасэн бызьылӥсьёслэн командазы. 2-тӥ но 3-тӥ инты басьтӥзы Кияса но Шаркан ёросъёс. Ортчытэм ужрадэзлы йылпумъян лэсьтыса, шуныт кылъёс вераз Валерий Тихонов.- Кияса ёросын таӵе бадӟым ӵошатскон нырысьсэ ортчиз, сое умой радъяны быгатӥмы кадь, - шуэ Валерий Иванович. - «Удмурт дунне» газетлэн кубокез понна вожвылъяськон вуоно Гурт шудонъёслы дасяськон выллем луиз.Валентина Емельянова Туспуктӥз Александр Горбунов Теги: удмуртдунне ужрад | Улон-вылон |
Виталий Пронин Концертъёс, выжыкылъёс, спектакльёс...Гужем куспын ми мӧзмим учкисьёслэсь, соин ик шумпотыса усьтомы выль сезонмес, шуиз Удмурт кун филармонилэн кивалтӥсез Алексей Фомин.Туэ нырысьсэ филармония ӧсъёссэ усьтӥз покчи учкисьёслы. 20-тӥ куарусёнэ татчы сомында тэшкылиос вуизы, филармониын ужасьёс куалектӥзы, шедёз-а ваньмызлы инты. Пичи учкисьёс пукыса 3 спектаклез адӟизы, нош анай-атайёслы инты ӧз шедьы ини, соос сылоно луизы. Учкисьёсты будэтон вылысь филармония нылпиослы дасяз кӧня ке пумо абонементъёс.- «Музыгранты» группа 5-10 аресъем учкисьёслы сӥзьыл, толалтэ но тулыс 3 пӧртэм жанръем концертъёс возьматоз. Филармония дасяз «Лицейский» социальной проект. Субботаосы мынозы 6-тӥ-11-тӥ классын дышетскисьёс понна концертъёс. Мукетыз проектмы - «Нылпи спектакльёсъя факультет» - кылдӥз Ижысь туала драматургияя но режиссурая центрен валче (режиссёрез Павел Зорин). Спектакльёс ортчозы фойеын, татчы лыктэм пиналъёс асьсэос пыриськозы, шудозы отын. Павел Зоринэн кенешиськом на война вакытэ будэм пиналъёслы но туала нылпиослы сӥзем спектакль дасян сярысь. Со сяна, егит учкисьёслы оркестр шудэм улсын выжыкылъёс чузъяськозы. Азьланьтӥськозы удмурт, бигер но ӟуч фольклорлы сӥзем концертъёс. «Ленок», «Асылъяр» но «Шудон» нылпи коллективъёс филармонилэн сценаез вылын программаоссэс (спектакльёс, концертъёс, шудонъёс, сям-йылолъёс) возьматозы, - шуиз Алексей Фомин.Концертъёс, выжыкылъёс, спектакльёс... Зэм но, филармония Мунё театрлы аспӧртэмлыко конкуренция кылдытэ. Но ӝоже уськытэмын уз луэ шоро-куспо но арлыдо учкисьёс. Кылсярысь, азьланьтӥськозы дуннеысь калыкъёслэн крезьгурзылы сӥзем концертъёс. Нырысетӥез луоз ини таяз кӧснуналэ, 26-тӥ куарусёнэ, тодматскомы Даниысь кырӟасен. Гури Хансдоттир Европаысь кылзӥсьёсты-учкисьёсты ас палаз берыктӥз ини. Солэн творчествояз пӧлэстӥсько поп, рок крезьгуръёс, уйпал балладаос, скандинавской фолк но мукетыз.Тузон пуксьыса уз вуы «Стейнвей» рояльёс вылэ. Соос та концерт сезонын туж ӵем чузъяськозы. Кылсярысь, 5-тӥ октябре шаерамы улӥсьёс дунъяны быгатозы 2 тодмо пианистъёслэсь шудэмзэс. Злата Чочиева но Рэм Урасин быдэстозы В. Моцартлэсь, Ф. Шубертлэсь, А. Бородинлэсь, С. Рахманиновлэсь, С. Прокофьевлэсь произведениоссэс. Та дуэт 4-тӥ арзэ сцена вылын, усточиослы вожмасько дуннеысь сценаос. Удмуртие озьы ик вуоз Дмитрий Маслеев. Та егит пианист туэ П. Чайковскийлы сӥзем 15-тӥяз калыккуспо конкурсын вормиз. Удмурт филармония туж кема вераськонъёс нуиз, Д. Маслеев Иже мед лыктоз шуыса. Туннэ тодмо ини: егит усточи дорамы вуоз тулыс, «П. Чайковскийлэн дор палъёсаз» 59-тӥяз крезьгуро фестивале.- Ноябре Ижын но Воткинскын концерт сётоз Омскысь ӟуч калык хор. Феврале ми ортчытом баянэн но аккордеонэн шудонъя конкурс - Россиын сыӵе вожвылъяськон ӧвӧл. Ми сое радъяломы Культура удысын ужасьёслэсь тодон-валанзэс будэтонъя центрен но Ижысь искусствоосъя 2-тӥ нылпи школаен валче. Ӵошатскисьёсты дунъялоз жюри, соос пӧлын луоз Санкт-Петербургысь «Терем-квартет» коллектив, шаерысьтымы учкисьёс соосты умой тодо но ярато. Дышем сямъя луозы «Шуд, кырӟа, удмурт арган» но юморлы сӥзем «Маскара» фестивальёс. Туэ 65 арес тырмысал «Шулдыр ӝыт» ансамблез кылдытӥсьлы, Россиысь дано артистлы Анатолий Ушаковлы. Солы сӥзьыса, 13-тӥ ноябре луоз «Дано мед луоз серекъян» концерт, - шуиз Алексей Фомин.Галина Семёнова Теги: АлексейФомин Культура | Улон-вылон |
Виталий Пронин Кылем арня пумын «Юмшан57» но «Перепечкин» огазеяськонъёслэн кичӧлтэмзыя «Мисс Италмас» ӵошатскон ортчиз. Сяська ним понна удмурт позыръяськонын 5 нылаш вожвылъяськиз. Нырысь соосты бырйизы Интернет пыр - финалэ тужгес но шаплыосыз, трос куара люкамъёсыз потӥзы.Ксения Евсеева шуак сяськаяськиз кылбурчи но кырӟась луэменыз. Ксюша азьвыл ортчем «Чеберай» конкурсэ но пыриськемын. Веськрес мугорыныз сяна, паймытӥз сцена вылын ассэ капчи воземеныз. Нош мон пусйысал: Ксениялы чик уг тупа голькыт-шулдыр образ, со ненег но мур мылкыдо адске угось. Юан кылдӥз: малы меда одно ик лӧптылӥсь, мынясь выроно? Сыӵе «матрёшка» шаблон школаын но ёрос самодеятельностьын пыӵатэмын луоз…Нош мукетыз нылаш, Анастасия Орлова, ассэ та выллем воземеныз синмаськытӥз гинэ. Етӥз, шаплы сямыз бордаз кыске. Настялы ӧз тырмы йӧно луон, кыӵе ке шарм. Но озьы ке но куаш-куаш удмурт луэмзэ со ӧз ваты. Чабисез-висисез но уно гинэ вал. Аслаз пӧрам чорыг няненыз ӝыны залэз куноятӥз, ява.Эшшо одӥгез нылаш - Таня Щеткина. Таиз воксё удмурт ӧз адскы, Европаысь яке эшшо кытысь ке… Тусын чебер, удмурт кылын чылкыт вераське - нош дышем «гербер» дартэз ӧвӧл. Оло, кулэ но ӧвӧл? Оло, таӵеесь соос - «выль» удмуртъёс? Лымысяська ним но солы тупаз, лэся: сыӵе ик либыт, тулыс мылкыдо.Наталья Клабукова - тани зэмос удмурт. Эсьмаса, ӝуждалаез но - тэшкыли. Паймытӥз кибашлы луэменыз: пыласькон дӥсьсэ уй куспын керттэм. Кызьы «устокай» ним уд сёты?Огъя верано ке, вань нылъёс туж быгатӥсесь. Эктыны но, пӧраськыны но устоесь. Ӝытэз нуисьлэн Алексей Ложкинлэн юанъёсызлы но кӧбератэк валэктон сёто.Лилия Кондратьеваез со таӵе юанэн ёртӥз: «Син азяд пукты: тонэ курало Сергей Лазаревлы. Бызёд-а?» Лиля ӵогиз: «Удмуртэзлы гинэ!» Тани со, вормись! Ӟырдыт ковбой-нылаш, лилияосын пужыятэм мугоро, кепырасьтэм. Оло «Порозмафи» огазеяськонлэн ёзчиез шуыса, оло ӟырдыт шаркан вирыз шӧдӥське…Зэмзэ вераса, Лилия Кондратьева вормисе потоз шуыса, валамон вал кутсконаз ик. Кырӟанъя но эктонъя «Айкай» театрысь артистлэн Слава Антоновлэн синйылтэмезъя, удмурт эктонъёсты со тужгес но быгатыса, сям-йылолэз утьыса ширъяз. Таиз понна тужгес но шумпотоно: мисс Италмас уг быгаты луыны огшоры чебер гинэ. Угось со табере сяська ӵектӥсь-вузась «Италмас» удмурт салонлэн ымнырыз - быдэс арлы!Дарали Лели. Теги: Адемкарымон Егитъёс Интернет | Улон-вылон |
Виталий Пронин Польшаысь Шклярска-Поремба городын ортчиз дуннеысь куасэн бызьылӥсьёслэн 7-тӥ этапсы. Шумпотымон, огъя стартысь потыса классика амалъя ӵошатсконын воргоронъёс пӧлын вормисе потӥз Шарканысь спортсмен Максим Вылегжанин. 15 иськемез 35 минут 39 секунд куспын ортчизы. Кыкетӥ но куинетӥ интые потӥзы Россиысь Евгений Белов но Казахстанысь Александр Полтаранин.Шаерысьтымы мукетыз спортсмен Можгалась Дмитрий Япаров 13-тӥ интые потӥз.Валентина Емельянова Туспуктэм: justmedia.ru Теги: куасэнбызьылон МаксимВылегжанин | Спорт |
Виталий Пронин Пичи Пурга ёросын улӥсьёс доры потаз Президент Александр Волков.Нырысь ик со вуылӥз Аксакшуре. Татын школа вуж ни, со пулэсь ӝутэмын ай. Александр Волков школа пушкы пыраз, классъёстӥ ортчиз, дышетӥсьёсын кенешиз.- Туннэ нуналлы школаын дышетске 68 нылпи. Классъёсын 6-7 пинал тодон-валан люка, - вера школаен кивалтӥсь Александр Ушаков.Президент гуртлэн но калыклэн улон-вылонэз сярысь юалляськиз Аксакшур муниципал кылдытэтэн но «Аксакшур» СПК-ен кивалтӥсьёслэсь. Оскытӥӟ колхоз пыд йылаз юн сылэ бере, сӥль но, йӧл но луоз, гурт калык ужтэк уз кыльы, озьыен, егитъёс но улыны гуртэ кылёзы. Кык ар ортчыса, 1915-тӥ арын, нылпиос выль школае лыктозы. Нош али лэсьтоно луоз школалы проект.* * *Собере Александр Волков Кечол каргуртысь «Солнышко» нылпи садэ кожаз. Татын но югдур ушъяськымон ӧвӧл: поселение 6 бадӟымесь гуртъёс пыро, ӝыны даур талэсь азьло пулэсь лэсьтэм садэ 34 нылпи сяна ветлыны уг быгаты.- Бадӟым гурт понна со туж пичи сад, - вера учрежденилэн кивалтӥсез Ирина Покоева. - Ми доры 60 заявление вуэмын ини. Но со нылпиосты кутыны ум быгатӥське. Соин ик тросэз анай-атайёс пиналъёссэс артысь Яган-Докьяе но Пичи Пургае нулло. Вань на милям Заготзерноын «Зёрнышко» нылпи садмы. Отын одӥг группа гинэ ужа.Александр Волков оскытӥӟ группаын 25 пинал ке, озьыен, куинь-ньыль группалы, 75 интылы, нылпи сад лэсьтыны луоз. Нырысь ваньзэ лыдъяно-чотано, бюджетысь уксёез валаса кутоно. Тӥ куриськоды 100 интылы сад, но тодэ: али пинал ваё 1990-тӥ аръёсы вордскем нылкышноос. Мукет аръёсын ӵошатыса, соку нылпиос туж ӧжыт вордскизы. Озьыен, али нылпиос нош ик кулэсмозы.* * *Шор Кечолын коррекционной школа-интернатын но сюлмаськытӥсь юанъёс шедизы.- Ми дорын али 60 пинал дышетске, - вера школа-интернатлэн кивалтӥсез Сергей Бектышев. - Улыно-вылыно юртын нылпиос кӧлало но дышетско. Но соослэн ӧвӧл нимаз сиськон интызы.- Милям ӧвӧл луонлыкмы республикаысь вань школаосты одӥг шонскемен выльдыны, - шуиз Президент. - Валасько, тӥляд но выль школае пыремды потэ. Но тодэлэ, республикаысьтымы тросэз интернатъёс кирпичлэсь ӝутэмын ӧвӧл на. Соин ик выль школаосты лэсьтомы отчы, кытын тужгес но соос кулэ. Нош тӥ столовойды вӧзы пристрой лэсьтон пумысен документъёс дасялэ. Сиён пӧран но, сиськон интыды но одӥг липет улын мед луозы. Соку актовой залады спортъя урокъёсты нуыны быгатоды. Нош вӧзысьтыды вужзэ школаез кесяно, со ярантэм ни.* * *Пугачёвоын пуштылонъёс бере кык ар ортчиз ини. Кызьы отын лэсьтӥськон-тупатъян ужъёс мыно, Александр Волков ачиз чакласа возе. Таяз радэ но азьвыл военчастьысь коркаосты эскериз. Отын улӥсьёс Президентэз шуныт мылкыдын пумитазы: коркаосазы капитальной ремонт лэсьтэмын. Улонмы шулдыр но чебер луиз шуыса, Президентлы тау карыса, аслэсьтыз гожтэм кылбур чуръёссэ лыдӟиз Мария Шараева. Сыӵе бадӟым изъянэз адӟыса, шуг-секытысь потыны быгатӥмы, но сюлэмшугъяськытӥсь юанъёс котьку но луозы, соиз кышкыт ӧвӧл ни, шуиз Президент.Тылпу кысон депоез лэсьтон ужъёсын тодматӥз Удмуртиысь МЧС-эн кивалтӥсь Пётр Фомин. Выль юртэз августлэн нырысетӥ нуналъёсаз ик вуттыны чаклало.Культура юртсы но пугачёвоослэн табере синмаськымон: паськыт, югыт, чебер. 375 муртлы интыез отын. Культура юртэн кивалтӥсь Розалия Сагитова ӝутскем мылкыдын возьматӥз одӥг липет улэ лэсьтэм спортзалэз. Туж бадӟым со. Подвалын тир ужа ини. Нош культура юртэз усьтыны дасясько сӥзьыл.Пуштылонъёс дыръя Пичи Пурга черкогуртысь «Росинка» нылпи сад но зурказ. Со интые выльзэ ӝутоно луиз. Лэсьтӥськисьёс ужзэс 25-тӥ августэ йылаз-пумаз вуттыны кулэ. Татчы 190 нылпи ветлыны быгатоз, эшшо ватсаса 50 пиналэз басьтыны чаклало на. Путёвкаос сётӥськозы 3 арескысен. Ёрос кивалтӥсьёсты но лэсьтӥськисьёсты Президент куриз, лэсьтӥськон ужъёс мыныку ик, мебель но мукет кулэ луись арбериосты басьяны.Любовь Тихонова Теги: гуртшкола ПичиПурга Школа | Иворъёс |
Виталий Пронин Адями, кышкыт уж лэсьтыны вырыкуз, туж зол пӧся. Ымдуръёссэ ялан нюлэ. Адямиослэн синъёсазы учкыны кышка.Иж город администрациын вераськон мынӥз шаерамы экстремизм мылкыдъёсын нюръяськон сярысь. Ужрадэ пыриськизы Кун Кенешысь но Иж город Думаысь депутатъёс, дышетӥсьёс, югдурез утисьёс.Кун Кенешысь ялан ужась комиссиен кивалтӥсь Энвиль Касимов шуиз:- 20-тӥ даурын ядерной бомбалэсь кышкаса улӥмы. Нош 21-тӥ даурын асьмеды куалектыто террористъёс. Удмурт шаермы пичи. Но татын но шедьыло калыклы кышкытлык кылдытӥсь адямиос.2002-тӥ арын Россиын экстремизмен нюръяськон сярысь закон кутэмын вал. Соку нокин ӧз малпалля, азьланяз та закон тужгес кулэез луоз шуыса.- Май толэзе Ижын кырмемын азьвыл трос пол пытсэт сьӧры шедьылэм воргорон. Тодмозэ Сирие мыныны чортэ вылэм. Та сяна, шоркарысьтымы одӥг пиосмуртлэн экстремизм пуштросо книгаосыз шедьтэмын. Укылтэмъёс туэ 14 пол жингыръязы, калыко интыосы пуштӥсь арбери понэмын шуыса. Котькуд учыръя эскеронъёс ортчытэмын, - шуиз Кышкытлыклэсь утиськонъя кенешлэн секретарез Александр Ярославцев.Туннэ элькунамы кылдытэмын асьсэды неформал лыдъясь 3 группировка. Отчы пыро футболэн «висись» адямиос но. Маиз сюлмаськытэ: лыдзы толэзьысь толэзе йылэ. Йӧспӧртэм огазеяськонъёслы будыны юрттэ Интернет. Социальной сетьёсын экстремизмлы сӥзем бамъёс пачылмемын. Туэ отысь 15 ивортон ӵушемын ини.Югдурез утёнъя министерстволэн дышетонъя центрысьтыз Ирина Фоменко калыклы кышкыт луись адямиосты тыро-пыдо эскериз.- Террористъёс калыклэсь висъяськыны уг ярато, - вераз Ирина Юрьевна. - Дӥсьсы, пыдкуксы чылкыт, ымнырзы мычемын, йырсизы сынамын. Но вӧзтӥзы ортчыку, кылыны луоз лушкем вӧсяськемзэс. Сак учконо саесъёссэс: отысь шнуръёс, проводъёс потамын ӧвӧл-а. Террористъёс кышкыт арберизэс керттыло кусказы. Соин кышкыт йыруж лэсьтонэ ӵемысь кыско кышномуртъёсты. Угось таосызлы пуштӥсь арбериен калыке потыны капчигес. Нуны витись кариськид но тӥни.Адями, кышкыт уж лэсьтыны вырыкуз, туж зол пӧся. Ымдуръёссэ ялан нюлэ. Адямиослэн синъёсазы учкыны кышка. Дӥсьсэ ялан тупатъя. Йырыз я сопала, я тапала берга - чакла, вӧзаз полициын ужасьёс ӧвӧл-а.- Малы адями шеде террористъёс радэ? Мугъёсыз пӧртэмесь. Нырысь ик, яратоно мурттэ ыштон. Кыкетӥез, начар улон. Куинетӥез, астэ ачид быдтон мылкыд, улонэз пурысь буёлъёсын адӟон, - валэктӥз Ирина Фоменко.Ижысь мечетьысь имам-хатиб, «Муслим» газетлэн валтӥсь редаторез Рустам Гатауллин шуиз:- Кырсь сюлэмо адямиос одӥг вамышлы но матын ӧвӧл ислам осконлы. Вербовщикъёс, егитъёс котыре сяна, еро пытсэт сьӧрын пукисьёс, ислам осконэз алигес кутэмъёс, пӧртэм калык диаспораос борды. Огпол мечете пияш вуиз. Интернетысь экстремизм мылкыдо бамъёсты лыдӟем, йырыз сураськем. Ярам, ми солы рос-прос валэктӥм, мар со ислам оскон но ислам кун (Россиын алэмын). Нырысетӥяз адямиос ог-огзылы юрттыса уло. Кыкетӥяз - ог-огзэс виылыса.Ольга Корепанова | Улон-вылон |
Виталий Пронин Арлы быдэ Алнаш ёрос йырлэн кубокез понна волейболъя ӵошатсконъёс ортчыло. Туэ отчы 7 команда пыриськиз.Алнашысь сяна, Можга, Балезино, Дэри ёросъёсысь, Ижысь но Набережные Челны городысь спортсменъёс џошатскизы. Вожвылъяськон учкымон вал.Кузё луэменызы, лэся, турнирлэн нырысетӥ нуналысеныз ик биньгозыез киязы кутӥзы алнашъёс. Соос ик нырысетӥ инты басьтӥзы, кыкетӥ но куинетӥ луизы Можга но Балезино ёросъёсысь командаос.Людмила Сурчакова Туспуктэм: rsport.ru Теги: Алнашёрос волейбол | Спорт |
Виталий Пронин «Лулчеберет выж: ӟуч — удмурт» — таӵе нимын конкурс ялӥз тодмо «Папмамбук» интернет-журнал. Асьсэ кужымзэс мертаны быгато школаын 9-тӥ-11-тӥ классъёсын, колледжъёсын но университетъёсын дышетскись удмурт нылпиос. Конкурс ортче интернет-журналлэн «Культурные мосты» проектэз улсын. Пусйыны кулэ, интернет-журнал таӵе конкурсъёсты кемалась ортчытъя ни. Калыккуспо проект туннэ ортче Израиль, Франция, Америка, Англия, Италия, Германия но мукет кунъёсын ӵош. Вожвылъяськон сӥземын егитъёслэсь огвакытэ ик кӧня ке кылын вераськыны быгатэмзэс азинтонлы, утёнлы. Та кунъёсын вожвылъяськонэ пыриськисьёс ӟуч текстъёсты итальян, немец, англи кылъёсы берыкто. Озьыен, соос одно ик тодыны кулэ ӟуч кылэз но, анай кылзэс но. Удмурт кун университетысь "Важнин ключ" ансамбль удмурт но ӟуч кыраӟанъёсты быдэстэТуспуктэм: "Важнин ключ" ансамбльлэн "ВКонтакте" группаезНош кызьы проект удмурт кылэз тодӥсь егитъёс доры вуиз? Италиын улӥсь удмурт нылкышно, ӟуч, венгер, англи но удмурт кылъёслы дышетӥсь Лариса Широбокова пусъе: — Аслам «Мама в Италии» журналам мон «Культурный мост: русский — итальянский» проект сярысь гожтӥ вал, солэн радъясеныз, филологен но писателен Марина Аромштамен, интервью лэсьтӥ. Проект зэмзэ туж тунсыко. Пиналъёс ӟуч кылысь туала произведениосты итальян кылэ берыкто. Тӥни соку йырам чилектӥз: Россиын улӥсь билингвъёслы но таӵе конкурс кулэ. Марина Семёновна малпанъёсме умоен лыдъяз. Паймиз, удмуртъёслэн литературазы зол азинскемын шуыса. Озьы «Папмамбук» интернет-журналлэн «Культурные мосты» проектэз пушкын «Культурные мосты России» выль проект вордӥськиз. Солэн бурд улаз нырысетӥез ик конкурс удмурт кылэз тодӥсьёслы сӥземын. Конкурсэ пыриськисьёс нылпиослы гожъясь туала авторъёслэсь произведениоссэс удмурт кылэ берыктыны кулэ. Луоз мае ке одӥгзэ бырйыны, луоз кӧня ке гожтэмез кутыны. Но ваньзы соос «Папмамбук» интернет-журналысь басьтэмын луыны кулэ. Вожвылъяськонын быгатэмез 4 пӧртэм тубатъя (уровень) эскерыны луоз. Адями ачиз быръе, мар солы матынгес. Сак луэ, вожвылъяськонэ пыриськыны мылкыд карисьёс papmambook.ru вотэс бамын пусйиськыны но аккаунтсэс кылдытыны кулэ 31-тӥ мартозь. Та сайтысь ик куриськом туж сак лыдӟыны конкурслэсь куронъёссэ. Конкурсэ ужъёс кутӥськозы 1-тӥ-2-тӥ апреле, нош йылпумъянъёс лэсьтэмын луозы 31-тӥ мае. Вожвылъяськонэ пыриськем котькуд адями нимысьтыз сертификат басьтоз. Нош вормисьёсты дипломъёсын но кузьымъёсын дунъялозы. «Лулчеберет выж: ӟуч — удмурт» конкурслэн партнёръёсыз — Удмуртиысь Нациосын ужан политикая министерство, «Удмурт Кенеш» огазеяськон но Ижысь Эшъяськон юрт. Нош жюрие шаерысьтымы тодмо кылчиос, писательёс но журналистъёс пыро. Елена Панфилова | Лулчеберет |
Виталий Пронин Юкаменск Кык кечез куто Ёрос центрысь музейын «Кулига - кышкасьтэм староверъёслэн шаерзы» адӟытон усьтӥськиз.Та адӟытон уйпал ёросъёстӥ ортче, Юкаменске сое вайизы Кезысь шаертодонъя музейысь. Калыклы возьматӥське 134 экспонат: дӥськут, пудкук, пӧртэм аръёсысь туспуктэмъёс, юрт пушкын кутӥськись тӥрлык, староверъёс сярысь научной ужъёс, обросъёс но мукетъёсыз. Юкаменскысь музеен кивалтӥсь Надежда Шкляева пусйиз, Кез ёросысь Кулига черкогуртэ вуылыны ваньмызлэн луонлыкез ӧвӧл бере, та адӟытонэ пыраса, Юкаменск ёросын улӥсьёс кык кечез кутыны быгатозы: Кулигаен но тодматскозы, староверъёс сярысь но тодозы. Адӟытон ужалоз 15-тӥ ноябрёзь.Балезино Гидлы синмаськизы Ёросысь делегация бускельёссы доры Пермь улосэ вуылӥз.Балезино ёросысь кивалтӥсьёс, ёрос администрациысь гурт хозяйствоя управлениын но хозяйствоосын ужась специалистъёс Пермь улосысь «Русь» огазеяськонэ вуылӥзы но ужан амалъёсынызы тодматскизы. «Русь» огазеяськонысь фермаын пуктэмын туала куронъёслы тупась «Карусель» установка. Гидын 4 мурт ужа, соос 1 сюрс 200 скал кыско. Балезино ёросысь гурт хозяйствоя управлениысь валтӥсь зоотехник Людмила Баженова паймемын, таӵе ужан амал воксё выль луэ, Удмуртиысь сыӵезэ ӧм пумиталэ на, пе.Дэбес Йылол-сямъёсын тодматско Кылем арня пумын Дэбес черкогуртын «Вашкала культураез, сям-йылолъёсты утён но азинтон» ужрад ортчиз.Дэбес ёросысь культура удысын ужасьёс дӥне куное вуылӥзы Кез, Балезино но Юкаменск ёросъёсысь кырӟаны-вераны яратӥсьёс. Дуно куноос интыын вал Удмурт Льӧм гуртысь «Льӧмпу сяська» но Удмурт кун университетысь «Важнин ключ» коллективъёс. Ужрад дыръя трос вераськизы удмурт йылолъёс сярысь. Пыктыдур гуртысь культурая юртын ужась Мария Шихова пусйиз, вашкала йылол-сямъёс арысь аре ышо, соосты быгатэмъя утёно, адӟем кароно алнашъёслэсь. Сюан ортчытон сямзэс отын возё на. Ужрад йылпумъяськиз эктонэн.Шаркан Сильшуре уг ветлы машина Ёросысь Сильшур гуртэ нӧд куазен тракторен сяна уд вуы.Та гурт Ӟузя гуртлэсь 8 иськемын луэ. Сильшурын 39 улӥсез, 11 пенсионеръёс, школаын дышетскисьёс 5 кузя. Нылпиосты школа автобус уг нуллы. Гуртын вань на фермазы. Сюро таза пудозы 150 йыр, со пӧлысь 90-эз - кысконо скалъёс. Куазь зоро улэмен, туэ пудо сиён ӧз дасялэ, фермазэс мукет гуртэ выжтозы, пе. Берло дыре гуртоос доры Ӟузяысь трактор гинэ ветлылӥз. Калык бугыртӥськемын, фермазэс ке быдтӥзы, соос дӥне сюрес лэсьтозы на меда?Каракулино Куное - колхозэ Ёросысь гурт хозяйствоосын кивалтӥсьёс но специалистъёс «Вормонлы 40 ар» хозяйствое люкаськылӥзы.Бусы ужъёс йылпумъяськем бере гурт удысын ужасьёс нырысьсэ огазе вуизы. Гурт хозяйствоосын кивалтӥсьёс ёрос кузёос азьын ӝутӥзы тужгес сюлмаськытӥсь ужпумъёсты - уждун тырон но кадръёсты дасян. Пичи уждунлы луыса тросэз егитъёс гуртысь пегӟо. Ӝӧк сьӧрын пӧртэм ужпумъёсты эскеремзы бере кивалтӥсьёс вуылӥзы Черново бригадаын лэсьтӥськись фермаез учкыны. Ужрад йылпумъяськем бере люкаськемъёс огымысь кадь веразы: таӵе пумиськонъёсты ӵемгес ортчытъяно.Алнаш Эшъясько егитъёс Та нуналъёсы Алнаш черкогуртэ люкаськизы шаерысьтымы 14-17 аресъем егитъёс.«Вамышъяськом ӵошен» лагерь арня ӵоже ужалоз. Сое ортчытыны юрттэ шаерысьтымы егитъёслэн «Вместе» огазеяськонзы. Туннэ нуналлы Алнашын уло 10-лэсь уно выжы калыкъёс, тужгес трос удмуртъёс, ӟучъёс, поръёс но бигеръёс. Егитъёс арня ӵоже выжы калыкъёслэн улэм-вылэменызы, йылол-сямъёсынызы тодматскозы, нуналлы быдэ пӧртэм гуртъёсы поталозы, соос понна мастер-классъёс но шулдыръяськон ӝытъёс радъяськозы.Можга Сэзь Кираос Можгаысь шаертодонъя музейын «Мон, семьяе но городмы» шудон ортчиз.Визь сынанъя шудонэ 13 нылпи сад пыриськиз, со сӥземын вал Можга городлы 180 ар но Быдӟым Вормонлы 70 ар тырмонлы. Покчи нылпиос та ужрадэ пыриськизы анай-атаенызы, песянай-песятаенызы. Командаос пӧлын вормиз 22 номеро нылпи сад. Нимаз пиналъёс пӧлын городзы сярысь котькинлэсь трос тодо Кираос: 8-тӥ нылпи садысь Ларионова но 5-тӥ нылпи садысь Кузнецова.Якшур-Бӧдья Поръёсты паймытӥзы Кылем арня пумын Йошкар-Ола городын ортчиз «Пор дӥськутлэн ӧтчаськонэз» 8-тӥ улосвыл фестиваль.Ужрадэ пыриськизы Россиысь 9 улосысь мунё лэсьтӥсьёс. Удмуртилэсь данзэ утиз 5 коллектив, соос пӧлын Якшур-Бӧдьяысь киужъёсъя центрысь методистъёс. Соос мунёосты дӥсязы пӧртэм выжы калыкъёслэн дӥсенызы. Дипломъёсын пусъемын кибашлыос Людмила Щинова, Мария Тронина но Ольга Перевощикова.Дасяз Валентина Емельянова Теги: ёросъёс иворъёс | Улон-вылон |
Виталий Пронин Алнаш ёросысь Асан черкогуртын но Кучырангуртын 19-тӥ сентябре ортчоз «Трокай» элькун фестиваль. Трофим Борисовлы сӥзем ужрадын данъялозы удмурт фольклорез но калык киужъёстыТуспуктӥз Елена БайковаУдмурт калыклэн дано пиезлы Трофим Борисовлы сӥзем ужрадын данъялозы удмурт фольклорез но калык киужъёсты. Со туэ ортчоз Удмуртилэн кунлыкезлы 100 ар тырмон улсын. Фестиваль дыръя радъяськоз «Трокай и современность» семинар. Отчы пыриськозы элькунысьтымы шаерчиос, удмурт кылъя дышетӥсьёс, фольклорен вырисьёс. Фестивале ӧтчало Удмуритысь самодеятельной коллективъёсты. Пыриськыны мылкыд карисьёс 30-тӥ гудырикошконозь заявка келяны кулэ. Положениен тодматскыны луэ Калык творчествоя элькун коркалэн «ВКонтакте» бамаз: vk.com/udm_rdnt. Юанъёсын жингыртоно 8-951-197-00-95 яке 8-904-316-66-50 телефон номеръёсъя. Вожвылъяськон радлыкезСкачать Виктория Крамова Теги: Алнашёрос кытынкумар | Лулчеберет |
Виталий Пронин Гажано лыдӟисьёсмы! Ӝыны ар ӵоже ми тӥледыз тодматылӥм ни газетмылэн юбилеезлы сӥзем ужрадъёсынымы. Та марафонын вуоно арня ми понна тужгес яркытэз луыны кулэ. Тодӥськом, ваньмыз сямен ёросъёс вазиськизы милям ӧтёнмылы - 12-тӥ июне лыдӟисьёслэн делегациоссы лыктыны дасясько Ижын ортчоно Гербере. Туэ со, кызьы ивортылӥм ни, сӥземын асьмелэн яратоно газетмылы. Тросэз сюлмаськыса жингырто: мар кузьым ваёно? Кисыратэк вераськом: ӟеч мылкыд но шулдыр кырӟан. Ми понна кузьым луэ тӥляд газетлы гожтӥськемды. Нош кин сое уг басьты, бордысьтыды эн палэнтэ - Кызьпу арамаын та нуналэ ужалозы удмурт почтальонъёс. Но солэсь азьло луоз на сӥё-дано ӝыт. Тросэз ӝожтӥсько: милемыз Гербере гинэ ӧтизы. Ӧвӧл, ми ӧтиськом ваньдэс вань ужрадъёсамы! Эн возьдаське, маке валантэм ке, юалляське, жингыртэ редакцие - ми вазём тӥледлы удмурт кылын. «Удмурт дунне» газетлы 100 ар тырмонэз пусъёнлы сӥзем ужрадъёс 8-тӥ-10-тӥ июне Россиысь фин-угор туспуктӥсьёслэн семинарзы, Дэбес черкогурт. 9-тӥ июне 22 часын ортчоз «Байгурезь вылэ тубон» ужрад. Ӝытбыт позёз шыд-ӝук, пыжиськоз шашлык, Дэбесысь усточиос возьматозы удмурт сям-йылолъёсты. Ӧтиськом вань мылкыд карисьёсты. 10-тӥ июне 17 часын Ижысь Эшъяскон юртын ортчоз «Удмурт дунне» газетлы - 100 ар. Аръёс. Адямиос. Вакытъёс» энциклопедилэн презентациез. (Лыдӟе со сярысь 2-тӥ бамысь). Ӧтиськом вань мылкыд карисьёсты. 11-тӥ июньысен 10 часысен Ижысь Эшъяськон юртын ужаны кутскоз Россиысь фин-угор прессалэн фестивалез. Газетчиос эскерозы асьсэлэсь ужпумъёссэс. Ӧтиськом ивор вӧлмытон удысэн тунсыкъяськисьёсты, журналистъёсты. 11-тӥ июне 17 часын Удмурт театрын ортчоз «Удмурт дунне» газетлэн 100 ар тырмонэзлы сӥзем сиё-дано ӝыт. Газетчиосты ӟечкылалозы вылӥ кивалтӥсьёс, лыдӟисьёсты (учкисьёсты) шулдыртозы «Айкай», Брангуртысь песянайёс но Воткинскысь крезьчиос. Пыронэз дунтэк. Ӧтиськом вань мылкыд карисьёсты. 12-тӥ июне 13 часын шоркарысь Ижысь Кызьпу арамаын - Ижкар Гербер, Лыдӟисьёслэн фестивальзы. Калыкез нош ик шулдыртозы «Айкай» но ёросъёсысь коллективъёс. Ужалозы пӧртэм площадкаос: «Дарт» - егитъёслы концерт «Берекет» - киужлы дышетскон (мастер-класс), «Ингож» - кылбур лыдӟонъёс, визь сынан, «Герд» - удмурт кылэз дышетонъя мастер-класс, шаерысьтымы газет-журналъёслы гожтӥськон (подписка). Вань азбаръёс ужаны кутско 13 часысен. 15 часын вань калык гусъяськоз вӧсям ӝукен. 18 часысен - егитъёслы дискотека. Радъямын луоз киужъёсын, книгаосын, сиён-юонэн вуз карон. Нылпиос понна ужалоз шудон азбар. Ӧтиськом шаерысьтымы вань мылкыд карисьёсты! Юалляське (3412) 73-33-42 телефонъя. 0+ Теги: 100ар удмуртдунне фин-угорпрессалэнфестивалез | Лулчеберет |
Туспуктӥз Максим Егоров Элина Кумачёва Али соослы дасяськон ужъёс мыно. Транспортъя но сюрес хозяйствоя министр Алексей Горбачев верамъя, бадӟым люкетэз контрактъёс гожтэмын ни, но подрядчикъёслэн кысык вакытлы тыро-пыдо дасяськыны дырзы вань на. Сюресъёс вылэ соос потозы куазь тупатскемъя. Валля арын ужъёсты 27-тӥ апреле кутскыны луиз вал, кылем арын — 20тӥ апреле. — Лэсьтӥськон материалъёсты басьтӥськом тодмо поставщикъёслэсь гинэ, — шуиз «Удмуртавтодорысь» валтӥсь специалист Дмитрий Бушмакин. — Кылсярысь, ПГС, ЩПГС, луо ворттӥськом Уралысь, корт — Ульяновскысь, битум — Новокуйбышевскысь, щебень — Пермьысь. Вань материалъёсты тыро-пыдо эскериськом лабораториын, ужаськом ГОСТ-ъя. Нимысьтыз саклык висъяське техникаез дасянлы но, та вакытэ радъясько техосмотръёс. | Улон-вылон |
Виталий Пронин Тау, тӥ милемын шуыса! Газетмылы выльысен 12 толэзьлы гожтӥськемъёслы ми ӵектӥськом 12 пумо кузьым! Тӥ быгатоды: 1. «Удмурт дуннеез» сяна, ватсаса дунтэк «Кизили» журналэз басьтыны! 2. Ар ӵоже газетэ дунтэк одӥг ялон пуктыны яке тодмоостэс-ӵыжы-выжыостэс ӟечкыланы. 3. Котьку вазиськыны милям журналистъёсмылы, сюлэмшугъяськытӥсь югдурдэс мадьыны. Ми юрттом тӥледлы сое сэрттыны-пертчыны! 4. Милемды удмурт книга курыса вазиськыны — ми вуттом сое тӥледлы! 5. Ми дорын дунтэмгес дунын книгадэс поттыны. 6. Конкурсъёсамы пыриськыса, кузьымъёс утыны. 7. Арнялы быдэ гороскоп басьтыны 8. Кайталы Толэзь календарез басьтыны, соя тӥ мерттӥськыкуды ноку уд янгышалэ 9. Милям юристмылэсь, адвокатмылэсь дунтэк консультацизэ басьтыны 10. Онлайн-амалэн удмурт произведениосты лыдӟыны 11. Милям литературной студимылэн ужаз пыриськыны - гожъяськыны дышетскоды 12. Валтӥсез: тӥ луоды милям матысь эшъёсмы! | Иворъёс |
Виталий Пронин Россиын, 2013-тӥ-2017-тӥ аръёслы чакласа, куашкан калэ вуэм коркаосысь улӥсьёсты выляз юртэ выжтонъя программа кутэмын вал. Аварийной коркалэн тодметъёсыз: юртлэн конструкциез тӥяськемын; вентиляциез уг ужа; коркан 18 градуслэсь кезьыт; укноосыз ӧвӧл но мукет.Аварийной корка пумысен 2 решение куто: улӥсьёслы выль сэрег висъяло яке со юртъерез ик рос-прос тупатъяло. Выль квартиралэн быдӟалаез вужез сярысь пичигес луыны кулэ ӧвӧл. Кун нырысь ик выжыны юрттэ соослы, кинлэн мукет улон сэрегез ӧвӧл, кинлэн доходэз пичи. Адямилэн мукет улон интыез вань ке, аварийной коркаез куашкатэмзы понна со быгатэ коньдонэн компенсация басьтыны.Азьланяз программае воштонъёс пыртыны чакламын. Кылсярысь, аварийной коркан улӥсьёс выль сэреглы асьсэос но соинвесторъёс луыны быгатозы. Озьы уксёзы счётэ люкаськоз, пуктӥськонын кутӥськоз, соин валче выль юртэ выжон ӝогомоз. Наймъя квартира сётӥськоз на, трос нылпиё но ёрмыса улӥсь семьяослы но мукетъёсызлы.УД Туспуктӥз А. Горбунов | Иворъёс |
Виталий Пронин "Пиналъёслы ӵектэмын луоз выжыкыл гожтыны. Конкурс яломы 6-12 аресъемъёс пӧлын".ГЛАЗОВ Глазов ёросысь 8 нылпи сад но 11 шор ёзо школа пӧлысь 8-аз гинэ удмурт кылэз дышето, со но - факультатив амалэн. Отчы ваньмыз-ӧвӧлэз ветлэ 1 сюрс 111 пинал. Удмурт кыл котыре кыстӥськисез уногес медло шуыса, глазовъёс аспӧртэм амал шедьтӥзы.Ёрос администрацилэн кивалтӥсезлэн воштӥсез Елена Попова верамъя, нылпиослэн удмурт кылэз дышетэмзы туж потэ. Та адӟиськиз, Кожиль шор ёзо школаын юалляськон ортчытыса.Уйпалан анай кылмы вужере медаз кыльы шуыса, ёросысь библиотекаосын ужасьёс «Ӟечбуресь - асьмеос удмуртъёс» проект гожтӥзы. Финляндиысь М. Кастрен нимо огазеяськон соослы коньдон висъяз. Озьы Глазовысь но ёросысь 400 пинал ассэ кылбуран удысын эскериз. Тужгес устоосыз чуръёс «Улон берга» бичетын печатласькизы. Нылпиос понна кылбурчиосын пумиськонъёс радъямын вал.Елена Попова верамъя, глазовъёслэн та проектсэс туэ но азьланьтэмзы потэ. Нимаськоз со «Асьмеос Донды выжыысь».- Таяз рад нылпиосмылы историмес мадеммы потэ, - вера Елена Анатольевна. - Пиналъёслы ӵектэмын луоз выжыкыл гожтыны. Конкурс яломы 6-12 аресъемъёс пӧлын. Тужгес устоосыз выжыкылъёс пырозы «Выжыкыл шыкыс» бичетэ. Со школа но гурт библиотекаосы мыноз, асьсэлы пиналъёслы но синпельлы кылёз. Со сяна, нылъёс-пиос мадёсъёс вылын гожтэм мунё спектакль пуктозы, соосты гуртъёсысь клубъёсын возьматозы.Глазовъёс мунёосты ӟуч сямен вераськытозы. Но кулэ интыяз удмурт кылъёсты пыртозы. Озьы удмуртэз дышетон кужмысь уз луы, йыре но кылёз, шуэ Елена Попова.Елена Фёдорова Туспуктӥз Александр Горбунов Теги: анайкыл гуртшкола Нылписад Нылпиос Удмурткенеш | Улон-вылон |
Виталий Пронин Фестиваль кыстӥськоз 2-тӥ южтолэзёзь. Пӧртэм нуналъёсы ортчозы кылысь кылэ берыктонъя мастер-классъёс, герман, фин-угор выжыысь кылъёслы сӥзем ӝытъёс. 28-тӥ тулыспалэ егит удмурт тодосчиос асьсэ ужъёсынызы тодматозы (10.00 часысен), «Ватка» театр «Сьӧд уй» спектакльзэ пуктоз (12.00 часын), этнофутуристъёс асьсэ творчесвтоенызы тодматозы (13.50 часын). 12+Фестивальлэн программаез: _NM_v_UdGU_2018.Сергей Захаров | Улон-вылон |
Виталий Пронин Элькунысьтымы 444 огазеяськон ивортӥз ужасьёссэ кулэстон сярысь. Калыкез улон-вылонын утён политикая но ужъя министр Татьяна Чуракова Тӧро дорын ортчем кенешонын пусйиз: пандемиен йырин ужтэк кылёз 2 сюрс 573 адями. Угось уноезлы предприятиослы — бадӟымъёсызлы но, ужбергатонэн вырисьёслы но — производствозэс кулэстоно луиз, табышсы усиз. Огазеяськонъёслэн кивалтӥсьёссылэн амалзы ӧвӧл, ужасьёссылэсь лыдзэс кулэстон сяна. Т. Чуракова пусъемъя, туэ 1-тӥ январьысен 15-тӥ маёзь калыкез уже интыянъя ёзъёсы вазиськиз 23 сюрслэсь ятыр адями: озьы уж утчасьёслэн лыдзы 2 поллы йылӥз. 3 сюрс 721 муртлы уж инты шедиз ни, 1 сюрс 316 адями мукет удыслы дышетскиз. Элькун ласянь амалъёс кутэмын луозы, ужтэк кылемъёсты интыян, соосты выль удыслы дышетон понна. Со сяна, пандемиен йырин ужтэк кылем 800 муртлы безработицая пособизы борды доплата сётӥськоз. Вань кутӥськись ужрадъёс юрттозы безработицаез азьвыл аръёсы мында ик возьыны — 2 процент. Елена Слащёва Теги: коронавирус югдур | Иворъёс |
Виталий Пронин Кинематографилы юрттонъя федерал фонд но Россиысь Культурая министерство йылпумъянъёс лэсьтӥзы выль кинотеатръёс усьтонлы грантъёс басьтонъя конкурслы.Ар пумозь Удмуртиысь 5 каръёсын но гуртъёсын 3d-форматэн фильмъёс возьматӥсь кинотеатръёс усьтӥськозы. Грант басьтон понна нюръяськонын вормизы Глазкар, Можга, Воткинск ёросысь Новый каргурт, Алнаш но Кез черкогуртъёс.Вормисьёслы ог 5 миллион манет сётӥське выль аппаратура басьтыны. Та кинотеатръёсын возьматӥськись фильмъёс пӧлысь ӝыныез кунамы поттэмын луыны кулэ.Кезын улӥсьёс понна со туж бадӟым шумпотон, шуиз проектъёсты дасясь Ирина Бабина. Татын кинотеатр кемаласен ӧвӧл, 1960-тӥ аръёсы пуктэмез вуз карон интылы пӧрмытэмын. Грант чотын басьтэм аппаратуразэс кезъёс ёрос культура юртэ интыялозы. Нырысетӥ адӟытонзы луоз туэ 15-тӥ толсуре.Та конкурсын Удмуртилы нырысьсэ тамында коньдон утыны удалтӥз. Та дырозь кинотеатрлы грантъёс басьтыны быгатӥзы вал Эгра но Воткинск гинэ.Эдуард СТЕПАНОВ | Улон-вылон |
Виталий Пронин «Шонер гожъяськы анай кылын - Бадӟым БУД!» 18-тӥ оштолэзе "Мынам Удмуртие" ТРК кичӧлтемъя элькунамы удмурт диктант гожтон радъяськоз. Киямы кутӥськом ручка но мынӥськом Удмурт кун университетэ (1-тӥ корпус 229-тӥ бӧлет). Кин ӧз быгаты отчы мыныны, 15 часын лэзе «Мынам Удмуртие» радиодэс — отын выльысен чузъяськоз удмурт текст. Тодон-валанъёссэ эскерыны мылкыд карисьёслэн лыдзы арысь аре будэ. 2012-тӥ арын со вал 74 адями, кылем арын — 700-лэсь ятыр. Пусйыны кулэ, 600-ез соос пӧлысь радио пыр диктант гожтэмын. Озьыен, та акцие пыриське быдэс шаерысьтымы но мукет улосъёсысь визьпогъёс. Жаляса верано, парта сьӧры пуксьыса, туэ диктант одӥг интыын гинэ гожтыны луоз, кылем арын со понна 4 инты вал. -Туж шумпотымон но данъяськымон, удмурт диктантэз гожтӥсьёс удмуртлыко кузьымъёс басьтозы шуыса, - вера ужрадэз радъясь Мария Золотарёва. - Удмурт театре, Филармоние ӧтён билетъёс, «Эктон куамын» но «Юмшан» дискотекаосы дунтэк пырон, «Шунды» огазеяськонлэсь, «Инвожо» журналлэсь, «Азбар» мастерскойлэсь пӧртэм кузьымъёс.. «Удмуртия» кинопоттонни но визьпогъёслы уно книгаос дасяз. Янгышъёстэк но чылкыт гожъяськисьёс сяна, пусъемын луозы: тужгес егитэз, тужгес мӧйыез, чебер почеркен визьпогъёс; янгышасьтэм журналист; чылкыт гожъяськись дышетскись; кунгож сьӧрысь дышетскись (яке дышетӥсь). Котькудӥз диктант гожтӥсь басьтоз ужрадэ пыриськемез сярысь сертификат. Университетын диктант гожтэмъёслэсь баллъёссэс тодомы 21-тӥ оштолэзе. "Мынам Удмуртие" йылпумъянъёс лэсьтоз 8-тӥ куартолэзе. Мария Векшина Теги: БУД | Улон-вылон |
Виталий Пронин Фельдшер-акушер пунктъёсты туэ ик пуктыны кутскозы Йылпумъянъёс лэсьтэмын элькунысьтымы тазалыкез утён удыслэн кылем арын азинскемезлы. Паськытатэм кенешонэ пыриськиз Удмуртилэн Тӧроез Александр Соловьев. Кылем арын Ижысь Костина мельницаын ФАП-ез усьтонэ трос калык люкаськиз.Тазалыкез утёнъя министерство кылем арын трос пыкылонъёсты кылоно луиз - уно тырмымтэоссэ шараяз Росздравнадзор. Мар воштӥськиз туннэ нуналозь? Та юанлы валэктон возьмазы, луоз, коллегие люкаськемъёс. Тазалыкез утёнъя министр Алексей Чуршин докладзэ йӧн-йӧн, оскымон кутскиз: республикаямы кулӥсьёслэн лыдзы кулэсме, вордскисьёслэн - йылэ.- Берло 7 ар ӵоже шаерамы улӥсьёслэн лыдзы уногес луэ, - шуиз со. - Кылем арын югыт дуннеез адӟиз 22 сюрс 195 нуны, валля арынлэсь со 80-лы уногес. Приволжск федерал округын асьмеос нылпиослэн вордскемзыя 2-тӥ интыын. 1-тӥ интыез куспазы люкизы Татарстан но Пермь улос.Элькунамы ужа Нунылэсь но анайлэсь тазалыксэс утёнъя центр. Отын табере утьыны быгато ни 500 граммлэсь пичигес вордскем тэшкылиослэсь но улонзэс. Нуны вайыны дасяськись вань нылкышноос эмъясьёс дорын тыро-пыдо эскерисько. Нош кылемъёсыз ортчо диспансеризациез. Кылем арын пӧртэм специалистъёс дорын тазалыксэ чаклаз 233 сюрс адями. Котькуд ньылетӥезлэн нырысьсэ шараяськизы пӧртэм висёнъёсыз. Ог 32 процентэзлэн ньылондор беззы (щитовидная железа) лябӟемын, 18 процентэзлэн - сэръёссы но сюлэмзы, 9 процентэзлэн - сиськон ёзвиоссы. Йылэмын лек пыктос кылдон учыръёс но - нырысьсэ со ог 400 муртлэн шараямын, котькуд куинетӥезлэн висёнэз соку-соку гинэ кырмиське вылэм.Министр верамъя, калыклэсь тазалыксэ юнматыны луоз, висёнъёсты дыраз шараянлы нимысьтыз саклык висъяса. Та понна элькунамы ӧжыт уг лэсьтӥськы. Уно ужрадъёс чакламын матысь аръёслы но. 2020-тӥ арозь выльдэмын луозы 262 эмъюрттэт сётон учреждениос, со пӧлысь 208-эз - ёросъёсысь. Гуртъёсын усьтӥськозы 76 ӵыжак выль фельдшер-акушер пунктъёс, эшшо 80-зэ тыро-пыдо тупатъяны чакламын.- Туэ районъёсын 25 ФАП лэсьтыны кутском, - пусйиз Алексей Чуршин. - Нырысь ик соос усьтӥськозы Ижысь Старки но Выль Игерман микрорайонъёсын, Дэри ёросысь Кияик черкогуртын.Лэсьтӥськон ужъёс озьы ик азинтӥськозы Ижысь 7 номеро больницалэн нылпи поликлиникаяз, Физкультурая элькун диспансерын, Эгралась нуны ваён центрын но мукет.Ӝегатскытэк выльдоно луоз эмъян тӥрлыкез. Дуно сылӥсь оборудованиез басьтыны ог 1 но ӝыны миллиард манет кулэ. Таӵе коньдон элькун бюджетын али ӧвӧл. Соин ик томографъёсты, маммографъёсты, флюорографъёсты, УЗИ лэсьтонъя но реанимацияя тӥрлыкъёсты арендае басьтон сярысь вераськонъёс вань. Тазалыкез утёнъя министерство та ужпумез сэрттыны-пертчыны медэ нимаз ужбергатӥсьёсын, Медицина страхованиея фондэн ӵош.- Матысь дыре одно быдэстоно ужпумъёс пӧлын ик - ӝог юрттэт сётонъя машинаос басьтон, - азинтӥз веранзэ Алексей Чуршин. - Туннэ 213 автомобиль ярантэм луэмын. Кылем арын 5-сэ выльдыны быгатӥм вал, туэ ни Нылпи элькун больницае 2 реанимобильёс вуизы. Ар пумозь чакласьком 30 машина басьтыны.Эмъясьёслэн лыдзыя Удмуртия Приволжск федерал округын нырысетӥ интыосын. Озьы ке но кадръёслы ум ёрмиське шуыны уг луы. Уката уг тырмо участокъя терапевтъёс - 22 процентэз интыос бушесь. Кулэезлэсь 7 процентлы ичигес сюбег специалистъёс. Соин ик Ижысь медициная кун академиын туэ 19 процентлы тросгес интыос висъямын направлениен лыктэмъёслы - 147 егитъёс кутэмын отчы. Уж нуиське эмъясь сузэръёсты, фельдшеръёсты дышетонъя но - эмъясьёсты дасянъя колледжъёсын бюджет интыос 10 процентлы, яке 106 интылы, будэтэмын.Паськытатэм кенешон дыръя меӵак верамын: оптимизация азинтӥськоз. Огазеяны чакламын куд-ог эмъян учреждениосты. Со сяна, кулэстэмын луоз стационаръёсысь койкаослэн лыдзы но - таӵе курон пуктэ Россия. Но таин валче адямиослы юрттэт сётонлэн ӟечлыкез уз усьы, пе. Секытгес йӧтыны быгатоз поликлиникаослы, амбулаториослы отын йӧнатӥськисьёс тросгес луэмен валче - иське, соослэсь ужзэс юнматоно, валаса радъяно.Удмуртилэн Тӧроез Александр Соловьев, кенешонэз йылпумъяса, шуиз:- Тазалыкез утёнъя министерство Росздравнадзорлэсь алонъёссэ пеляз понэм, тырмымтэосты палэнтон амалъёс утча. Бен, ӝожтӥськонъёс кылемын на - тыршоно, соос но медаз луэ шуыса. Одно йылпумъяно азьвыл пуктыны кутскем больницаосты лэсьтонэз - соос вань Ижын но, ёросъёсын но. Калык возьма та юртъёслэсь усьтӥськемзэс. Бюджетын коньдон трос ӧвӧл ке но, азинтом азьло аръёсы пуктэм больницаосты выльдонэз. Оптимизациез озьы ик ортчытом - капчи ужпум ӧвӧл та, но оскелэ, асьмеос шаерамы улӥсьёслэсь улон-вылонзэс ӟечгес карыны быгатом.Элина Кумачёва Туспуктӥз А. Горбунов Теги: Удмуртиезазинтон | Улон-вылон |
Виталий Пронин Пучы сяськаян вакытэ ӵапак дырыз умортоосты бакчае поттыны. Угось шуныт ни, мӧль бичаны луэ. Мушъёсты бакчае поттоно пучы сяськаян вакытэ.Туспуктӥз Елена Сараматова.Ӟеч сюдоно Кылем гужем но сӥзьыл мушъёслы куазен ӧз удалты. Ялан зорыса улӥз. Сиён тырмыт люканы ӧз пӧрмытэ. Лябӟизы. Соин ик толъён азьын мушъёслэсь тазалыксэс юнматон мушкасьёс вылэ быдэсак усиз. — Сиён уг тырмы ке, муш мумы август, сентябрь толэзьёсы пузамысь дугдэ, — вера Алнаш ёросысь Туймыйыл гуртысь мушкась Валерий Сараматов. — Со угось чакла, быгатоз-а толбыт сюдыны. Уз быгаты шуыса шӧдэ ке, семьязэ бадӟыматыны уг дырты, тазэ ке но утён сярысь сюлмаське. Муш мумы толалтэ шутэтскемез бере, феврале, пузаны кутске. Но сиёнэз ичи ке, пи уг потты. Озьыен, семья уката лябӟе. Солэсь трос чечы уд басьты. Кин но со пучы сяськаяськемлэсь азьвыл ик мушъёссэ инкуазе поттыны дыртэ. Одӥг ласянь, со умой. Мушъёс али гибридноесь бере, соос, среднерусской мушъёс сямен, толбыт уг чидало пушказы кыедзэс возьыны — чидатӥськыса, чидатӥськыса, пушсы висьыны кутске, умортое ик сӥтясько. Кыед пӧлын улыса-шокаса, кӧтазы йӧтэ. Тол ӵоже сотэк но лябӟем мушлы мултэс уж кылдэ: кыедзэс умортоысь поттыны, сузяны курадӟо. Адямиос, шуныт кариськиз ни шуыса, умортоосты мурӝолысь бакчае лымы вылтӥ ик потто, но асьсэос собере ӧпкелё. Угось шуак кезьыт кариськыны быгатэ. Муш, нуназе шунтӥсь шундылы оскыса, мӧль бичаны лобӟе, нош карозяз берен уг вуы ни: шуак я салкым тӧл пельтэ но, муш кынме, музъем вылысь ӝутӥськыны уг пӧрмыты ни. Пудо эмъясьёс мушъёсты 12 градус шунытэн мурӝолысь поттыны косо. Но та асьме шаермылы уг тупа. 7-10 градус шуныт 5-7 нунал ӵоже во-зиське ке, умортоосты садэ пуктылыны яра ни. Ӵапак соку пучы сяськая. Уйёс но кезьыт уг луо ни. — Умортоосты вазь поттыса, мушъёс кынмо, черлало. Эшшо ке вань пузъёсты (расплод) кынтыны луэ. Пузъёсты утён вылысь мушъёс быдэс семьяен басьтӥсько соосты шунтыны. Озьы асьсэлы но, пузъёслы но шунытсы тырмыт уг луы. Вазь поттэм уморто-осты одно ик шобыртон сярысь сюлмаськоно. Монватной шобретэз, умортоос пасьта вандылыса, рамаос вылэ тып-тып понӥ. Но шобретэн гинэ кельтыны уг яра. Шобрет пыртӥ умортоосысь мускытэз ӝог тӧлӟе омыре. Нош пузъёссы медаз сӧриське шуыса, мушъёс уморто пушкын мускыт возьыны тыршо. Со мускытэз утён вылысь рамаос но шобрет вискы пононо я газет, я клёнка, я изолон — кинлэн мар ки улаз вань, — вера Валерий Сараматов. Умортоысь шунытэз утён вылысь мушкасьёс рамаосты но кулэсто. Сюсен рамаос ӧжытгес ке, мушъёслы карзэс шунтыны капчигес. Соин ик умортоез усьяны ӵем уг яра. Шулдыр куазен ӝог учконо, сиёнзы тырмыт-а шуыса. Тырмыт ке, 2-3 арня ӵоже исано ӧвӧл. Лобан пасез но (лоток) огдыре 3-4 муш тэрымон гинэ кельтоно — бадӟымгес луиз ке, каразы кезьыт пыроз. Тэен нюръяськоно Арысь аре мушкасьёс йыр бордазы кырмисько — бызгетӥсьёссы быдэс семьяен тол ӵоже быро. Сиёнзы но лачак, нош мушъёс куло. Туэ но озьы ӝожтӥськисьёс трос. — Ог 20 ар талэсь азьло шаерамы Башкириысь вуиз акарапидоз через нуллӥсь тэй, — вера Сьӧлта ёросысь Орловский выселокысь мушкась Сергей Эшмаков. — Со сяна, зол вӧлмемын варроатоз висёнэз вӧлмытӥсь тэй. Та висёнъёсты кыксэ но огдыре йӧнатыса умой. Кыкезлы но тупась эмъюм вузаське. Зэм, одӥг эмъюмен 1-2 арлэсь кема бурмытыны уг яра — тэй солы ӝог дыше. Соин ик препаратэз ӵемгес вошъяно. Соиз но вань: тон эмъяськод, нош бускелед мушъёссэ уг чакла ке, соос дорысь тэйёс тынад мушъёсыд борды кырмиськыны быгатозы. Соин ик та черен дэмен нюръяськоно. Ми али мушкасьёсын ужпум ӝутӥськомы, гуртоос пасекаоссэс регистрировать мед карозы, солы паспорт мед лэсьтозы шуыса. Сыӵе дыръя одно ик вань мушъёссэс пудо эмъясьёс эскерозы. Висён шедьтӥзы ке, ваньзэсты кужмысь йӧнатыны косозы. Озьы ӧз луы ке, шаерысьтымы вань мушъёс пумен лябӟыны но бырыны быгатозы. Муш умортоосты чылкытатыны азьтэмъяськыны уг яра. Пурысьтам интыез вань ке, сое хлоркаен я водородлэн перекисеныз сузяно. Вань висёнъёслэсь мозмытскыны юрттэ паяльной лампа: умортолэсь котькуд сэрегзэ сутыса лэзиськод но — ужез быре. Озьы ик умортоосты ӵынатон тэйёсын нюръяськыны юрттэ. | Иворъёс |
Виталий Пронин Берло дыре шӧдӥськом: удмурт культураын шыпыт луиз, ӧвӧл яркыт проектъёс но азьветлӥсьёс.Сыӵе малпанэ вуизы тодмо культрегер Павел Поздеев но, кылем арняе ортчем Dart газетлы сӥзем котырес ӝӧк сьӧры люкаськем егитъёс но. Оло, ми нош ик нюлэскы пегӟим, кыӵе ке гуртын быдэ вуэ вуоно Герд, кудӥз ӝабырскоз удмурт культураез узырмытон борды. Со азьветлӥсез возьмано гинэ.Нош али тол нюлэс шоры учкиськод ке, кыл йылэ куриське: «Шып-шып - ыш-ыш». Укно сьӧрын, озьы ик лулын но ыш-ыш! Та выллем югдур туала удмурт культураын гинэ ӧвӧл, со быдэс дуннеын шӧдӥське. Та сярысь ялан гожъяло постмодернизмен вырисьёс.Бен, али воштӥське вакыт, нош соин ӵош сямъёс но, ужан амалъёс но. Тодосчиос пусъё, 20-тӥ даур малпанъёслэн дырзы вал, нош 21-тӥез - буш, висись, номыр выльзэ поттыны быгатӥсьтэм (кидыстэм) вакыт. Та дыр сётэмын, малпасько, выль синмын дунне шоры учкон, кулэтэмезлэсь куштӥськон но котырмес чылкытатон понна.Тодӥсько на, 90-тӥ аръёсы гуртын полиэтилен пакетъёсты миськыло вал. Уго соос соку гинэ кылдэмын но гурт котырын туж кулэесь вал. Нош али соос мамында! Инкуазе ми малпаськытэк куяськом вуж арбериосмес. Нош Швециын умой амал шедьтӥллям: отын жуг-жаглэсь потто шуныт но электротыл. Жуг-жагез сутонъя уно заводъёслы уж кылдытон понна Швеция мукет кунъёсысь арлы быдэ 700 тонналэсь ятыр жуг-жаг басьтылэ.Туэ Россиын экологилэн арыз, оло, ми дорын но матысь дыре сыӵе визьмо заводъёс кылдозы? Соку мон, арнялы быдэ Ижысь потыкум яке гуртэ пырыкум, уг жаля жуг-жаген зарезь вылтӥ лобась куакаосты.«Экология», «чылкытлык» кылъёс али туж тупало мукет удысъёслы но. Кылсярысь, тодосчи Дмитрий Лихачёв шуэ, кылэз, инкуазез кадь, утьыны кулэ. Сое кырсёмытӥм ке, берыктыны ум быгатэ ни. Озьы ик культураен но.Ваньзэ тае малпаса, йыре нош ик лыкто Кузебай Гердлэн кылъёсыз: «Ми кизиськом гинэ, нош араны лыктозы мукетъёсыз». Бусыез уго араса быдтӥм ни, табере выльысен кизёно. Шонергес вераса, кизёно арлы быдэ.Мария ВЕКШИНА Теги: Егитъёс малпан улон | Улон-вылон |
Виталий Пронин Россиысь калык творчествоя юртын ужась Юлия Иванова - куижъёсъя центръёслэн кулэлыксы сярысь вераськиз.Удмуртие люкаськылӥзы Россиысь пӧртэм улосъёсысь но шаерысьтымы вань ёросъёсысь киужъёсъя центръёсын кивалтӥсьёс, кибашлыос. Соос кенешизы калык культураез утёнын но азинтонын кылдылӥсь шуг-секытъёс, азинскон амалъёс сярысь.Якутиысь, Марий Элысь, Комиысь, Архангельск, Псков улосъёсысь усточиос Удмуртиын 3 нунал куноязы. Нырысетӥ нуналаз соос вуылӥзы Ува ёросысь Узей-Тукляысь киужъёсъя центре. Отысь кибашлыос куноосты куиськон амалъёсынызы тодматӥзы.Ужрадлэсь кыкетӥ нуналзэ сӥё-дано усьтӥзы Удмуртиысь культурая но туризмъя министр Владимир Соловьёв но Киужъёсъя элькун юртлэн кивалтӥсез Наиля Собина.Москваысь куно - Россиысь калык творчествоя юртын ужась Юлия Иванова - куижъёсъя центръёслэн кулэлыксы сярысь вераськиз, вераз, кыӵе шуг-секытъёсын туала усточиос пумиськыло. Чечые тэкит понэм кадь луиз кибашлыос сярысь закон пумысен верамез. Кун Думаысь депутатъёс киужъёсын герӟаськем закон кутыны тыршо, ке. Ваньмыз, кин пичи ке но киужен выре но арбериоссэ вузаны поттэ, кулэ луозы лицензия басьтыны но государстволы выт тырыны. Россиысь киужъёсъя центръёсысь вуэмъёс.Россиысь киужъёсъя центръёсысь вуэмъёс тодматӥзы ужан амалъёсынызы. Кылсярысь, Псков улосысь калык творчествоя центрлэн кивалтӥсез Лариса Фёдорова вераз, соослэн улосазы нимысьтыз кибашлыослэн центрзы ӧвӧл шуыса.- Синмаськи Удмуртиысь кибашлыослэн ужамзылы, - вераз Л. Фёдорова. - Татын киужъёсъя зэмос профессионалъёсты будэто. Удмуртие нырысьсэ вуи ке но, шаерды, усточиосты сярысь тодӥсько. Ми ӟеч кусып возиськом Брангуртысь песянайёсыныды. Ӝӧк вылам бабушъёсыныды кузьмам удмурт дэремен мунё сылэ. Пӧртэм улосъёсысь кибашлыосын кенешеммы бере дорамы киужен вырон удысэз ӟечгес азинтыны быгатом, малпасько.Ангелина Снигирёва Теги: Кибыашлыюрт конференция | Улон-вылон |
Виталий Пронин 3 мурт сярысь ӝот-ӝот вераны луэ, биатлонэн эшъяськонзэс кушто: 28 аресъем В. Васильев но Р. Мусалимов, егит биатлонист Д. Кононов.Биатлон Югдурез пыр-поч валэктӥз мугорез кыдатон культурая, спортъя но егитъёсын ужан политикая министр Игорь Краснов.Удмуртилэн командаез понна бызьылӥсь спортсменъёс: Виктор Васильев, Оксана Неупокоева, Дмитрий Кононов, Ростислав Мусалимов но сузэръёс Светлана но Виктория Перминоваос огдыре, пе, спортысь кошко. Ма луиз?- 3 мурт сярысь ӝот-ӝот вераны луэ, биатлонэн эшъяськонзэс кушто: 28 аресъем В. Васильев но Р. Мусалимов, егит биатлонист Д. Кононов, - шуэ министр Игорь Краснов. - Котькудӥзлэн аслаз кошкон мугез. Берло дыре Россиысь ӵошатсконъёсын вормонъёсыныз шумпоттӥз Виктор Васильев. Та спортсменэз Москваысь ЦСКА командае тренерлэсь ужзэ быдэсъяны ӧтизы. Вань биатлонистъёслы таӵе дан уг сётӥськы. Виталиен сюлмысь кенешеммы бере огкылэ вуимы: ӧтьыкузы - мыноно.Министр котькуд спортсмен сярысь тупен-тупен мадиз:- Ростислав Мусалимов егитъёслы сюрес сётӥз. Дмитрий Кононов егит но азьланезлы оскон пыӵатӥсь спортсмен вал, но секытлы ӧз чида. Егитъёслэн сборнойысьтызы бадӟымаз выжон тазалыкез вылын шӧдӥськиз.Оксана Неупокоева ас понназ мугорзэ кыдатоз. Спортысь чутрак ӧз кошкы, тренер луоз. Толалтэ ортчоно «Ижысь винтовка» ӵошатсконэ пыриськемез бере тодмо луоз азьлань сюресэз.Нимысьтыз вераськон ӝутскиз Глазовысь Перминова сузэръёс сярысь. Кызьы шараяськиз, Светлана но Виктория Удмуртилэн командаяз кутэмын, но соос мукет улосын уло. Командае кутэм спортсменъёс министерствоен огкыл гожто, котькуд вамышсэс тренерзылы яке министерствое ивортыны кулэ. Нош соос лушкем, пе, выро, кылсярысь, кылем арын Виктория Белоруссиысь биатлонъя сборное йыгаськылэм. Россиысь тренеръёс Удмуртиысь тренерезлы Анатолий Богдановлы шуиллям: ас шаерзэс вузаны дась луись спортсменъёс асьмелы кулэ ӧвӧл.Выль иворъёс тодӥмы Валентина Назарова (Телицина) сярысь. Валя семья кылдытэм, пинал ваем. Та нуналъёсы мугорзэ кыдатон борды басьтӥськемын. Теги: биатлон | Спорт |
Виталий Пронин 6-тӥ-15-тӥ гудырикошконэ «Ёлочка» лагерьын ортчоз быгатӥсь нылпиослы «Шундыкар» смена.Котькуд гужем шаерысьтымы быгатӥсь нылпиос «Шундыкар» лагерез возьмало. Одӥг пол татчы сюрем пинал выльысь но выльысь та лагере вуыны тырше но азьлань улонзэ удмуртлыкен герӟа. Туэ, кылем аръёсын ӵошатыса, конкурсэ ужъёс трос ыстэмын вал. Тужгес но пӧсь вожвылъяськон мынӥз дӥськут вурон, эстрада, литература, театр отрядъёсы сюрон понна. Одӥг интые ог 3 куриськон вуэмын вал.Туэ отрядъёс азьвыл аръёсы кадь кылемын: крезь лэсьтон, эстрада, фольклор, дӥськут вурон но мукет.Воштӥськонъёс но вань. Туэ радъямын крезьгуро инструментъёсын шудон отряд. Пиналъёсты инструментъёсын шудыны дышетоз SWG инди-рок группаысь гитараен шудӥсь Владимир Жуйков.Вераны кулэ, тросэз ӧнерчиос туэ воштӥськемын. Кылсярысь, кылбураны туэ дышетоз егит кылбурчи Богдан Анфиногенов, дӥськут вурыны - удмурт дизайнер Вера Кузнецова, эктыны - культурая колледжын дышетскись Елизавета Бехтерева.- Ми ӧнерчилэн арлыдыз шоры ум учкиське, - вера егитъёслэн «Шунды» огазеяськонзылэн тӧроез Ольга Тронина. - Егит адями ас удысаз бадӟым вормонъёс басьтэ ни ке - ми сое синйылтӥськом но бордамы кутӥськом. Егит специалист «Шундыкар» улонэ мыло-кыдогес пыре, отрядэ кыӵе ке выль шӧм пыӵатэ. Но, вераны кулэ, со ӧнерчиос кытысь ке палэнысь ӧвӧл, соос тросэз ортчемын «Шундыкар» пыр но тодо лагерлэсь улонзэ.Арня ӵоже пиналъёс ас быгатонлыкъёссэс волятозы, ас удыссыя выль тодон-валанъёс басьтозы. Соослэн ужзы пӧртэм сямен калыке поттэмын луоз. Литература отрядлэн ужез бичетэн быгыльскоз, крезьгурчиос кырӟанъёс гожтозы, нош видеоен вырисьёс клип лэсьтозы. Дӥськут вуронъя отрядлы зэмос фотосессия радъямын луоз. Нош крезь лэсьтӥсьёс асьсэ инструментэнызы шудыны но дышетскозы.Озьыен таиз смена трос емышъёс ваёз."УД" Теги: Егитъёс Удмурткенеш Шунды | Иворъёс |
Виталий Пронин Та нуналъёсы шаерамы ортче «Палэзян» фестиваль. Со улсын редакциямы фин-угор улосъёсысь егит гожъяськисьёсын пумиськон ортчиз. Марий Элысь Вера Гордеева, Комиысь Татьяна ШаховаУжрадэ вуизы Марий Элысь Вера Гордеева, Комиысь Татьяна Шахова, Мордовиысь Алина Подгорнова. Лыктӥз Австриын улӥсь-ужась удмурт этнограф Татьяна Миннияхметова но. Пумиськонын котькудзы малпанъёссэс, шугъяськонъёссэс усьтӥзы, ужъёссэс лыдӟизы.В. Гордеева тырше туризмъя комитетын. Шутэтскон вакытаз кылбур чуръёс пӧрмытъя. Т. Шахова улон-вылонын юрттэт сётонъя специалист луыса ужа. Сюлэмыз куремъя кылбур гожъя. А. Подгорнова - эрзя кылын потӥсь «Сятко» журналлэн редакторез. Авторъёслэсь ужъёссэс тупатъя, гожъяське. Эрзя кылын кылбур чуръёссэ ачиз ик ӟуче берыктылэ. Мордовиысь Алина Подгорнова.- Журналмылэн тиражез 669 сяна ӧвӧл, - вера Алина. - Со но арысь аре усе. Егитъёсты гожъяськонэ кыскыны секыт. Угось та удысын узырмыны уг луы. Соин ик тросэз авторъёсмы – арлыдоос. Но азьланяз, оло, югдурмы тупатскоз - егит авторъёсты будэтон вылысь студия усьтӥмы. Отчы 12 студент гожтӥськиз ини.Алиналэн кылъёсыныз соглаш луизы вань люкаськемъёс. Угось анай кылын потӥсь газет-журналъёслэн сюлмаськонъёссы огвыллемесь.Ольга Корепанова Теги: Палэзян Фин-угордунне | Улон-вылон |
Виталий Пронин 12-тӥ январе вордскемез дырысен 100 ар тырмысал кылбурчилы но журналистлы Афанасий Васильевич Лужанинлы (Корепановлы). Удмурт литературае со пыриз кылбуръёсын, басняосын но поэмаосын.Анай-атаез крестьянъёс пӧлысь вал. Офонь но солэн 3 агай-вынъёсыз пичиысен дышизы но яратӥзы лыдӟиськыны. Гажано газетсы «Гудыри» вал.Эгра ёросысь Лужан гуртазы школа вылымтэ. Соин ик нырысетӥ-ньылетӥ классъёсы Офонь ветлӥз Николаевка гуртэ, витетӥ-сизьыметӥ классъёсы - Зурае но Дэбесэ. Глазовысь педтехникумез йылпумъяны ӧз кылды - бубиз кулӥз. Дышетӥсьёсты дасясь курсэз быдтыса, Афанасий Эгра ёросысь Чемошур гуртын дышетыны кутскиз. Соку ик газетэ гожъяськыны ӧдъяз.Быгатонлыксэ шӧдыса, сое ӧтизы «Удмурт коммуна» газетэ. Собере со ас мылкыд каремезъя кошкиз Горд Армие. 1933-тӥ арын армиысь бертыса, ужаз пӧртэм газетъёсын. Со дыре ик ӝытъёсы Удмурт пединститутын дышетскиз.Быдӟым ож аръёсы Афанасий Лужанин Ижысь гарнизонын служить кариз. 1944-тӥ-1950-тӥ аръёсы кивалтӥз Удмуртиысь Писательёслэн огазеяськонзылэн правлениеныз но ужаз УАССР-ысь Искусствоосъя управлениезлэн йырызлэн воштӥсез луыса. Кӧня ке ар тыршиз КПСС-лэн Удмурт обкомаз но Удмурт радиоын. Соку политикаен герӟаськем радиоверанъёсты дасялляз. Ӵапак со вакытэ мон радиое вуи. Озьы Афанасий Васильевичен огазьын ужаны кылдӥз. Со - ӝужыт, сӥльвиро, пальпотӥсь адями вал.Нош тодматскыны кылдӥз эшшо но азьлогес - Зура шор ёзо школаын дышетӥсьын ужась Лиза акае мыным кузьмаз «Удмурт хрестоматия». Со туж зӧк вал, отын удмурт писательёс туспуктэмъёсынызы ик сётэмын. Мон книгаез туж яратӥ - киысьтым ик ӧй куштылы кадь. Отын Афанасий Васильевичлэн но тусбуйыз но гожъямъёсыз печатламын вал. Бӧрысьгес, ачим педучилищеын дышетскыкум ни, Дэбес ёросысь Аргурт ураметӥ ортчыкумы, акае ик одӥгез корка шоры возьматӥз: татын, пе, Лужанинлэн вармумиз улэ. Нош кӧня ке мыныса, адӟытӥз на Чупчи шур сьӧрысь шайгуэз. Со, пе, осотовецъёслэн шайгузы. Кузь кыстӥськись Аргурт ульча кузя мынытозямы, со мыным мадиз поэмалэсь пуштроссэ. Собере возьматӥз Чупчилэсь одӥг интызэ - татын йӧ вылын ыбылӥзы Осотов командирез но солэсь 17 эшъёссэ.Возьматӥз Мера Сергейлэсь корказэ но кырыжам мунчозэ. Озьы со монэ каллен-каллен вуттӥз Лужанинлэн творчествоез дӥне. «Осотовецъёс» поэма мон понна одӥгез яратоноез луиз. Мон сое - ӟуч кылэ берыктэмзэ - «Золотые гусли» альманахысь но ӵем лыдӟылӥ. Малпалляй: Осотов - со зэмос фамилиен герой. Литературовед П. К. Поздеев гожъямъя мон гинэ озьы ӧвӧл малпаськем, лыдӟисьёс но озьы лыдъяллям.Бӧрысьгес, Е. В. Осотова дышетӥсь сярысь радиоверан но очерк дасякум, героиняе вераз, со поэмаысь Осотов командирлэн прототипез Тыловай черкогуртысь К. П. Леконцев вылэм шуыса.Со сяна, А. В. Лужанинлэн вань на «Мултан удмуртъёс», «Ӟырдась сюлэм» но «Тырмостэм кион» поэмаосыз, берыктӥз ӟуч кылысь удмурт кылэ М. Ю. Лермонтовлэсь «Пегась» поэмазэ.Лыдӟисьёслы Афанасий Васильевич тужгес тодмо басняосыныз, соос бордын со тужгес трос ужаз Быдӟым ож бырем бере. Нырысь-валысь соос печатласькизы газетъёсын, «Молот» журналын, огъя бичетъёсын. Бӧрысь соос нимаз книгаосын но потӥзы - «Кылбуръёс но басняос», «Басняос», «Бадяр но Кыйбоды», «Ӟускиос», «Пӧйшуръёс сярысь выжыкылъёс» но мукет.Басняосаз Лужанин кыре поттэ со вакытын улонысь тырмымтэосты, со дыре улӥсь адямиослэсь адӟемпотостэм выросъёссэс, сямъёссэс. Басняослэн нимъёссы ик шараяло, ма сярысь вераськон мыноз таяз яке мукетаз гожтэмын: «Уӵы но парсь», «Коӵо но сад», «Сюлмаськись лев», «Сизь кандидат», «Басня гожъясь арлан», «Кивалтӥсь гондыр» но мукет.Критикъёслэн чакламъёссыя, кылбурчилэн творчествоез сярысь гожъясьёс ичи ӧй вал. Соос пӧлын Роза но Даниил Яшинъёс, Семён Перевощиков, Гай Сабитов, Василий Широбоков, Виктор Шибанов но мукетъёс. А. Лужанин басняосаз уродэз сярысь вералляз ке но, троссэ серем улсын шараялляз, ноку но ӧрысьтыз ӧз пота. Лыдӟисьёс но критикъёс ӟеч дунъет сётылӥзы кылбуръёсызлы но. Гажась мылкыдын со гожъяз Чупчи но Кам палъёс сярысь. Шаер сярысь кылбуръёсын со паймымон кылъёсын буёлъёсын кадь суреда инкуазез. Соин ик, дыр, крезьчиос кырӟан но кылдытъязы солэн кылбуръёсызъя.Дэбесъёслэн «Байгурезь» нимо бӧляксы люкаськемзылы быдэ гимнэз сямен быдэсто «Бусъёсын шобырскизы» кырӟанэз. Со тодэ вайытэ вордскем интыоссэс, анай-атайёссэс, егит дыр эшъёссэс.Афанасий Васильевич Лужанинлы та югыт дуннеын кема улыны ӧз кылды - 54 арес гинэ. Озьы ке но ма быгатӥз - лэсьтӥз. Гожъямъёсыз, сямыз понна сое эшъёсыз гажазы. Тодам лыктэ Лужанинлэн вордскемез дырысен 75 арес тырмон ӝытэз радъян. 1987-тӥ арын 12-тӥ толшоре сое буре ваён дыръя эшъёсызлэсь верамъёссэс гожтӥ вал плёнка вылэ. Соку тросэз тодазы вайизы писательлэн калыкез гажамез, нимаз-нимаз адямиослэсь тырмымтэоссэс лэчыт алыны быгатэмез сярысь.Ӝытэз нуиз элькунысьтымы Писательёслэн огазеяськонзылэн соку тӧроез С. А. Самсонов. Со вераз, кызьы Афанасий Васильевич, кыӵе ке указ яке постановление потэ ке, соку ик кылбурен вазиськылӥз. Писательлэн улэмез сярысь та ӝытэ вераськиз Д. А. Яшин. Веранзэ со йылпумъяз пальпотыса. Дэбес ёросысь Аргурт, пе, осотовецъёслэн гинэ дорзы ӧвӧл. Аргурт кык удмурт писательёслы кышноос кузьмаз: Евдокия Николаевнаез - Лужанинлы но Роза Ивановнаез - Яшинлы.Радиокомитетын ӵош ужаменызы, оло, сямзы огкадьгем луэмен, Афанасий Васильевич туж эшъяськиз Гай Сабитович Сабитовен. Уката ик Сабитов, кивалтӥсьлэн воштӥсез луыса ужакуз, Лужанинэз уже но кутэм. Та ӝытэ со тодаз вайиз куд-ог учыръёсты но син шоры ӟеч-ӟеч пуктӥз эшезлэсь туссэ.Соку дыръя ай егитэсь В. Романов, П. Кубашев. А. Уваров, К. Ломагин шуныт кылъёсын тодазы вайизы А. Лужанинлэн егитъёслы мылысь-кыдысь юрттэмез сярысь:- Мынам улонам но со адскымон пытьы кельтӥз, - вераз соку В. Романов, - «Советской Удмуртие» нырысетӥ кылбурме поттыны дасякум, со юрттӥз. Афанасий Васильевич отын литконсультант вал. Сётӥ. Лыдӟиз. Собере пукон вылаз шонерскиз, шорам учкиз но «умой, но кык чурзэ тупатоно» шуиз.- Афанасий Васильевич, мон сое вить-куать пол тупатӥ ни, - шуисько.- Тодӥськод-а, Володь, - валэктэ Лужанин, - мон, Лермонтовлэсь «Пегась» поэмазэ берыктыкум, одӥг чурзэ дас тямыс пол тупатӥ.Со ӝытэ писательёс, эшсы сярысь туж шуныт кылъёс вераса, солэсь туссэ пуктӥзы, ӟеч суред кылдытӥзы. А. В. Лужанин улонэз яратӥсь, гажась адями вал. Соин буре вайыку, ӝож мылкыд ӧз шӧдӥськы - тросэз писатель сярысь пальпотыса веразы.Милитина ГАВРИЛОВА. | Улон-вылон |
Виталий Пронин Ижын улӥсь Лидия Кирилловна Краснопёровалы 89 арес. Но арлыдыз но лябӟись тазалыкез шоры учкытэк, кышномурт туж сэзь ай. Лидия Краснопёрова вордскиз 1926-тӥ арын Нылга ёросысь (али Ува ёрос) Улӥ Косой гуртын.- Вася агае 9-тӥ класс бере Иже кошкиз пегӟыса. Дядяй уг лэзьы вал, 10-тӥ классэз быдтыны косӥз. Но агай ӧз кылзӥськы, - тодаз вае Лидия Кирилловна. - 1941-тӥ арын апреле сое армие басьтизы. Келямы агайме Пучыарня нуналэ. Со ик берпум адӟиськеммы луиз. Вася агае Житомир улосысь Коростень городэ шедем. Окопысен гожтэм: «Оло пото на татысь, оло уг». Потӥз-а, ӧз-а - ум тодӥське, но бырем со сокугес ик, ожын. 1941-тӥ ар пумын похоронкаез вуиз ни.Володя выныз пыриз Ижкарысь гурт удысъя техникуме. Дышетсконзэ йылпумъяса, берытскиз дор палъёсаз, кузпалыныз ӵош 10 нылпи будэтӥз.- Пичи дыръям туж дышетскеме потэ вал. Синъёсы висизы, соин школае эшъёсылэсь одӥг арлы бергес мынӥ. Но ар ӵоже кык арлэсь программазэ дышетӥ, огъёзъёсме сутӥ, - вера Лидия Кирилловна. - Тодӥсько на, 5-тӥ классын дыръямы Лудӟие мынӥмы экзамен сётыны. Дышетӥсьмы, мӧйы воргорон, классэ я пыре, я потэ, номыр уг вера. Ми но шыпыт пукиськом. Валаськом, маке сое сюлмаськытэ шуыса, но огмы но юаны ӧм дӥсьтэ.Собере школае 3 пиосмуртъёс пыриллям. Соос ик дышетскисьёслы ивортӥллям, война кутскиз, экзамен уз луы шуыса. Пиналъёс, ураме потыса, бӧрдӥсь гурт калыкез адӟиллям. Та ӝож суред нылпиослэн йыразы быдэс улонзылы кылиз.Быдӟым ож адямиослэсь малпанъёссэс, улон ӧрзэс куспетӥ кариз. Сюрсъёсызлэн ӧз быдэсме дышетскон, семья кылдытон, нылпи будэтон сярысь малпанъёссы. 15 аресъем Лидалы но школаен люкиськоно луиз.- Война кутскиз но, монэ мобилизовать каризы, тэле ужаны лэзизы, Областной станцие. Отысен Уваозь но, Нылгаозь но, Можгаозь но кыдёке мынонэз, станция палэнэ интыяськемын. Соин доре бертылыны ӵем ӧз кылды, - тодаз вае Лидия Кирилловна. - Улӥмы Сюлогуртын колхозникъёс дорын. Асьсэлэн семьяязы 5-6 адями вал, эшшо бордазы милемыз, 7-8 нюлэс корасьёсыз, интыязы.Нюлэскын ужасьёс векчи куэм дэремъёсын ветлӥзы, пыдазы - кут. Кӧлазы кезьыт выж вылын.- 1942-тӥ арын, фронтэ валъёсыз келяно шуыса, дядяймес нуизы. Бертӥз со 1945-тӥ арын гинэ, Вормон Нуналлэсь кӧня ке вазьгес, мартэ яке апреле. Мон солэсь бертэмзэ ӧй адӟы: тэльын ужай, - вера Лидия Кирилловна.17 аресказ нылаш ачиз но фронтэ куриськылэм, Нылгала военкоматэ ветлэм. Агае ожын быриз, атае но кема уг берт ни, мон но, пе, мыно. Нылашез Нылгалась больницае нуиллям, сӧсырмем солдатлэсь йырзэ биняны косӥллям. Лида туж тыршем но умой пӧрмытэм, озьы ке но фронтэ сое басьтӥллямтэ: пичи на, шуиллям, солдатъёсыз, пе, уд вормы.- Ож вакытэз тодэ вайыны туж секыт, ми, мукетъёсын ӵошатыса, умойгес улӥм ке но. Потэн нянь ӧм сие. Но котькуд юртлэсь арлы быдэ кунлы тыриськонъёс (40 кило сӥль, 250 литр йӧл, 75 курегпуз, 400 грамм ыж гон), со сяна, вытъёс, военной но мукет займъёс улонэз шӧдскымон уродмытӥзы. Тросэз ёрмыса, сютэм улӥзы.Сыӵе тыриськонъёс война бере но вылӥллям на, соосыз Н. Хрущёв гинэ дугдытэм ай. Солы Лидия Кирилловна туж тау каре, улонэз, пе, капчиятӥз, трудоденез уксёен сётъяны кутскиз (солэсь азьвыл трудоденьёс понна нянь гинэ басьто вал).Егит ныл 1942-тӥ арысен 1949-тӥ арозь нюлэс кораны ветлӥз, 2 пол вис карылӥз: 1944-тӥ-1945-тӥ аръёсы сое Ижысь кирпич заводэ басьтылӥзы, нош 1947-тӥ арын «Выль гурт» колхозын кладовщик луыса тыршиз. Ижын ужамзэ тодаз вайыкуз, вера, баракъёсын 70-80 кузя улӥзы шуыса. Шуныт вузы но, мунчозы но вылымтэ.Нош 1949-тӥ арын Лидия Кирилловна Михайловское гуртысь Иван Иванович Краснопёровлы бызиз, со доры улыны выжиз. Уже интыяськиз колхозэ. Собере 3 арзэ почтаын но тыршиз, гожтэтъёс-газетъёс люкылӥз.1977-тӥ арын, гуртсы бырыны кутскем бере, Краснопёровъёс Нылгала выжизы. Отын Лидия Кирилловна нылпи юртлэн прачечнояз ужаз, колхозын пудо сюдӥз. Сюлэмзэ поныса тыршемез понна кышномурт данъямын фронт мышкысь ветеран нимен.Пенсие со 50 аресаз потӥз, трос нылпиё анай сямен. Кузпалэныз 5 нылпи будэтӥз: 3 ныл но 2 пи. Али Лидия Кирилловнаез 8 внукъёсыз но 8 правнукъёсыз шумпотто.Елена Рябина Теги: Быдымож очерк тодэваёнъёс | Улон-вылон |
Виталий Пронин Владимир Никешкин: Можга ёросысь Рамис Тютин ар куспын 66 уголовной ужез йылаз-пумаз вуттӥз, калыклы кышкыт луись трос адямиосты пытсэт сьӧры келяз. Владимир Никешкин Следствиея управленилэн кылем арын тыршемезлы йылпумъян лэсьтӥз, вуоно арлы быдэстоно ужпумъёссы сярысь вераз. Адямиез виён, жугон но сантэман учыръёс элькунамы уг сино. Соин следовательёслы тэк пукыны маза ӧвӧл. Кылем арын управление пӧртэм йыружъёс сярысь 11 сюрс пала ивортон вуиз. Ӝутэмын вал 1 сюрс 715 уголовной уж. Законъёсты тӥямез понна кыл кутон улэ шедиз 1 сюрс 500-лэсь ятыр адями. Вань кышкыт йыружъёс пӧлысь туннэ 97 процентэз сэрттэмын-пертчемын. Та ласянь Удмуртия, Приволжск федерал округын гинэ ӧвӧл, кунамы азьветлӥсьёс радын.- Ми дорын ужало усто следовательёс! - шуиз Владимир Анатольевич. - Кылсярысь, Можга ёросысь Рамис Тютин ар куспын 66 уголовной ужез йылаз-пумаз вуттӥз, калыклы кышкыт луись трос адямиосты пытсэт сьӧры келяз. Туэ куаш-куаш ужамзэс возьматӥзы Можга, Ува палъёсысь, Ижысь Первомай но Устинов ёросъёсысь следовательёс.Туэ бадӟым саклык висъяськоз коррупциен герӟаськем ужъёслы. Угось кузьым басьтӥсьёслэн-сётӥсьёслэн лыдзы шаерамы йылэ. Кылем арын 222 учыр пусъемын. Выт тыронъёслэсь пегасьёс вылэ 76 уголовной уж ӝутэмын. Валля арынлэсь та 11 процентлы тросгес.Следовательёс выльысен бугыръяны кутскозы вашкала йыружъёсты но. Кылем арын гинэ Ижын усьтӥськиз ДНК-лаборатория. Со юрттӥз ини кемалась луэм 20 учырез сэрттыны-пертчыны. Та сяна, следовательёс пыр-поч эскерылозы нылпиосын герӟаськем уголовной ужъёсты. Миым пиналъёсты вӧсь каронъя, сантэманъя ог 300 учыр пусъемын.Йылпумъян лэсьтон ужрадэ пыриськизы элькун кивалтӥсьёс но. Кун Кенешлэн Тӧроезлэн воштӥсез Светлана Кривилёва шуиз: милемлы адӟем кароно В. Никешкинлэсь - гуртоосын пумиськонъёсы ӵем пота. Кылем арын 308 адямиен синмысь синме кенешем.Югдурез утёнъя министр А. Первухин алӥз: кышкыт йыруж лэсьтӥсьёс егитомо, соин соосты кырмон-визьман ласянь асьмелы валче тыршоно.Ольга Корепанова | Югдурез утён |
Виталий Пронин Пуштросэз: - Удмуртия - Россиен огъя. Кызьы ортчизы быръёнъёс? - "Удмурт Кенеш" огазеяськонлэн Пичи кенешез люкаськылӥз. Кыӵе ужпумъёс ӝутэмын? - Висён уг учкы, кытын кӧня адями. Туэ элькунамы усьтӥськозы 20-лэсь трос ФАП-ъёс. - Тӧр шорын - Россиысь куасэн бызьылӥсьёслэн массажистсы, Уваысь Дмитрий Веретенников. - Асьмелэн со одӥг! Егор Загребинэз буре ваён пул усьтӥзы Мукши школаын. - Кыӵе кылъёсты удмурт сямен вераськись пиналъёс капчиен дышето? Вераськиськом 12 пӧртэм кылын вераськись тодосчиен Алексей Арзамазовен. Теги: выльномер удмуртдунне | Улон-вылон |
Виталий Пронин Алнаш ёросысь «Прогресс» эштосысь доярка Л. Кузьмина.Алнаш ёросысь «Прогресс» хозяйствоын, ӟеч ужасьёссэс пусйыса, конторазы азе флаг ӝуто. Берло 3 толэзь ӵоже со тулкымъяськиз Туймыйылысь скал кыскись Лилия Кузьмина понна.Йӧно, синмаськымон кышномурт 21 арлэсь кемагес гурт удысын тырше ни. Лилия Кузьминалэн 48 скалъёсыз, ваньмызлы со шуныт кыл шедьтэ. Пудо маяллямез яратэ, шуэ кышномурт, со бордысь но потэ йӧллэн лыдыз но ӟечлыкез. Л. Кузьмина котькуд скалэзлэсь арскын 1 сюрс 900 килограмм пала йӧл кыске. Туэ сое 3 толэзь пала нокин азьпалтыны ӧз быгаты.- Гуртын улон кельше, скалъёсме, ужме яратӥсько, - вера Лилия Кузьмина. - Ужаны кутскыкум ай, скалъёсты киын кыскылӥмы, али йӧл кошке гумыос кузя, киын секыт ведраосты ӝутъяно ӧвӧл ни. Дорам но скал кыскон аппарат басьтӥ, 2 скал вордӥськомы.Зэм но, «Прогрессын» адямилэсь улонзэ капчиятон понна сюлмасько. Кемаласьгес ини ваньмаз скал гидъёсын йӧл гумыос кыскемын. Пудо сиён но тракторен гидэ ик пыртало. Хозяйствоын 6 фермазы, отын 30-лэсь тросгес скал кыскисьёс ужало. Азьвыл хозяйствоын дояркаос уг тырмо вал. Но Виктор Лебедев кивалтӥсьсы гурт удысэ ужасьёсты кыскыны амал шедьтӥз - пудоен вырисьёслэсь уждунзэс 30 процентлы будэтӥз. Соку фермаосы лыктӥсьёс луизы. Тани Туймыйылысь 3 фермаын ог 20 доярказы, одӥгез гинэ арлыдызъя пенсие потыны вуэмын.Фермаосазы горд сэрегъёс усьтылэмын, отын уж висказы дояркаос, чай юыса, шутэтско, праздникъёссэс пусйыло. Выль арен, 8-тӥ Мартэн ӟечкыланы одно ик вуылэ ачиз кивалтӥсьсы. Ужан интызэс чебер карон понна трос сюлмасько асьсэос ик скал кыскисьёс. Гидъёс котыре сяська мертто, асьсэос ик утялто, гужем татын буй-буй сяськаяське.Лилия Кузьмина Волгоград улосын вордӥськемын, отчы огдырлы Алнаш палъёсысь кошкылӥзы но выльысь берыктӥськизы анай-атаез. Соос быдэс улонзэс гурт удысын тыршизы, ужез яратон сямзэс нылзылы но пыӵатӥзы. Кышномуртлэн Владимир кузпалыз но гуртэз ӝутэ. Соос 3 нылпи вордӥзы, бадӟымез нылзы татчы колхозэ ик бухгалтере ужаны кутскиз, аслаз семьяез вань ини. Шоретӥез Воткинскын дышетске, пичиезлы 4 арес ай. Кузьминъёс Туймыйылэ улыно-вылыно корка ӝутӥзы, сое пуктыны юрттӥськиз колхоззы но.Ангелина СнигирёваТуспуктӥз Максим Егоров | Улон-вылон |
Виталий Пронин Таяз арняысен кутскиз армие басьтон вакыт. Выль арозь республикаысьтымы 1 сюрс 700 пала пиос сурон сапег кутчалозы.Нырысетӥосыз солдатъёс сюрес вылэ потозы ни октябрь шорын. Азьло аръёсы сямен ик, асьме пиос пӧлысь тросэз кошкозы музъемвыл войскоосы, луозы МВД-е, МЧС-э сюрисьёс, кин но со дӥсялоз моряклэсь дӥсьсэ.- Соку ик шуисько: 12 толэзьем службаез воштон сярысь нокыӵе вераськонъёс ӧвӧл, - пусйиз Удмуртиысь военной комиссар Александр Комлев. - Нош армия улонын берло кык-куинь ар куспын шӧдскымон воштӥськонъёс ортчемын. Военной учётэ султыны лыктэм пиослэсь юалляськиськом служба ортчемзы сярысь. Тросэз шуо «гражданкаын» улыны секытгес, армиын сярысь. Солдатъёсты угось дӥсяло, сюдо - ваньзэ тае кун ас вылаз басьтэ. Со сяна, солдатлы толэзьлы быдэ 2 сюрс манет сётӥське - сое банкысь картае тыро. Ӵошатон вылысь: 2011-тӥ арын коньдон кузьым 330 манетысен 605 манетозь вал, солэн быдӟалаез потылӥз должность бордысь.Эшшо: призывникъёслы но соослэн анай-атайёссылы сётӥсько сим-картаос, куспазы дунтэк вераськыны мед быгатозы шуыса. Нуназеямзы бере солдатъёс 1 чассэ шутэтскыны-кӧлыны быгато. Нош арня но праздник нуналъёсы потало увольнение.Мынектэ военной комиссар:- Вазен тодӥськом вал: армие ветлэм воргорон быгатэ картош паланы, выж миськыны, вуриськыны, валес котырзэ утялтыны... Туэосыз сярысь озьы вераны быгатом на меда? Угось вань та ужъёслэсь солдатъёс мозмытэмын. Соос азе одӥг курон пуктэмын: дышетсконо, дышетсконо, дышетсконо Атыкай музъеммес утьыны, сое яратыны-гажаны!Кызьы верало республикаысьтымы военкоматын, армиын югдур тупатӥськемен, сурон сапег кутчанлэсь пегасьёс но ӧжытгес кылизы. Шуом, тулыс призыве сыӵеос 39 вал. Пӧлысьтызы одӥгез, укыр кема ӵыжаськисез, кыл кутон улэ кыскемын - 10 сюрс манет тыриськон тупатэмын.Но озьы-а, тазьы-а, республикаямы пиосты армие басьтон огсыр ортче. Военкомат азяз пуктэм планзэ быдэстэ. Озьы луоз, вылды, сӥзьыл но. Угось 8 сюрслэсь ятыр призывникъёс пӧлысь 1 сюрс 700-зэ бырйыны секыт уз луы.Нош быръё тужгес ӟечъёссэ. Армие туала вакытэ кошкисьёс пӧлысь ог 15 процентэз вылӥ образованиен. Сурон сапег кутчанлэсь ӵемысь палэнтӥсько суд улэ сюрылэмъёс. Армия азьын егитъёслэсь тазалыксэс но тыро-пыдо эскеро на - ярало тужгес юнъёсыз, кужмоосыз гинэ!* * *2018-тӥ арын армиын службазэс нуисьёс пӧлын 85 процентэз контрактникъёс луыны кулэ - таӵе ужпум пуктэ Россилэн Президентэз. Соин котькуд ёросын усьтэмын ни контрактникъёсты дасянъя пунктъёс - военкоматъёс та ужлэсь мозмытэмын.Ог кык толэзь талэсь азьло таӵе но решение кутэмын: службаез контрактъя азинтон сярысь куриськон армиысен ик гожтыны уз луы ни. Со понна солдат дор палъёсаз вуыны кулэ, выльысь потоно луоз медосмотр пыр. Со сяна, куать толэзь сое дышетозы на контрактникъёсты дасянъя курсъёсын. Соку ик пусъёно: та курсъёсты ваньзы уг чидало.Нялтас вераса, туннэ Россиын арлы быдэ 50-55 сюрс контрактникъёсты армие куто. Удмуртиын таӵеос 500 пала люкасько.Элина Кумачёва Теги: Армия | Иворъёс |
Виталий Пронин Глазовысь 58 аресъем воргорон циркулярной пилаен ужа вал, пилаез тӥяськиз но солэсь кизэ, синзэ шуккиз. Ёрос больницаын солы нырысетӥ юрттэт сётӥзы но Элькунысьтымы офтальмологической больницае келязы, угось воргорон урод адӟыны кутсиз. Туспуктэм udmurt.ru сайтысьЭмчиос секыт операция лэсьтӥзы. - Ми быгатӥмы синэз утьыны, - вераз хирург Владимир Самарцев, - сыӵе секыт травма бере воргоронлэн синмыз кема эмъяськоз на, ми солы юрттомы. Кӧня ке толэзь ортчыса, воргоронлэн синмыз 30 процентлы тупатскиз. УД Теги: больница | Иворъёс |
Виталий Пронин 2-тӥ июльысен Ижысь «Галерея» адӟытон центрын тодматскыны луэ Пермьысь Александр Овчинников художниклэн «Пустота» адӟытонэныз (18+). Пеймыт залын пеймыталэс суредъёс шоры учкыны юрттэ фонарь.Туспуктӥз Анастасия ШумиловаА. Овчинников йылпумъяз Пермьысь Авиационной техникумез но Москваысь Туризмъя но сервисъя кун университетэз. Али ужа автосервисын, нош ваньмон дырзэ но лул-сюлэмзэ суредаськонлы сӥзе. Иже художник вайиз берло 3 ар ӵоже пастелен суредам ужъёссэ. Пеймыт залын пеймыталэс суредъёс шоры учкыны юрттэ фонарь. Бадӟым куака, огназ пукись мурт, кизилиё уй — сюжетъёс мӧзмытэсьгес ке но, соос улонысь ӟечсэ адӟыны, умоезлы оскыны дышето. — Адямилэн лулыз буш луэ, со уг вала ке, мар солы кулэ, мар понна со улэ. Со бушез умоен ӧд ке тырмыты, маке уродэз, шӧтэмез отчы каръяськоз, — вера А. Овчинников. — Асьме вакытэ адямиос соцсетьёсын ялан пуко, асьмеос жуг-жаг информациен котыртэмын. Но со ӟечсэ уг вайы — асьмеос ум но валаське, ма кароно соин. Тодон-валанэз пушкытӥд ӧд ке потты, со пайда уз вайы, ӟечен уз берытскы. Адӟытон ужалоз 2-тӥ августозь. Анастасия Шумилова | Иворъёс |
Виталий Пронин Кун Кенешысь депутатъёс элькунмылэсь вуоно арлы бюджетсэ дасян бордын тыршо. Таяз арня вискын сое нырысетӥ лыдӟемен юнматӥзы. Санкциос шӧдӥськизы элькунмылэн экономикаез вылын, Уката трос ыштонъёссы луизы вуз карон удыслэн - ог 9 процентлы, лэсьтӥськисьёслэн - ог 14 процентлы.Матэктӥсь арлэн тусызБюджетлэсь инъетсэ депутатъёс октябрь сессиязы эскеризы ни вал. Со бере но со огпол гинэ учкемын ӧвӧл ни Президиумын, ялан ужась комиссиосын, фракциосын. 150 пала дэмланъёс вуэмын на, ваньмыз сямен - соизлы я таизлы удыслы тросгес коньдон висъяны курыса. Ӵектонъёсты депутатъёс лыдэ басьтыны туртто, но соку ик ало: бюджетэз кутон капчиен уг сётӥськы, шыръяно луомы.Ваньмыз потэ экономикаын секыт югдур кылдэм бордысь. Манет уг юнма, мувӧйлы дунъёс усемын. Соин ик элькунысьтымы Экономикая министерстволэн вуоно арлы прогнозэз уг шумпотты. Сессия дыръя депутатъёсты соин тодматӥз министр Михаил Зайцев:- Санкциос шӧдӥськизы элькунмылэн экономикаез вылын, - шуиз со. - Уката трос ыштонъёссы луизы вуз карон удыслэн - ог 9 процентлы, лэсьтӥськисьёслэн - ог 14 процентлы. Промышленностьмы, кылем арен ӵошатыса, 98,6 процент вуз поттӥз, гурт удыс - 96,7 процент. Гуртоослы люкетӥз зоро но кезьыт гужем. Чакламъя та лыдпусъёс вуоно арын кӧнялы ке тросгес луыны кулэ. Но со понна трос пӧсяно луоз: палэнысь ваем вузъёс интые асьмелэсь поттыны кутсконо. Туннэ нуналлы импортозамещениея элькунамы 103 проект дасямын ни, но соосты улонэ пыӵатоно на. Бюджет удысын тыршисьёслэн уждунзы ог 7-9 процентлы йылыны быгатоз, но со адямиослэн кисыоссы вылын сокем уз шӧдӥськы - вузъёслы дунъёс но будыны быгатозы.Экономикая министрлэн вуоно арлы малпанъёсыныз соглаш кариськемзэ вераз Кун Кенешысь Экономикаын политикая, промышленностья но инвестициосъя ялан ужась комиссилэн кивалтӥсез Валерий Бузилов но. Басьяськисьёслэн лыдзы туэ ог 9,5 процентлы кулэсмем ни, вуоно арын югдур воштӥськонлы оскон бадӟым ӧвӧл. Но оскон пыӵатэ, пе, Москва, уката но отын Удмуртилэсь нуналъёссэ ортчытэм бере. Федерация Кенеш Удмуртиез азинтыны юрттон пумысен постановление дасяз ни. Отчы пӧртэм пумо ужпумъёс пыремын, соос пӧлын сюресъёсты выльдон, машина поттонэз юнматон, йӧл кысконэз араз 1 миллион тоннаозь йылэтон, М. Калашниковлы 100 ар тырмонэз пусъён но мукет. Гуртысь 30 школаосын выль спортзалъёс усьтӥськозы.Спортзалъёс усьтӥськозы, фермаос пуктӥськозыБюджет нырысетӥ лыдӟемен юнматэмын таӵе лыдпусъёсын: доход люкетэз - 52 миллиард 879 миллион манет, расход люкетэз - 57 миллиард 186 миллион манет, дефицитэз - 4 миллиард 407 миллион манет.- Бюджет быдэстыны вормымон, туала вакытэз умой-умой валаса, дасямын, - шуиз Кун Кенешысь Бюджетъя, вытъя но коньдон ужпумъёсъя ялан ужась комиссилэн кивалтӥсез Софья Широбокова. - Дефицит люкетэз - 10 процент, солэсь бадӟымгес карим ке, Россия коммерческой банкъёс азьын тыронъёсмес пытсаны уз юртты ни - та сярысь огкыл гожтэмын элькунмы но Россиысь Коньдон ужпумъёсъя министерство куспын. Но али шуг валаны, бюджетэз кудбыдӟа дефицитэн кутыса умойгес луоз. Саратов улос бюджетсэ дефициттэк кутэ. Пермь улос татчыозь дефициттэк юнматылӥз, но вуоно арлы сое 10 процент карыны медэ.- Бюджетысь ог 64 процентэз, 36 миллиард манетэз, кошкоз социальной удыслы, - шуиз коньдон ужпумъёсъя министр Станислав Евдокимов. - Пенсиос, компенсациос но вань мукет тыриськонъёс утемын луозы. Тыриськонъёс борды ватсаськоз на ожысь нылпиослы компенсация - талы бюджетлэн проектаз 49 миллион манет чакламын. Россия нимысьтыз саклык висъяны косэ гурт удыслы, капитальной ремонтлы, лэсьтӥськон удыслы, транспортлы - та лыдэ басьтэмын. Вунэтэмын ӧвӧл В. Путинлэн указъёсыз но: эмъян, дышетон, культура удысъёсын ужасьёслэсь уждунзэс йылэтонлы коньдон чакламын.Кыӵе удысъёслы кӧня коньдон висъяны чакламын?Дышетон удыслы - 16 миллиард манетлэсь ятыр. Талы луыса элькунысьтымы 68 процентэз нылпиос выль стандартъёсъя дышетскыны кутскозы, нылпи садъёсын ватсаса 1 сюрс инты усьтӥськоз, 70 сюрс пала учебникъёс басьтэмын луозы, гуртысь 30 школаосын выль спортзалъёс усьтӥськозы, устоосыз 112 дышетӥсьёс быдэн 50 сюрс манетэн басьтозы но мукет.Экономика удыслы, инвестициосты кысконлы - ог 10 но ӝыны миллиард манет. Та пӧлысь 1 миллиард 600 манет пала чакламын капитальной вложениослы, ог 500 миллион манетэз - чагыр эстӥськон кысконлы, 750 миллион манет пала - егит семьяослэн кредитсылэсь оглюкетсэ пытсанлы но мукет.Эмъян удыслы - ог 10 миллиард манет. Та пӧлысь 6 миллиардэз кошкоз ужасьтэм муртъёслы страховой взносъёс тыронлы, 129 эмъян кун учрежденилэн ужез радъяськоз, 570 муртлы вылӥ технологиосты кулэ карись эмъюрттэт сётэмын луоз, гуртэ ужаны мынӥсь егит специалистъёслы быдэн 1 миллион манет висъяськоз но мукет.Гурт удыслы - 2 миллиард 700 миллион манет пала. Нимысьтыз саклык висъяськоз йӧл поттонэз араз 1 миллион тоннаозь вуттонлы, пуктэмын луозы выль фермаос.Культура удыслы - 750 миллион манетлэсь ятыргес. 19 выль спектакль, 94 концерт пуктыны чакламын, 400-лэсь ятыр пӧртэм ужрадъёс ортчозы, библиотекаосы ватсаса 13 сюрс книгаос вуозы, гуртын 2 библиотека усьтӥськоз.Мугорез кыдатонлы, спортлы - 650 миллион манетлэсь ятыр. Со чакламын спортъя 19 кун учреждениосты возёнлы, отын 40 сюрс мурт тазалыксэ кыдатэ. Нимысьтыз юрттэт луоз спортъя 9 клубъёслы, отчы ветлӥсь спортсменъёс Удмуртилэсь данзэ утё Россиысь но кунгож сьӧрысь ӵошатсконъёсын. Ортчозы гужем но тол гурт шудонъёс но мукет. Москваын Удмуртилэн нуналъёсыз бере элькунмылы ватсаса 1,6 миллиард манет сётон сярысь решение кутэмын. Москвалы осконСессие пыриськиз Удмуртилэн Тӧроез Александр Соловьёв. Шуиз:- Бюджетлы проект, эсэпсэ валаса, дасямын. Туж умой: азьло аръёсы сямен ик, нимысьтыз саклык висъяськоз социальной удыслы. Экономикаез юнматонлы ог 10 но ӝыны миллиард манет чакламын. Ватсаса уксё луиз ке, та лыдпусэз эшшо йылэтыны тыршом. Кызьы оскытӥ вал, вунэтэмын уз луэ гуртоос. Кун Кенешлэн но Правительстволэн огазеям Президиумъёсазы огкылэ вуэмын: АПК-лы ватсаса эшшо 120 миллион манет вуоз. Та пӧлысь бадӟым люкетэз кошкоз гуртъёсы фермаос пуктонлы - сотэк араз 1 миллион тонна йӧл уд кыскы.А. Соловьёв озьы ик пусйиз: Москваын Удмуртилэн нуналъёсыз бере элькунмылы ватсаса 1,6 миллиард манет сётон сярысь решение кутэмын. Кыӵе удысъёслы со висъяськоз - тодмо луоз ни, бюджетэз кыкетћ лыдњемен юнматытозь. Кун Кенешлэн бюджетлы сӥзем 21-тӥ сессиезлэн кыкетӥ люкетэз чакламын 8-тӥ декабрьлы. Нырысетӥ лыдӟемен проект понна куаразэ сётӥз 58 депутат, солы пумит луэмзэ вераз 17-ез.Элина Кумачёва Туспуктэмъёсыз А. Горбуновлэн но Э. Кариповлэн Теги: коньдон КунКенеш экономика | Улон-вылон |
Виталий Пронин Можга ёросысь Гозег (Лудзи-Шудзи) гуртысь Надежда Ивановалэсь юасьёс вань: тон «Удмурт дунне» газетлэн корреспондентэз луид шат? Берло дыре Надежда Кузьминичналэн трос материалъёсыз газет бамъёсамы печатласькизы: со кылем даурысь трос туспуктэмъёс ысъялля, ӵыжы-выжыосыз, гуртоосыз сярысь гожъяське, кылбура. Гожъяськон пала кышномурт пичи дыръяз ик кыстӥське вал, но та удысэн ог 30 арлы люкиськоно луиз… Н. Иванова анаезлэн юртаз пукон корка усьтӥз.Туспуктӥз Анастасия ШумиловаИнмарлэсь курем нылпи Куноосты Надежда Кузьминична пумиталля гуртысьтызы пукон коркаязы. Татын ик Гозегысь нылкышноос «Улэм потэ» ансамбленызы люкаськыло, доразы пырало Трофим Архиповлы сӥзем литературной маршрутъя ветлӥсьёс. Коркан борддоръёс кузя вашкала туспуктэмъёс ошылэмын, котькуд сэргын чебер киужъёс люкамын. Ваньмыз сярысь Надежда Кузьминична пыр-поч вераны быгатэ. Пукон коркалы нылкышно пӧрмытӥз мемеезлэсь, Софья Николаевна Николаевалэсь, юртсэ. — Мон 1958-тӥ арын вордӥськи, — вера Надежда Кузьминична. — Мемей туганзэ армие война дыръя келям, со нырысетӥ араз ик кулэм. Война вылтӥ пиосъёс бырылэмын, кузпал ӧвӧл. Мирошка нылпи мон. Нош мемей шуоз вал: Инмарлэсь курем нылы. 40 ӵукназэ, пе, вӧсяськыса потӥ, неужели мынам кузпалы но, нылпие но уз луы шуыса. 36 аресказ монэ вордӥз. Юртсэ мемее огназ пуктӥз. Та интыын ик семьязылэн коркаез сылэ вал, отысь соосты, кулаке поттыкузы, уллязы. Семьязэс ыж гон тугон машина возён юртэ поттӥзы, нош юртазы сельсовет интыяськем. 1958-тӥ арын сельсоветэз кесяса матысь Горняк гуртэ нуизы. Мемее шуиз: та интые ик корка ӝуто. Одӥг ныл будэтӥсько, возьдаськыса медаз улы та дунне вылын. Бурддэк лобӟиськод, Софья, шуылэ вылэм анаез. Нош мемей малпанзэ быдэстӥз. Со изваска поттон заводын ужаз, сменаез бере вагон выгружать карылӥз. Озьы медъяса корка пуктӥз, чебер но карыны турттӥз. Мемейлэн кулэмез дырысен вуоно январе 5 ар луоз. Кошкон азяз со шуиз: коркаме эн вуза. Мар карод та юртэн? Улон ачиз ваньзэ радъяз. 4 ар талэсь азьло гужем ми палъёсын ортчиз историез но географиез дышетӥсь пиналъёслэн элькун лагерьзы. Кин пӧйшуръёсты эскере, кин фольклор бича. Гуртысьтымы географиен дышетӥсьмы ӵектӥз: удмурт юртэз возьматоно вал таослы. Мон соосты татчы чортӥ. Корка сигысь вашкала арбериосты поттылӥм, калыкез чоръям, табань пыжим. Со бордысен ваньмыз кутскиз. Али Гозегысь пенсионеръёс татчы люкаськыло. Гуртамы клубмы гинэ но ӧвӧл ук — ваньмыз Горнякын. Н. Иванова вашкала арбериослы синмаське.Туспуктӥз Анастасия ШумиловаЮнкор но кылбурчи Покчи классъёсын дышетскыкуз, Надежда Ивановалэн удмурт кылъя дышетӥсез Мария Николаевна Павлова литературно-творческой кружок усьтӥз. Сочинениос гожъяны яратӥсь нылаш отчы ветлыны ӧдъяз. Нылаш удмурт кылъя но литературая элькун олимпиадае но пыриськиз, отын 2-тӥ инты басьтӥз. Соку ик «Дась лу!» газетэ гожъяськылӥз. Со дыре, пе, покчиослэн газетазы 2 Надежда Николаеваос гожъяськизы — огез бӧрысь Лопатина но «Ӟечбур!» газетлэн валтӥсь редакторез луиз. — Мон Герман Ходырев нылпи писателен но пумиськылӥ, со мыным юнкорлэсь книжказэ сётӥз… «Дась лу!» газетлэн редакцияз но ветлэме вань, телевизорын но «Рос-прос» передачаын монэ возьматъязы. Отын мон пушнер сярысь кылбурме лыдӟи вал. Школаын гожъям кылбуръёсы чисто ӝуамын, нош таиз тодам лыктэ на: Бакча котырын кенер,Со кузя будэ пушнер.Мон кырми сое, басьтӥ,Ӧб-ӧб-ӧб! — киме сутӥ... Нош школаез быдтэме бере Сарапулысь совхоз-техникумын агрономлы дышетски. Университетэ мыныны монэ донгись нокин ӧз луы, нош ачим кышкай, математикаен лябгес вал шуыса. Журналистикаен вырыны калыкен вераськоно, нош соку мон шыпытгес вал. Дышетӥсен но асме чик уг адӟиськы вал. Азьло дышетӥсь гуртын туж бадӟым адями вал. Соин малпай, школаын ужаны уг быгаты шуыса. Нош мемейлы малы со кулэ? Кытчы ке мынӥзы эшъёсыд, отчы ик мын, шуиз. Нокин но мыным ӧз вера, со юнкорлэн книжкаеныз университетэ «куинен» но пырыны луэ вылэм шуыса, — жаляса вера Надежда Кузьминична. Анай но кузпал — Сарапулын дышетскеме бере бызи, бӧрсьысь бӧрсе 3 нылпиосы вордӥськизы, — азьланьтэ веранзэ Надежда Кузьминична. — Кыӵе гожъяськон на? Улон туж секыт вал. Кузпалы юись, жугиськись вал, калгыны кутскиз, жугиськиз. Мон больницаын но кылли, 25 арескам селезёнкае басьтэмын вал. Кузпалы 4 ар тюрьмаын пукиз, пиналъёсы ваньзы пичиесь. Гозеге берытским, мемей вӧзы корка басьтӥм. Мемей но пересь мемей пиналъёсме утялтыны юрттӥзы. Мон Ижысь заводлэн гуртысьтымы цехаз ужай, вуриськи. Озьы 2013-тӥ арын пенсие потытозям, пыр татын ужай. Бератаз картэ ӧз юы ини, умой улыны кутскимы вал. Собере 2009-тӥ арын юртъермы ӝуаз. Номырмы ӧз кыльы, скалмы гинэ но тылпуын быриз. Лэсьтӥськыкумы мемейлэн коркаяз улыны потӥм. Кузпалы 2014-тӥ арын кулӥз, выль коркаез ӝутыны вуттӥз ай. Собере мемей лябӟиз, весь татчы ветлӥсько вал сое утялтыны. Ярам, коркаосмы ваче сыло. Озьы та юрт монэ весь бордаз кыске, ялан татчы берытскисько. Бадӟымез нылы али Пичи Пургалан улэ, мукетыз та ёросысь ик Уром черкогуртын. Пие но кенэ Можгалан ужало, отын ик пичи квартиразы вань. Но пиелэн отын улэмез уг поты, нуналлы быдэ отчы-татчы машинае ветло. Нош одӥг пол мон огнам толйи. Соку ик выльысен кылбураны, гожъяськыны кутски. Улыны укное только али усьтӥськемын кадь потэ. Гожъяськытэк ог 30 ар улӥ, дыр, но мылкыд нокытчы ӧз кошкы. Вуж куала дорын. Туспуктӥз Анастасия ШумиловаОске ӵуказе нуналлы Надежда Ивановалэн котькуд гожтэмаз шӧдӥське удмурт кылзэ, калыксэ, шаерзэ яратэмез. Удмуртлыкез гажаны мемее, пересь мемее дышетӥзы, шуэ нылкышно. Со дэйме: вашкалаослэсь кылем киужъёссэс куд-огез утялтыса уг возё, кушто, суто. Со удмурт калыклэн ужам ужез ук, ӧпкеле кышномурт. Оске, кенэз но нылыз мемеезлэсь юртсэ азьланяз возёзы шуыса. Ӟеч тодэ Надежда Кузьминична вордскем гуртэзлэсь историзэ, котыр улӥсь калыкез но. Пересь мемее, монэ изьыны выдтыкуз, весь мар но со вера вал, нош мон пелям понылӥ, шуэ со. Кышномурт тыршемен, Гозегысь калык берло дыре улӟиз. Ансамбленызы олокытчы но вуылӥзы: Иже, Нечкиноысь «Высокий берег» фестивале, Кизнер ёросысь Короленко черкогуртысь ярмаркае, Пичи Пургалась Норъя черке. Та ёросысь ик Куреггуртэ но чорто вал, но висёнэн сэрен улонзы воксё дугдӥз. — Шонерзэ ке верано, улонэ туж ик умой ӧй вал, сомында куректонъёс, бӧрдонъёс, — ортчемзэ тодаз вае Надежда Кузьминична. — Владик внуке улонысь егит дыръяз кошкиз, бӧрысь мемее кулӥз, картэ кошкиз. Кузпалыным туж алама улӥмы, умой луэмзэ весь возьмаса, даур ортчиз. Котькыӵе но бӧрдыса ортчем уйёс вал ке но, уг ӝожтӥськиськы. Малпаськод ке уродзэ — со ваньмыз кӧшкемыт вӧтъёс гинэ вал кадь. Кӧлыны выдон азям котьку шуисько: тау, Инмаре, та нунал умой ортчиз. Ӟеч кӧлыты, ӵуказе нуналэз умой вордӥськыты. Дырез берыктыны луысал ке, мукет сямен улысал, вылды, но та улонме мон ачим лэсьтӥ ини. Анастасия Шумилова Теги: кылбурет литература лулчеберет Можгаёрос пуконкорка | Улон-вылон |
Виталий Пронин Татарстанысь Менделеевск городын алигес тунсыко ужрад ортчиз - «Тэремшур кускылиос» ансамбльлы 10 ар тырмиз.Татарстанысь Тэремшур (Енабердино) черкогурт Алнаш вӧзы интыяськемын. Отын уно удмуртъёс уло. Та гуртысь школае ветлӥсьёслэсь ик кылдӥз «Тэремшур кускылиос». Сое азинтонлы трос кужымзэ сӥзиз Вера Степанова.Юбилейын трос шуныт кылъёс чузъяськизы. «Тэремшур кускылиосыз» яратэмзэс черкогуртысьтызы гинэ ӧвӧл, Менделеевскысь адямиос но веразы. Пӧлысьтызы одӥгез - Константин Макаров. Ӵапак со, Тэремшур школалэн директорез луыса ужакуз ай, ансамбль кылдытон сярысь кылпум поттэм.Туннэ «Тэремшур кускылиослэн» вормонъёссы лачак. Соин ик соосты палэнысь улосъёсын но ӟеч тодо. Ансамбльлэсь вордскем нуналзэ пусъёнэ люкаськизы отчы азьвыл аръёсы пыриськемъёс но. Пӧлысьтызы куд-огез «Айкай» театрын кырӟа-вера.Ужрадэ озьы ик пыриськизы поръёслэн «Шӱшпык», бигеръёслэн «Бигешкей», тэремшуръёслэн «Тэремшур», Удмурт кун университетлэн «Важнин ключ» ансамбльёссы, Набережные Челныысь кырӟасьёс. Концертын чузъяськизы удмурт, ӟуч, бигер, пор гуръёс.Котькинлэн сюлэмаз кылёз, малпасько, юбилейлэн пумыз. Ансамбле ветлӥсьёслэн агай-вынъёссы, апай-сузэръёссы но сцена вылын возьматскылӥзы. Соос но «Тэремшур кускылиосы» куке-соку пыриськиллям. Одӥгъёсыз - кошко, мукетъёсыз - вуо. Озьы ансамбльлэн пумыз-йылыз ноку уз луы.Елена Рябина. | Лулчеберет |
Виталий Пронин Кыӵе но куара сётӥсьёсты уд пумита быръён участокъёсын. Красногорск ёросын Кокман гуртын вож нуныосын но куара сётыны лыкто Арлыд уг люкеты: Шаркан ёросын куаразэ сётыны лыктӥз 94 аресъем кышномурт Нош глазовъёс участоке коӵышъёсынызы лыкто Ува ёросысь кышномурт удмурт дэрем дӥсяса участоке лыктӥз Теги: Быръёнъёс | Иворъёс |
Виталий Пронин Спортъя но туризмъя «Нечкино» центрын 2 нунал ӵоже дышетскизы шаерысьтымы журналистъёс. «Вся Удмуртия - 2017» ужрадэз радъян сярысь сюлмаськизы Печатья но ивор вӧлмытонъя агентство но Журналистъёслэн огазеяськонзы. "Удмурт дунне" газетысь вёрсткая операторлы Василиса Андреевалы сётӥзы Кун Кенешлэсь Данъян грамотазэ.Фестивальлэн ужаз озьы ик пыриськизы Удмурт Республикалэн Тӧроезлэсь ужзэ быдэсъясь Александр Бречалов, Удмурт Республикаысь Тӧролэн но Правительстволэн администрациенызы кивалтӥсьлэсь ужзэ быдэсъясь Сергей Смирнов, валтӥсь федерал инспектор Дмитрий Мусин, Россиысь Журналистъёслэн огазеяськонзылэн секретарез Дмитрий Токарский, Москваысь одӥгеныз кризисной психологияя центрен кивалтӥсь Михаил Хасьминский. Озьы ик люкаськемъёс азьын вераськизы на Москваысь но Пермьысь экспертъёс. Со сяна, специалистъёс мастер-классъёс ортчытӥзы шонер гожъяськонъя, соцсетьёсын ужанъя но мукет удысъёсъя.2 час пала кыстӥськиз Александр Бречаловен пумиськон. Удмуртилэн Тӧроезлэсь ужзэ быдэсъясь валэктон сётӥз журналистъёслэн вань сюлмаськытӥсь юанъёссылы. Фестиваль дыръя пресс-конференция ортчытӥзы на Печатья но ивор вӧлмытонъя агентствоен кивалтӥсь Алексей Воронцов но солэн юрттӥсьёсыз.Ужрадлэн нырысетӥ ӝытаз журналистъёслэн спартакиадазы вал. Таяз учыре ивор вӧлмытон удысын тыршисьёс кужымзэс эскеризы, пыдын бызьылыса, нош собере пыриськизы «Удмуртиысь кырӟась журналистъёс» конкурсэ.Валентина Емельянова Теги: удмуртдунне | Улон-вылон |
Виталий Пронин Туннэ, 25-тӥ куарусёнэ, Сыктывкарын усьтӥськоз фин-угор студентъёс куспын вожвылъяськон. Удмуртъёсыз отын возьматоз Глазовысь В. Короленко нимо институтысь Лия Стрелкова. Кин вормоз, тодомы 29-тӥ куарусёнэ, фестивальлэн берпуметӥ нуналаз. Конкурсэ пырисько Россиысь 6 улосвылъёсысь 7 чеберайёс - Удмуртиысь сяна, Карелиысь, Мордовиысь, Марий Элысь, Ханты-Масийск улосвылысь, 2-ез нылъёс Комиысь. 4 нунал ӵоже соос вожвылъяськонлы дасяськозы: асьсэзыс сцена вылын возьыны, буяськыны, эктыны дышетскозы, коми калыклэн улэм-вылэменыз тодматскозы. Вожвылъяськозы чеберайёс 29-тӥ куарусёнэ, соку соос пӧртэм шуг-секытъёс пыр потозы: быгатонлыкъёссэс возьматозы, визьзэс сыналозы, калыксылэсь дӥсьсэ адӟытозы но мукет. Удмуртиысь Лия Стрелкова конкурсын крезен шудоз. Солы юрттӥськозы институтысьтыз фольклоръя «Пужмер» но кырӟанъя «Кантилена» ансамбльёсысь артистъёс. - Таӵе вожвылъяськонэ мон нырысьсэ пыриськисько, - вера Лия Стрелкова. - Та ужрад мыным трос пайда ваёз, малпасько, озьы ик татын мон тодматско фин-угор калыкъёслэн культураенызы. Конечно, потэ мыным мед синмаськозы шуыса! Тодады вайытом, кылем арын та конкурсын вормиз Комиысь Анастасия Васильева, соин ужрад туэ Сыктывкарын ортче. Трос аръёс ӵоже вожвылъяськонэ пыриськизы Удмурт кун университетысь удмурт студентъёс. Кылсярысь, 2015-тӥ арын кырӟась Алина Антонова вормонэн бертӥз. Берло 2 арзэ ӵошатско Глазовысь чеберайёс. Мария Иванова | Улон-вылон |
Виталий Пронин Удмурт воргоронъёс кужмоесь, оскымонэсь шуыса вератэк но валамон. Нош кыӵе кужмоесь нылкышноосмы! Сое адӟыны луиз гира ӝутъян дыръя. Катерина но Ирина ЗаварухинаосГира ӝутъясьёс пӧлын арлыд лыдэ уг басьтӥськы, учко адямилэсь секталазэ. Спортсменъёс азьын пӧртэм буёло гираос сыло: вож - 16 килограммъем, ӵуж - 24 килограммъем но горд - 32 килограммъем. Котькуд спортсмен ас кужымезъя, мылкыдызъя быръе, кыӵезэ ӝутъялоз. Солы 10 минут сётӥське кужымзэ возьматон понна. Воргоронъёс куспын нимаз ӵошатскизы 63, 68, 73, 85 килограммозь но 85 килограммлэсь секытгес спортсменъёс. Оглом кужмо луэмзэ возьматӥз 100 пала пиосмурт. Тужгес паймытӥзы гира ӝутъясь нылкышноос. Соос 2 группаын вожвылъяськизы: 63 килограммлэсь капчи но солэсь секытгес. Спортменъёс вож но ӵуж гираосты туж капчиен, йыр вадьсазы ик ӝутъязы. Абдратӥзы Пичи Пурга ёросысь Яган-Докъя гуртысь анай но нылыз Ирина но Катерина Заварухинаос. Ирина Заварухина 13-тӥ ползэ Гурт шудонъёсы лыктӥз ни, кышномурт ялан кужмоосыз пӧлын. Нош таяз рад со шудонъёслэсь рекордзэс пуктӥз: 24 килограммъем гираез 115 пол ӝутъяз. Ирина Заварухина гурт поселенилэн администрацияз тырше, егитъёсты таза улонэн эшъяськытон понна кыл кутэ. — Мон воргоронъёс пӧлын - 3 братъёсы - будэмын, соин амалтэк кужмо луоно вал, - вера кышномурт. - Спорт пичи дырысеным тунсыко потылӥз: куасэн, пыдын бызьылӥ. Гурт шудонъёсын нырысь суй кужымме мерталляй, бӧрысь гира борды басьтӥськи. И. Заварухиналы нылыз 16 но 24 килограммъем гираос кузьмам, табере кышномурт ваньмон дыръяз соосты ӝутъя, нош ӝытъёсы бызьылыны пота. Угось гира ӝутъян понна шокан зол мед луоз, пе. Катерина Заварухина гираосты кияз кутӥз 3 ар талэсь азьло гинэ, нош туннэ со 63 килограммлэсь капчи кышноос пӧлын 3-тӥ луиз. Шудонъёслы дасяськыны тренажёрной залэ юромо ветлӥ, пе. Катерина Заварухина гира ӝутъя (паллянысез) — Кызьы чебер, веськрес нылмурт гираос ӝутъяны кутскиз? — Анае кемалась та спортэн выре, - вера Катерина. - Гурт шудонъёсы вуылыкум, гира ӝутъясь нылкышноос шоры учкылӥ, мон но озьы уг быгатӥськы шат, малпалляй. Зэм, нырысь-валысь 16 килограммъем гираез одӥг пол но ӝутэме уг луы вал. Но мар ке уг пӧрмы ке, сое быгатэм потэ ук. Озьы Катерина таяз вожвылъяськонын 16 килограммъем гираез 142 пол ӝутӥз. Нылашлэн ужез туж «векчи»: со микросхемаосты паять карисько, пе, соос беспилотникъёсты лэсьтонын кутӥсько. Сьӧлталась гира ӝуткасьёс Ю. Бурков (2-ти инты) но Е. Бекчурина (3-тӥ инты)Сьӧлта спортсменъёс но гондыр кадь кужмо луэмзэс возьматӥзы. Выль Мӧнья гуртысь Елена Бекчурина туэ туй медаль утӥз. Чебер кышномурт 4 пинал будэтэ: 2-ез студентъёс ни, одӥгез школаын дышетске, покчиез нылпи садэ ветлэ на. Елена Выль Мӧньялась «Свобода» хозяйствоын осеменатор луыса тырше. Спортэн вырем сяна, мыло-кыдо пыриське гурт шулдыръяськонъёсы: кырӟаны ветлэ, эктэ. Е. Бекчурина 24 килограммъем гираез 93 пол ӝутӥз, эшшо но ӝутысал на, гира киысьтыз ӧз гылӟысал ке. Вуоно арлы эшшо но золгес дасяськоно, вормемъя вормем потэ, мылкыдзэ вераз кышномурт. Кужмо луэмзэс кышномуртъёс возьматӥзы гозы кысканын но. Туэ нырысьсэ нылкышноослэн 3 командаоссы - Балезино, Кияса, Пичи Пурга - та амалъя вожвылъяськыны мылкыд каризы. Вормизы пургаос. Ангелина Снигирёва | Спорт |
Виталий Пронин Брангурт песянайёсын ужаса, администраторзы М. Толстухина ачиз удмуртоме ниИжын ортчиз Брангурт песянайёслэн концертсы21-тӥ феврале яратоно брангурт песянайёсмы Ижын бадӟым концерт сётӥзы. Та дырозь соос паймытъязы Россиысь но кун сьӧрысь сценаос вылысен, нош дор палазы ӧз ваньмылэ. Но тани туж тупась учыр сюриз - ӵапак 5 ар талэсь азьло, анай кыллэн нуналаз, соос нырысьсэ паймытӥзы Удмурт филармониын - соку соос удмурт кылын кырӟазы Б.Геребенщиковлэсь но В.Цойлэсь кырӟанъёссэс.Та рад концерт кутскиз быдэс Европалы тодмо Party for everybody кырӟанэн. Сцена вылын но залын та ӟырдыт крезьгуръя эктӥзы оло сюлэсь но трос егитъёс. Песянайёсмес зал туж умой пумитаз. Учкисьёс пӧлын вал ӟучъёс но, удмуртъёс но, бигеръёс но. 700-1500 манет сылӥсь билетъёс кыӵак кошкизы.Концертэ брангуртъёс быдэс гуртэн пыриськизы, шуыны луоз. Та ӝыт кырӟазы татысь егит песянайёс но - таоссэ «Брангурт инкубатор» нимазы. Серем карон вылысь ӧвӧл, ушъяса - угось трос уж но ялан сьӧрло потанъёс шоры учкытэк, клублэн кивалтӥсез Ольга Туктарева быгатэ мукетъёссэ но ӝутканы, сцена вылэ поттыны. Ӝыт туж умой малпаса радъямын вал: кырӟан полэстӥськиз песянайёслэн улонысьтызы мадёнъёсын. Котькуд артисткалы зал туж зол чабиз. Соосын ӵош кырӟаз туж тодмо кырзанъёсты - «Белым снегом», «От людей на деревне не спрятаться». Азьланяз артистъёс малпасько учкисез удмурт кылын но кырӟатыны - со понна экран вылэ потоз текст.Арлыдзы, гуртысь потэмзы шоры учкытэк, асьме песянайёс быгато зэмос кизилиосын эшъяськыны, огкыл шедьтыны. Тани таяз концертэ вуизы соослэн эшъёссы, «Баян-микс» группаысь кык Сергейёс. Соослэн ӟырдыт шудэмзы залэз уката ӟырдатӥз. Усточиосты мырдэм сцена вылысь лэзизы. Буш ӧз кошке. Кужмо кичабонъёс сяна, соослы кузьмазы быдэн удмурт дэрем. Пиос сое концерт бырытозь вылысьтызы ӧз куялэ ни.Соос сяна, концертэз шулдыртӥзы Ижысь пинал эктӥсьёс-кырӟасьёс. Ваньмыз та ӝыт ужазы дунтэк - гонорарзэс сётӥзы Брангуртысь черк лэсьтонэ. Продюсерзы Ксения Рубцова верамъя, та концертысь висъямын луоз ӝыны миллион манет. Но ужез туж трос на. Нялтас вераса, концерт дыръя ивортэмын вал, бабушъёс кырӟамысь дугдыны уг малпало - пыдъёсмы нуытозь ветлом, шуо. Шоу-бизнесэн вырисьёс паймо: кызьы соос, арлыдызы шоры учкытэк (нош пӧлазы 75-77 аресъемъёс) егитъёсын огмында тыршыса, уг жадё? Тани одӥг арняе соос 25 час ӵоже самолётын ортчытӥллям! Ай висказ автобусэн ветлоно на. Интыысь интые вуо но, 15 минут ортчыса, сцена вылэ потоно. Инмарлы оскон но учкисьёслэн яратэмзы кужым сётэ, шуо артисткаос.Кырӟам сяна, песянайёсмы табере олокыӵе но телепрограммаосы пырисько. Вуизы ни «Давай поженимся» передачае но. Зэм, асьсэос бызьыны уг малпасько, ветлӥзы администраторзэс Мария Толстухинаез дэмланы. Машалы отын удалтӥз - эмеспиос огезлэсь йӧно мукетыз вал, но нылкышно бырйиз ...сюлэмыныз. Геннадий нимо воргорон потэм бере солэн пушкыз тыриз - ӵап таче воргорон сярысь мон малпалляй,пе, котьку... Тросэз малпазы, со нош ик шоу. Но ваньмыз со синпалёмытон гинэ вылымтэ, кусыпъёс азинско. Москваын улӥсь Геннадий Либгардов асьме Маша доры Иже вуиз, та концертын со, выль яратонэзлы сӥзьыса. чебер кырӟан быдэстӥз, синмаськемзэ вераз. Маша - ачиз ласянь. Сцена вылын ӧжыт гинэ сюан ӧз шудӥськы. Нялтас вераса, брангурт песянайёсынымы ужаса, Мария ачиз но удмуртоме ни, кытӥ-отӥ асьме кылын вераське, удмурт дэрем дӥсяса, вӧзазы кырӟа.Зинаида Рябинина Туспуктэмез: susanin.udm.ru Теги: Аксион Брангуртысьпесянайёс МарияТолстухина | Иворъёс |
Виталий Пронин Германиысь Штутгарт карын ортчиз спортивной гимнастикая Дуннеысь кубоклэн этапез. Ӵошатсконлэн многоборье люкетаз вормисьёсты быръё, спортсменъёслэсь 6 удысъёсын люкам баллъёссэс лыдъяса. Удмуртиысь Давид Белявский одӥгаз вормиз, мукетъёсаз 2-тӥ, 3-тӥ, 4-тӥ, 5-тӥ интыосты басьтӥз. Нош баллъёс котькинлэсь трос люкаськизы. Озьы кубоклэн этапезлэсь многоборьея зарни медальзэ басьтӥз. Эдуард Степанов Туспуктэм: sportgymrus.ru | Спорт |
Виталий Пронин Дорамы 20-лэсь уно «коркаос» вуизы.Воткинскысь П. Чайковскийлэн музей-усадьбаез ялӥз вал «Шунтом бурдо куноосмес» конкурс.Толалтэ адямилы, юртъерлы матэгес карисько чалберъёс, шушыос, кайсыос. Воткинскысь П. Чайковскийлэн музейысьтызы паркын но трос тылобурдоос уло.- Соин ик ми кылем арын нырысьсэ аспӧртэм конкурс ялӥм, кин тужгес тунсыко но чебер кормушка дасялоз, - веранзэ мытэ та музейысь ужась Маргарита Метлякова. - Озьы дорамы 20-лэсь уно «коркаос» вуизы. Акцие пыриськизы нылпи садысь покчиос, школаын дышетскисьёс, арлыдоос. Тылобурдоослы сиськон интыос соос лэсьтӥллям пуллэсь, кызьпу туйлэсь, картонлэсь. Вань лякылыса, пуныса, керттылыса пӧрмытэм кормушкаос. Тужгес аспӧртэмлыкоез луэ китай корка выллем лэсьтэмез. Ми сое паркамы ошимы ини. Малы ке шуоно 19-тӥ даурысь 30-тӥ-40-тӥ Китайысь арбериослы мода вал. П. Чайковскийёслэн доразы но сылӥзы китай вазаос, сервизъёс. Соин ик та кормушка мурт кадь уг адӟиськы музейлэн азбараз, тылобурдоослы но отын сиськыны кельше.Галина Семёнова Туспуктӥз А. Горбунов Теги: Воткинск ёросъёс | Иворъёс |
Виталий Пронин Толон Удмурт театрын ортчиз удмурт кылын Библияез поттонлы сӥзем праздник.Кызьы верамы вал ини, сое берыктон кыстӥськиз 22 ар, табере Михаил Атамановен анай кыламы берыктэм черк книгаез киямы кутыны быгатӥськом.Удмурт кылэ берыктэм Библиялы сӥзем празднике вуизы шаерысьтымы тодосчиос но гуртоос, Москваысь, Швециысь, Эстониысь но Финляндиысь куноос. Залын пукисьёс шоры учкыса, валаськиз: соос зэмзэ но празднике лыктэмын, удмурт дэремъёсын пӧрмытскыса но пужыё кышетъёссэс керттыса. Презентациез усьтӥз протодиакон Михаил Атаманов. Ужрад кутскиз вӧсяськыса. Сцена вылын ӝуазы сюсьтылъёс. Залын пукисьёс но султыса отец Михаилэн ӵош Кузё Инмарлы вӧсяськизы.Удмурт кылын Библияез поттэм понна Удмуртилэн Президентэзлэсь ӟечкыланзэ лыдӟиз Кун Кенешлэн Тӧроез Владимир Невоструев. Александр Волков тау карыса пусъем протодиаконэз Михаил Атамановез, Финляндиысь Библияез берыктонъя институтлэсь кивалтӥсьсэ Аните Лааксоез, Финляндиысь редакторез Марья Картаноез, Ижысь кун типографилэсь директорзэ Виктор Рыдкинэз но татысь инженер-технологез Наталья Бушмакинаез. Марья Картано сцена вылэ тубем бере быдэс зал султыса чабиз.Марья Картанолы но Михаил Атамановлы нациосын ужан политикая министрлэсь ужзэ быдэсъясь Лариса Буранова но тау каронъёс сётӥз.- Туннэ быдэс удмурт калыклэн шудо нуналэз, со выль дауре вамыш выллем луэ, - шуиз Л. Буранова.Москваысь Библиез берыктонъя институтын ужась протоиерей Александр Троицкий верамъя, туннэ нуналлы быдэсак Библияез анай кылазы берыктӥзы ини Чувашиын, Туваын, Чечняын. Табере тани удмуртъёс но сое лыдӟозы асьсэ кылынызы.- Вуоно арын Инмар юрттэмъя но тӥляд вӧсяськемдыя эшшо кыӵе ке кылэ со берыктэмын луоз. Мынам туннэ ваньдэсты ӟечкыласа, тазьы шуэме потэ: Адями уг быгаты ке Священной Писаниез лыдӟыны - со куректон. Адями Библияез вань вылысь сое уг лыдӟы ке - бадӟым куректон. Нош адями, сое лыдӟыса но, Инмарлэсь косонъёссэ уг быдэсъя ке - со ини тужгес бадӟым кайгу. Табере тӥляд вань удмурт кылын поттэм Библияды, лыдӟе сое, вӧсяське но шонер улыны тырше, - шуиз Александр Троицкий.Праздникез шулдыртӥзы Воткинскысь «Сайкан» ансамбль, Ижысь «Айкай». Черк кырӟанъёсты быдэстӥзы пиослэн «Ингур» капеллазы, филармониысь академической хор капелла но мукетъёс. Брангуртысь песяйёс сцена вылэ потӥзы кырӟаса:«Ӟеч ивор но кылӥмы но,Лыктоно но кожамы».Михаил Атаманов вань люкаськем калыклы тау кариз лыктэмзы понна, шуныт кылъёс вераз ужрадэз ортчытӥсьёслы, Библияез поттыны юрттӥсьёслы. Кылсярысь, сцена вылэ эшъёсыныз ӵош тубаз Быдӟым ожысь ветеран, удмурт нылкышно Мария Боярова. Та песяй 100 сюрс манетсэ сётэм вӧсяськон книга удмурт кылын мед потоз шуыса.Ижысь ужбергатӥсь Евгений Алексеев. Юрттыны ноку пумит уг луы.- Воргорон шуиз: Михаил Гаврилович, фирмаме вузало, но удмурт кылын Библия потоз. Евгений Алексеев 500 сюрс манетсэ сётӥз, - шуэ Михаил Атаманов.Наталья Бушмакина, Ижысь кун типографиын ужась:-Та книга бордын ужакумы, тодматски Михаил Атамановен. Данъяськыны кулэ, сыӵе адямимы асьмелэн вань шуыса. Михаил Гаврилович яратэ ас кылзэ, калыксэ но вордскем шаерзэ.Наталия Кондратьева, УдГУ-ысь удмурт филологияя факультетэлэн деканэз:- Удмурт кылын потэм Библиялэн кулэлыкез туж бадӟым. Одӥг ласянь, тросгес калык вӧсяськон книгаез анай кылын лыдӟыны быгатоз. Адямилэн вань правоез ас кылыныз лыдӟиськыны, тодон-валанзэ будэтыны. Мукет ласянь, котькыӵе перевод кылэз узырмытэ неологизмъёс, архаизмъёс, историзмъёс чотын). Кылсярысь, Михаил Атаманов ужаз кутэ вунэм «курбон», «бакель», «дэлет» кылъёсты. Михаил Гаврилович секыт текстэз но туж валамон, шонер но узыр кылын берыктэ.Зоя Хабарова, Татарстанысь Кукмор ёросысь Ошторма-Юмья черкогуртысь библиотекарь:- Ми ньыль кузя татчы вуим. Туж шумпотӥськом, собыдӟа ужез отец Михаил быдэстэм, вормем шуыса. Милям гуртамы пу черкмы вань, солы туэ 170 ар тырмиз ини. Туж потэ сое выльдэммы. Калыкмы гуртамы вӧсяське, библиотекаямы но вань Михаил Гавриловлэн удмурт кылэ берыктэм вӧсяськонъёсыз. Туннэ татын удмурт Библияез басьтыны луоз меда, Ошторма-Юмья гуртамы но сое нуысал.Зоя Хабаровалэн но залын пукисьёслэн лушкем малпазы быдэсмиз. Ужрад йылпумъяськем бере калыклы дунтэк сётъямын вал удмурт кылын потэм Библия.Галина Семёнова Туспуктӥз Владимир Беломорских Теги: Библия МихаилАтаманов | Иворъёс |
Виталий Пронин Пичиос Александр Аркадьевичез туж ярато, солы лушкем малпанъёссэс оско.Пиосмуртъёс нылпи садэ ужаны уггес лыкто. Но та удысын но дӥсьтӥсьёс сюро. Ижысь 18 номеро нылпи садын ужа егит пиосмурт Александр Баранов.Ижын вордӥськем но будэм Саша ачиз но ноку ӧз малпалля, воспитатель луоз шуыса. Пичи дырысеныз югдурез утисьёс шоры синмаськыса учкылӥз. Но та удысын берганы тазалыкез лябгес. Матысь ӵыжы-выжыосыз пӧлын дышетӥсьёс вань бере, соос ик ӵектӥзы Ижысь педколледже пырыны. Малпаз: покчи классъёсты визьнодало, крезьгуръя урокъёс нуо. Ачиз уго балалайкаен туж быгатыса шудылӥз. Али чиньыосы мыркесь ни - инструментме киям кемалась ӧй кутылы ни, шуэ. Нылпи садын, пе, мукетэсьгес сюлмаськонъёс. Но солэн туж потэ покчиосты крезьгур дуннее но кыскемез.- Садэ вуэмелы ачим но нырысь-валысь туж пайми, - вера Александр Баранов. - Педколледжын ми куинь кузя пиос дышетскимы. Практикамес ваньмы ӵош садын ик мытӥмы. Огзы но пичиос пӧлын ӧз чидалэ - диплом басьтыса, улонзэс воксё мукет удысэн герӟазы. Мон гинэ тэшкылиослэсь ӧй ӵыды ни. Ачим уго семьяямы, трос нылпиослы вожъяськыса, огнам будӥ. Зэм, 2008-тӥ арын 18 номеро садэ интыяськеме бере нырысь-валысь воксё ӟудӥ. Нылпиос уго жугисько но, бӧрдо но. Но небыт кыл котькинэ лӥятэ вылэм.Пичиос Александр Аркадьевичез туж ярато, солы лушкем малпанъёссэс оско. Баранов уго визь-кенешен но юрттэ, кулэ дыръяз чурыт но кариськыны быгатэ, кузязы но ветлэ, соос радын ик шудэ но. Огпол нылъёс воксё ёртӥзы: ойдо, пе, йырси ӵышкыса, шудомы. Котыртӥзы. Огезлэн кияз сын, мукетызлэн шудон качы. Со куспын садэн кивалтӥсь пырем. Воспитательзэс утча но уг адӟы. Барановлэн пичи мурт кариськемезлы воксё абдрам. Ваньмыз уго тэшкылиосын оградэ кариськыны уг быгато.- Пиосын мыным каньылгес - нылъёслэсь йырсизэс пуныны таки ӧй дышы ни, - азьланьтэ Александр. - Анай-атайёс долкаса ик учкылӥзы шорам. Эшъёсы гинэ но уг оско вал, садын ужасько шуыса. Алдасько кожало вал. Туннэ нокин уг но иса ни. Мон ачим но нылпиостэк улонме син шорам пуктыны уг быгатӥськы ни. Армиын малпалляй: оло, дыр вуиз асме мукет удысын эскерыны? Огпол группаысьтым нылпиос суредъёсын гожтэт ыстӥллям. Вань сюлэмшугъяськонъёсылы со ик пум понӥз кадь. Удмурт кун университетысь психология но педагогикая факультетэз йылпумъяй. Ужме воштэме уг поты. Нылпиос вӧзын улонлэсь пӧземзэ шӧдӥськод.Аслаз Александр Барановлэн семьяез ӧвӧл на. Но пиосмурт уг ӝожомы: парме пумитало на, шуэ. Бадӟым семья сярысь малпа.- Воспитательын кышноосгес ужало. Но дышетон удысын воргоронъёс но кулэ. Соослэсь валэктэмзэс пичиос воксё мукет сямен шӧдо-кыло уго. Туж шумпотыса кылзӥсько нылпиослэсь ог-огзылы ушъяськемзэс: мынам воспитателе - пиосмурт!Елена Сараматова Теги: Нылписад уж | Улон-вылон |
Виталий Пронин «Италмаслэн» чеберлыкъя кивалтӥсез С. Байкузин дася юбилей концертэз.27-тӥ коньывуонэ «Аксионын» «Италмас» ансамбльлэн юбилей концертэз луоз. Мар вите учкисьёсты но кыӵе воштӥськонъёс ортчизы ансамбльын, та сярысь кенешиськом «Италмаслэн» чеберлыкъя кивалтӥсеныз Семён Байкузинэн. - Семён Васильевич, тӥ кылем арын гинэ художественной руководитель луиды. Ку кутскиды юбилейлы дасяськыны?- Бен, мон 2 ар ӵоже хормейстер вал. Нырысетӥ арзэ худрук луыса ужасько. Юбилей концерт сярысь миым ик малпаськыны кутски, но рос-прос программа, репетициос борды басьтӥськимы туэ гудырикошкон толэзе. Мон малпамъя, таӵе дано ансамбльлэн юбилей концертаз одно ик луыны кулэ коллективлэн зарни фондаз пырем кырӟанъёс но эктонъёс. - 80 ар ӵоже соос туж трос люкаськизы, дыр, ваньзэ одӥг концертэ уд тэрыты.- Зэм, бырйыны капчи ӧй вал. Милям вань чеберлыкъя кенешмы. Отчы пыро филармониен кивалтӥсь Алексей Фомин, валтӥсь балетмейстер Анжела Иловайская, крезьгуръя кивалтӥсь Марсель Мухаметшин. Соосын кенешыса но артистъёслэсь мылкыдзэс-малпанзэс лыдэ басьтыса, одӥг кылэ вуимы. Озьы концертлэн нырысетӥ люкетаз выльёссэ номеръёсты пыртӥмы: учкисьёс кылозы вунэтэм удмурт классикаез, но со чузъяськоз выль сямен. Нош кыкетӥяз пыризы дано, тодмо номеръёс.- Кемалась ик ӧвӧл «Италмас» филармонилэн бурд улаз пыриз. Маке воштӥськиз-а со дырысен?- Со умой гинэ, малы ке шуоно филармонилэн бадӟымесь луонлыкъёсыз концертъёсты, мукет коллективъёсын кусыпъёсты, коньдон ужпумъёсты радъяны. Табере милям абонементной концертъёсмы но луозы: 25-тӥ ноябре, 25-тӥ феврале но 25-тӥ апреле. Отын, кылсярысь, калык сям-йылолъёслэсь люкетъёссэс но возьматом. Программамес узырмытыны выриськом. Но валтӥсь ӧрмы ӧз воштӥськы. Милям ужмы удмурт калык искусствоез утён но азинтон бордын. Со сяна, туэ ми Россиысь фольклор коллективъёслэн союзазы пырим. Та озьы ик паськыт сюрес усьтэ быдэс Россиысь калык коллективъёсын тодматскыны, эшъяськыны, ог-огмы доры концертъёсын ветлыны.Ансамбле егит артистъёс лыктӥзы. Озьы туннэ нуналлы коллективын 70 адями лыдъяське: хорын кырӟа 30 артист, балетын эктэ 20 мурт, 10 пар, но оркестрын 13 кузя шудо. Егит усточиосмылы бадӟым осконмы. Кылсярысь, хорын кырӟало Можга ёросысь Андрей Конышев но Юкаменск ёросысь Маша Романова, оркестрын баянэн шудэ Ижысь Александр Кустов. Балетной группаын али зол нылъёс-пиос, «Италмас» ансамбль бордын ужась студиысь потэмъёс. Пусйыны кулэ, Л. Мамонтовалэсь нимзэ нуллӥсь школа-студимы туж зол ужа. Отын 120 нылпиос дышетско. Сентябрьысен соин кивалтэ татысь потэм адями ик, егит балетмейстер Пётр Овчинников. Со йылпумъямын Санкт-Петербургысь ӟуч балетъя А. Ваганова нимо академиез. Школа-студиын пиналъёсты, классика но калык эктонъёслы сяна, актёрлэн мастерствоезлы дышето, туж тунсыко но зол.- Тӥ асьтэос но кемалась татын уд ужаське на: егит луэмды юрттэ-а, шугъяськытэ-а?- Соиз но, таиз но. Выль адями выль сямен учке, выль амалъёсты утча. Егит мылкыд, егит кужым - со умой, дыр. Мон шӧдӥ, коллектив но воштӥськонъёсты вите ни вылэм шуыса. Туж бадӟым тау кареме потэ ансамбльлы, татын ужась адямиослы. Соос монэ, егит кожаса, отӥ ӧз каре. Валче тыршиськом, соослэсь визь-кенеш туж ӵем юасько, соос кемалась ансамбльын ужало ни уга, трос тодо, искусствоез ӟеч шӧдо-валало. Котьку мыным мыло-кыдо юртто - егит карыса ик, дыр. Мар шугъяськытэ? Опытэ ӧвӧл, художественной руководитель луыны нокытын но уг дышето уга. Собере сыӵе бадӟым адями, Анатолий Васильевич Мамонтов, кивалтэм бере мыным тыршоно, ансамбль азьланяз но сыӵе ик зол мед луоз шуыса, артистъёслэсь но учкисьёслэсь осконзэс ыштэме уг поты.- Вордӥськем нуналэ эшъёсты ӧтё.- Ми но эшъёсмес ӧм вунэтэ. Концертамы ӧтимы «Италмасын» кырӟам-эктэм адямиосмес, 25 ветеранъёсмылы ӧтён лэземын ини. Со сяна, ансамблез юбилееныз ӟечкыланы вуозы но концертэ пыриськозы шаерысьтымы дуно эшъёсмы - «Айкай» театр но Россиысь дано артистка Валентина Пудова, озьы ик Дагестанысь «Лезгинка» ансамбль, Комиысь «Асъя кыа», Карелиысь «Кантеле», витиськомы на Кубаньысь казакъёслэсь хорзэс.- «Италмаслэн» юбилей концертаз билетъёс ӧвӧл ни, шуизы мыным.- Зэм. Сентябрь шорын ми ивортӥмы концертмы сярысь, одӥг-кык арня куспын вань билетъёс вузаськизы. Шумпотымон, озьыен, учкисьёслы «Италмас» тунсыко. Милям артистъёсмы асьсэлэн ӵыжы-выжыоссылы но билет басьтыса ӧз вуттэ. Но калыклы яраз, учкисьёс куризы ке, юбилей концертмес эшшо возьматомы на.- Мае витиськоды матэктӥсь концертлэсь?- Мынам, тодӥськоды-а, ма потэ? Крезьгур - со нырысь ик чеберлык. Соин ик концерт бере учкисьёс мед шуысалзы: бен, «Италмас» улэ, ужа, ми витёмы выль концертъёстэс...Галина Семёнова Теги: Италмас филармония | Улон-вылон |
Виталий Пронин 2-тӥ коньывуонэ выль дышетскисьёссэс пумитазы удмурт кылъя курсъёс. Дышетскон интыос арысь аре огмында усьтӥсько. Озьыен, удмурт кылэн тунсыкъяськисьёслэн лыдзы уг кулэсмы? Ужзэс мытӥзы удмурт кылъя курсъёсИжысь - ёросъёсыКурсъёслэн выжызы кошке кыдёкысь 2000-тӥ аръёсы. Ӵапак соку Ижын удмурт кылъя нырысетӥ кружокъёс радъяськыны кутскизы. Нош 2008-тӥ арын удмурт кылъя дышетӥсьёслэн «Выжы» ассоциацизы Нациосын ужан политикая министерствое вазиськиз, озьы кылдӥзы удмурт кылъя курсъёс, соос радъясько сӥзьыл но тулыс. Аръёс ортчыса, Ижын вордскем проект кӧчиз ёросъёсы. Туэ 12 дышетскон интыос усьтэмын ке, 7-ез соос пӧлысь ужалозы ёросъёсын.Но, жаляса верано, куд-ог ёросъёсын уж чырмыт уг нуиськы - ӧвӧл дышетӥсьёс. Кылсярысь, кылем арын Вавожын 2 группа люкаськиз - со 50 адями, туэ нош отын курсъёс уг усьтӥсько, удмурт кылэз дышетыны мылкыд карисьёс вань ке но.- Удмурт кылъя курсъёсты нуон - капчи уж ӧвӧл. Лумбыт тыршемез бере дышетӥсьлы ӝытсэ но берозь кылёно луэ на - жадёно но, дунъясез но ӧжыт. Соин ик удмурт кылъя курсъёсты нуо анай кылзы понна вань сюлмынызы висись адямиос, - шуэ «Выжы» ассоциацилэн кивалтӥсез Ангелина Решетникова.Ижысь калык удмурт кылъя курсъёсы туж мыло-кыдо мынэ. Шоркарын соос ортчо Эшъяськон юртын, Удмурт кун университетын, К. Герд нимо гимназиын, Гуманитарной лицейын но Ф. Васильев нимо библиотекаын. Азьвыл аръёсы Ижлэн шорсюлмаз улӥсьёс лыкто вал Удмурт театре - туэ та инты ворсаськиз.Кылем арын кадь ик, удмурт кылэз дышетозы Глазовын, Можгалан, Гракын, Эгралан, таос борды туэ гинэ итӥськизы Сарапул, Балезино но Ува. Курсъёсы гожтӥськыны бер ӧвӧл на, мылкыдды сярысь ивортоно «ВКонтакте» бам пыр: vk.com/udmkyl яке 8-912-010-01-67 телефон номеръя, юано Ангелина Решетниковаез.3 толэзь интые - быдэс арУдмурт кылэз дышетыны мылкыд карисьёс трос - шаерамы гинэ ӧвӧл, быдэс дуннеын. Та сярысь верало уно пӧртэм курсъёс - «Яратоно удмурт кыл» но Удмурт кун университет бордын ужась гужем школаос. Кызьы вера «Яратоно удмурт кыл» лагерьлэн кивалтӥсез Евгения Лекомцева, адямиос валало, лагере трос тунсыко адямиос люкасько шуыса. Соин ик татчы вуо егитъёс но, быдэ вуэмъёс но, кунгожсьӧръёс но - соослэн потэ удмурт кылэз дышетэмзы но адӟемзы, кызьы уло удмуртъёс.Озьы ке но та выллем лагерьёс, курсъёс бадӟым пайда уг ваё, уго нимаз ужало. Тросэз адямиос кылэз дышето но собере вунэто. Уго курсъёс 3 толэзь гинэ кыстӥсько, собере вераськыны нокинэн.- Чебер льӧль малпанмы вань: курсъёсы ветлэмъёс понна клуб выллем кылдытоно, отын соос удмурт кылзэс азьланяз но волятыны мед быгатозы. Вуоно аръёсы малпаськом анай-атайёслэсь но куронъёссэс чакланы. Шуом, анайёссы удмурт кылэз дышетыку, нылпиос кылэн шудон пыр тодматскозы, - вера Нациосын ужан политикая министерствоысь Елизавета Ложкина.Со сяна, удмурт кылъя курсъёслэн ӧвӧл туссы (имиджзы). «Намер» студилэн кивалтӥсез Иван Кабышев шуэ, али удмурт курсъёслэн кыӵе ке син азе пуксьымон туссы ӧвӧл, со кылдэ пӧртэм проектъёс пыр. Нош курсъёслэн туссы луиз ке, со калык пӧлын но тодмамон луоз. Та сярысь сюлмаськыса, «Намер» студия кылем толэзе котырес ӝӧк люказ. Отын пумиськизы азьветлӥсьёс, дизайнеръёс, удмурт кылъя дышетӥсьёс но кивалтӥсьёс. Тус бордысь, валамон, вераськон мукет шуг-секытъёсы но выжиз: удмурт курсъёсты нуись дышетӥсьёслы нимысьтыз семинар радъяно, кыллюкамъёс поттано…- Кылдытоно нимысьтыз инты, кытын огазеяськысалзы удмурт кылэз дышетонъя вань проектъёс: удмурт кылъя лагерь, удмурт кылын вераськонъя клуб но анайёслэн пумиськонъёссы, - вера Евгения Лекомцева. Мария Векшина Туспуктэм: vk.com (Ангелина Решетникова) Теги: анайкыл | Улон-вылон |
Виталий Пронин 14-тӥ-17-тӥ коньывуонэ элькунамы ортчиз Егитъёслэн но студентъёслэн дунневыл фестивальзылэн улосвыл люкетэз. Мыным бадӟым шуд усиз отчы пыриськыны волонтёр чотын. Кызьы со вал? А. Муканова кунгож сьӧрысь куноосын ӵош.Та фестиваль Сочиын ортче шуыса тодэме бере малпай заявка келяны. Малы ке шуоно со бадӟым луонлык быдэс дуннеысь трос эшъёс шедьтыны, выль вормонъёс, мылкыд но азинскон басьтыны. Жаляса верано, Сочие ӧй сюры, но мылкыды ќз љожомы.Одӥг визьмо адямилэн верамезъя: «Асьмеос фестивале ум мынӥське ке, фестиваль лыктэ асьме доры». Удмуртие вуизы 47 куноос, соос пӧртэм кунъёсысь - Египетысь, Кыргызстанысь, Иракысь, Монголиысь, Сербиысь, Армениысь, Бразилиысь, Гамбиысь, Индиысь, Пакистанысь, Малайзиысь, Мексикаысь, Тогоысь, Польшаысь, Босниысь но Герцеговинаысь, Финляндиысь, Палестинской автономиысь, Словениысь, Камбоджаысь, Казахстанысь, Алжирысь, Болгариысь, Япониысь, Ганаысь, Индонезиысь. Соос пӧлысь котькудӥз вераське ас вордскем кылыныз, котькудӥзлэн аслаз культураез, ас сямъёсыз. Но ваньзэсты соосты огазея огез: азьлань улон - соос киын. Россиысь сомында улосъёс пӧлысь соос мылкыд каризы асьмелэсь пичи Удмуртимес адӟыны. Со бадӟым дан!4 нунал ӵоже кунгож сьӧрысь куноос тодматскизы асьме культураен. Иже вуэмзы бере ик соосты Эшъяськон юртын пумитазы пӧртэм калык эктонъёсын но шудонъёсын. Нырысетӥ нуналаз вуимы Брангурт песяйёс доры куное. Ваньмы ӵош дышетӥм «Party for everybody» тодмо кырӟанзэс. Макем капчи мылкыд вӧлскиз омырын. Песяйёслы удмурт кылын «тау» шуыса, кошким азьлань. Табере Сарапул. «It,s very amazing!» («Это великолепно!») кылъёсын пыриськом Башенин вузчилэн улон интыяз - али со музей.Котькытчы вуттӥськыны кулэ шуыса, Сарапулысь выльысь Иже дыртӥм, сюрес вылын пӧртэм кылын кырӟанъёс кырӟаса но ӟуч шудонъёсын шудыса. Милемыз витизы на ИжГТУ-ысь студентъёсын пумиськон но пӧртэм эчешонъёс. Таӵе узыр нунал бере ваньмы жадимы, нош мылкыд чик быремын ӧвӧл на. Мынӥмы «Эктоника» дискотекае. Нырысь та ужрад куноосмылы валантэм йӧтӥз, собере, нырысетӥ кырӟан бере ик, соос, ымнырысьтызы пӧсям ву виятозь, танцполын шулдыръяськизы.Выль нунал - выль усьтонъёс соос понна но, ми понна но. Делегатъёсмы сямен ик, Воткинскысь П. Чайковскийлэн музеяз мон нырысьсэ вуи. Татын солэн улонэныз но творчествоеныз тодматӥзы. Нош кӧня шумпотон вал, куке куноосмылы киязы сётӥзы удмурт крезь!http://udmdunne.ru/2017/10/ky%D3%B5e-mylkyd-kuzmaz-egitjoslehn-no-studentjoslehn-festivalzy/Табере милемыз возьмало ини Ижысь автозаводын но К. Герд нимо музейын. Удмурт историен тодматскыса, скандинав амалэн вамыштӥм УдГУ пала - отын нош ик кенешон-эчешон интыос. Культураен тодматскемын, проектъёс малпамын, малы бен табере ас киыныд удмурт перепеч но пельнянь уд пӧра? Куноос ыльнянь борды кутскизы чик кышкатэк.Берпуметӥ нунал - М. Калашниковлэн музеез но куноосынымы люкиськон. Соос куноос гинэ ӧвӧл ни, табере дуно эшъёс! Лэземмы чик уг поты вал, нош ма карод - соосыз возьма Сочи. Сомында шуныт кылъёс верамын: «Удмуртия - туж умой но котьку юрттыны дась сямо адямиослэн паймымон шаерзы!», «Мон яратӥсько Ижкарез!», «Дорады нош ик вуэме потэ». Кошкемзы бере ортчиз 2 нунал. Куноосмы Сочиысь туспуктэмъёссэс милемлы лэзё, мылкыдзэс, шумпотонзэс верало.Мар та ужрадысь сюлмам кылиз? Пӧртэм калыкъёслэн культураенызы тодматски, выль эшъёс шедьтӥ, котькуд нунал тырши ас пушкысьтым но, котырысьтым адямиослэсь но маке выльзэ тодыны. Нош тужгес дуноез - Гамбиысь «for my friend» («мынам эшелы») кылъёсын кузьмам поскес. Мон шудо!Анна Муканова | Улон-вылон |
Виталий Пронин Вавож ёросысь коӵышъёслы но пуныослы урмонлэсь укол пуктылӥзы, ивортэ Удмуртиысь Ветеринарияя управленилэн пресс-службаез.Специалистъёс черкогуртысь вань юртъёсыз ортчизы. Висись пуныос но писэйёс ӧз пумиське, урмон висёнъя Вавож ёросын югдур урод лыдъяське ке но. Августэ гинэ Уё гуртысь но Вавож черкогуртысь шедьтӥзы урмем пудо-живтъёсыз. Ёросын эмъясьёс доры урмем коӵышъёс яке пуныос куртчиськем бере вазиськисьёс но трос - 246,3 (100 сюрс муртлы).Туспуктэмез: vmdaily.ru Теги: Вавож пудо-живот урмон | Иворъёс |
Виталий Пронин Башкириысь удмурт пиналъёс чидатэк возьмало «Усточикар» лагерез. Со ӧсъёссэ усьтоз 17-тӥ гудырикошконэ. Журналистика отрядэз нуоз «Удмурт дунне» газетысь журналист.Башкириысь Татышлы ёросэ люкасько шаерлэн пӧртэм ёросъёсысьтыз, Удмуртиысь но Пермь улосвылысь удмурт пиналъёс. 10 нунал ӵоже соос визь-нод люкалозы пӧртэм отрядъёсын: азьветлӥсь, журналитсика, эстарда, фольклор, туен но куроен вырон. «Усточикар» лагерьын шутэтскыны-дышетскыны луонлык сётӥське 100 пиналлы.- Пиналъёс бӧрдо, лагере лыктэмзы потыса. Но инты ваньзылы уг тырмы, - вера лагерез радъясьёс пӧлысь огез Ирина Самигулова. - Ми удмурт школаос пӧлын «Усточикаре» интыос люкылӥськом. Кыӵе пинал шутэтскоз лагерьын, ачиз школа быръе. Соин ик нылпиос быдэс ар ӵоже асьсэдыз возьматыны тыршо, ужрадъёсы пырисько.Лагере огпол вуыса, пиналъёс выльысен берытскыны туртто. Кин нош ик шутэтскыны но визьнод люканы, кин вожатоен ужаны."Усточикар лагерь ортче 2003-тӥ арысен, арлы быдэ сменаын отрядъёс но вошъясько. "Та сменаез радъяны юрттэ удмурт егитъёслэн «Шунды» огазеяськонзы. Озьы туэ вожатоен мыно Удмуртиысь егитъёс. Фольклорез нуоз крезен шудӥсь Валерия Фёдорова, азьветлӥсьёсты дасялоз К. Герд нимо гимназиысь организатор, блогер Марина Сергеева, вуоно журналистъёсты будэтоз «Удмурт дунне» газетысь журналист, блогер Мария Векшина."Удмурт дунне" Теги: Егитъёс удмуртдунне удмуртлык | Улон-вылон |
Виталий Пронин Город котырысь но школаосысь лагерьёс азе Роспотребнадзор одӥг кадь куронъёс пуктӥз. Школаос гужем ужаны быгатозы, дэмланъёсты чаклазы ке гинэ. Лагерьёс оско, туэ но дышем сямен ужаны быгатозы шуыса.Котькуд ар Алнаш ёросысь Писэйгурт школаын 2 смена лагерь ортчыто. Оско, туэ но дышем сямен ужаны быгатозы шуыса.1-тӥ июльысен 55 покчиос понна тазалыкез кыдатӥсь лагерь усьтӥськыны кулэ, бӧрысь 8-тӥ-11-тӥ классъёсысь 50 дышетскисьёс лагерязы ужалозы но шутэтскозы. — Лагерьёсмес усьтыны ми кылем арлэн пумаз ик дасесь вал ни, — вераз Писэйгурт школалэн директорез Николай Петрович Чекин. — Вань программаосты, документъёсты лэсьтӥмы. Нош али пукиськомы, витиськомы, мар милем шуозы: быгатомы-а усьтӥськыны 1-тӥ пӧсьтолэзе, ум-а. Жаляса верано, ми асьмеос кылдэм югдурез нокызьы ум тупатэ: ваньмыз умой луиз ке, выль висисьёс ӧз ке кылдэ... Николай Петрович Роспотребнадзорлэн куронъёсыныз тодматскиз ни, выль ужан амалъёс сое уг кышкато. — Малпасько, шугъяськонъёс трос уз луэ: школаез, тусьты-пуньыез котьку сямен ик ӟеч миськозы, антисептикъёсмы вань, маска дӥсяны нокин уз пумитъяськы, но пиналъёс соослэсь акыльтозы ик, дыр. Секытгес луоз столовоен: 1 но ӝыны метр дистанция возёно бере, огвакытэ быдэс лагерьысь пиналъёсты сюдыны уз пӧрмы. Утчалом, амалъёс шедёзы. Адямиос со быдӟа война пыр ортчыны быгатӥзы, ми но вань шуг-секытъёсты вормомы. Коронавируслы эскерыны кулэ лагерьын ужасьёсты, но таиз пумысен нокыӵе ивор ӧвӧл на: кытын анализъёс басьтозы гурт школаосысь дышетӥсьёслэсь? Кӧня нунал ӵоже соос дась луозы? Мария Емельянова Теги: лагерь Нылпиос | Улон-вылон |
Виталий Пронин Кылем арняе Тамбов улосысь Бокино черкогуртын выль корка пуктон понна инты сузязы. Шӧдтэк шорысь бульдозерын ужась адӟиз лыосты, тӥръёсты но манетъёсты. Бергес тодмо луиз, ваньмыз та 14-тӥ даурысь кылемын, Золотая Орда вакытысь. Али курганэз эскеро пӧртэм тодосчиос. Корка пуктонлы инты дасянъя ужъёс дугдытэмын.Интыысь краеведлэн, Михаил Семёновлэн, верамезъя, та курган аспӧртэмлыко но дуно, малы ке шуоно со тужгес лымшорез фин-угор могильник луэ. Со юрттоз историлэсь куд-ог бамъёссэ усьтыны, историкъёсыз кемалась курадӟытӥсь юанъёслы валэктыны. Тамбов улосысь азьвыл аръёсы та выллем курганъёсыз поттазы ни, но ваньзы соос 12-тӥ даурысь вылӥллям. Табере фин-угор калыкъёслэсь 2 даур ӵоже улэм-вылэмзэс, воштӥськемзэс тодыны луоз.Туспуктэмез: www.itar-tass.com Теги: Тамбов Фин-угордунне | Иворъёс |
Виталий Пронин Венгриын фин-угор фестивальын.Элькунысьтымы Данъян пул вылэ пыртэмын Кизнер ёросысь «Бызара уӵыпиос» ансамбльлэн кивалтӥсез Геннадий Бускин.Кизнер ёросысь Бызараысь (Кармыжысь) арганчиослэсь калык ансамбльзэс быдэс шаерамы тодо. Кылдытӥз но кивалтэ соин Арвазь-Пельга гуртын вордскем Геннадий Бускин. Ижысь культурая училищеын тодон-валан люкан вакытаз та гуртын практиказэ ортчыкуз ини, Геннадий Бускин мылкыд кариз пиналъёсты арганэн шудыны дышетыны. Кружок 1980-тӥ арын пӧрмиз «Бызара уӵыпиос» ансамбльлы.- Азьло аръёсы татын пӧртэм аресъем пиос-воргоронъёс шудӥзы. Али тросгес пиналъёс ветло. Туннэ нуналлы 6-ез пиос зол шудо, кылем арын 5-ез бадӟым будӥзы но кошкизы ини. Туэ нырысьсэ 7 нылъёс лыктӥзы. Ансамбльмы школае люкаськылэ. Ас вакытаз школамы 1 миллион манет грант утӥз вал, со коньдонэн 10 арган басьтӥзы. Соин ик инструментъёслы ум ёрмиське, - шуэ Геннадий Бускин.Ансамбльлэн вормонъёсыз, дипломъёсыз туж трос. Кылсярысь, туэ гужем Москваын ортчем калык творчествоя «Асьмеос - Россия» нылпи фестивальын 2-тӥ степенё лауреат луизы. 13-тӥ шуркынмонэ Бызараысь егит арганчиос лыктозы Иже. Калык творчествоя юртын ортчоз удмурт культурая 3-тӥез «Даур гур» фестиваль-конкурс. Гала-концертын Кизнер ёросысь усточиос шудозы лымшор удмуртъёслэсь эктон гуръёссэс.Нош 3-тӥ ноябре Г. Бускинэз Удмуртилэн Тӧроез дорын сӥлы карозы.Галина Семёнова Теги: лулчеберет | Улон-вылон |
Виталий Пронин Ижысь 266 номеро нылпи сад итӥське «Милям кичӧлтонмы» проект борды. Анай-атайёс нылпиоссы сярысь сюлмасько: садикын укноос вужесь, пе, группаосын кезьыт возиське. Ижысь 266 номеро садын укнооссы уродэсь ниТуспуктӥз Л. Зорина- Али быдэс Удмуртиын школаосын, нылпи садъёсын «Бадӟым выльдӥськон» проект мытэмын: кытын ке выль укноос пуктыло, мукетаз липетсэс вошто. Но милемлы ӧз удалты, - вера одӥгез анай Юлия Шурчилова. - Та садикмы 1991-тӥ арын пуктэмын, укыр вуж ӧвӧл на, пе, соин проектэ пыриськыны уг быгаты. Но 28 ар ӵоже татын номыр рос-прос ӧз вошъяськы. Ми, анай-атайёс но воспитательёс, сюлмаськиськом укноос понна. Рамаоссы пулэсь бере, кытӥ-отӥ сисьмылэмын ни, висъёстӥзы тӧл пельтэ, куд-ог комнатаосын укноос нюласа уло, укно дуре но ву люкаське, отчы воспитательёсмы линолеумъёс вӧлдыса возё ни. Арлы быдэ укно висъёсты ӵоктало ке но, группаосын салкымгес ик. Тодӥмы, югдурез тупатыны луонлыкъёсмы вань шуыса. Кылсярысь, али тани гуртоос проект гожто но элькун бюджет юрттэмъя кыӵе ке азьвыл вормонтэм ужез берыкто. Ми но, Ленин урамысь 114 номеро юртын улӥсьёс, та уж борды басьтӥськыны малпам. Та коркан ог 700 адями улэ, трос егит семьяос. Соос нылпиоссэс ӵапак 266-тӥ садике нулло. Озьы садикын инициативной группа кылдытэмын вал, солэн ужаз анай-атайёс но мыло-кыдо адямиос пырисько. «Милям кичӧлтонмы» проект чотын Первомай ёрос администрациен пумиськон ортчиз, проект гожтыны дышетӥсь семинар радъяськиз. Пуш паласен укно дуръёс линелиумен вӧлдэмын ниТуспуктӥз Л. Зорина Туэ ар понна та юртын улӥсьёс 2 пумиськон ортчытӥзы ни, отын ӝутэмын вал 3 ужпум - нылпи юртысь балконъёсты тупатон, укноосты воштон но садик котырысь асфальтэз выльдон. Огкылэ вуизы, укноос тужгес сюлмаськытӥсь ужпум шуыса. Коркан улӥсьёс пӧлын анкетирование ортчытэмын вал. Калык пумит ӧвӧл ӟеч ужлы кӧня ке коньдонзэ висъяны: кин ке 50 манет сётыны дась, мукетыз 500-зэ но уг жаля, шуиз. Та вакытэ нылпи садын ужасьёс но мыло-кыдо анай-атайёс 1 миллион манет тыр проект дасяло. Вормизы ке, коньдонлэсь бадӟым люкетсэ висъялоз элькун, 150 сюрссэ - город администрация, 50 сюрс бичалозы 114 номеро юртын улӥсьёс но спонсоръёс. Ӟеч ужлы юрттыны дась луэмзэс веразы ни кӧня ке ужбергатӥсьёс но депутат. Зэм, 1 миллион манет вань укноосты воштыны уз окмы на. Но шальтрамъёссэ ке но выльдыны пӧрмиз ке, бадӟым шумпотон луоз. Ангелина Снигирёва | Иворъёс |
Виталий Пронин Пичи Пурга ёросысь С. Зайцева но А. Чернова пумиськизы ёросысьтызы нылпиосын.Пичи Пурга ёрос лыдӟиськонниын «Шунды» огазеяськонлэн тӧроеныз Алина Черноваен но правлениезлэн ёзчиеныз Светлана Зайцеваен пумиськон ортчиз.Нылъёс кыкназы ик Кузебай Герд нимо гимназиез йылпумъямын. Удмурт югдытӥсьёслэн улонэнызы, ужъёсынызы тодматскыса, соослэн но калыкмы понна тыршыны мылкыдзы бурдъяськиз. Соин ик, дыр, пумиськонын соосты «Гердлэсь ужзэ азьланьтӥсьёс» нимазы.Пӧртэм юанъёс чузъяськизы: одӥгъёсызлы тунсыко потӥз нылъёслэн улонзы, мукетъёсызлы - оглом удмурт егитъёслэн малпанъёссы.- К. Герд нимо гимназия трос луонлыкъёс сётэ, - шуэ Светлана Зайцева. - Отын тон быгатӥськод астэ возьматыны но будыны. Кинлы ке яра журналистика - «Уморто» медиацентрын радиопрограммаос пӧрмытъя, кин ке наука борды кыстӥське. Мон сцена вылэ сюрес шедьтӥ: выль кырӟанъёс гожъяны, удмурт калык эктонъя «Чебеляй» студие ветлыны кутски. Эшшо но золгес яратӥ калыкме, солэсь сям-йылолъёссэ, удмурт дӥськутэз - Ижкартӥ но дукесэн ветлылӥсько. Малпасько, гимназиын ӧй ке дышетскысал, «шундые» но ӧй сюрысал.Озьы ке но ваньмыз потэ адями бордысь. Алина Чернова мерлыко уже ачиз вамыш лэсьтӥз:- Нырысетӥ курсын мыным туж мӧзмыт луиз, кытчы асме донгыны уг валаськы вал. Соку герӟаськи «шундыосын», правленилэн ёзчиез луи но, гимназиын сямен ик, улонэ яркыт луиз. Али ачим кадь ик егитъёсын кивалтӥсько.Нылъёс озьы ик веразы, удмуртъёс мукет калыкъёслэсь номырин уг висъясько шуыса, соин ик мугъёс ӧвӧл выжыедлэсь палэнтӥськыны, кулэ тыршыны калыкмы понна.- Ми сыӵе ик быгатӥсесь, визьмоесь, устоесь - ваньзэ лэсьтыны быгатӥськомы. Таӵе малпанэн ми улӥськомы но оскиськомы, мукетъёсыз но сое валало шуыса, - верало нылъёс.Ортчемын ни вакыт, куке удмуртъёс керпото вал ас кылзылэсь. Удмурт луыны али тузӥ. Озьы тон быгатӥськод висъяськыны. Таӵе малпанъёсын пумиськонысь кошкизы мукет егитъёс но.Мария Емельянова Теги: Егитъёс | Улон-вылон |
Виталий Пронин Кылем ар ӵоже элькунысьтымы гуртъёсын спирт суретъёсты вузанъя 228 учыр шараямын. Югдурез утисьёс кие шедизы доразы вузаськисьёс но.Та сярысь журналистъёслы ивортӥз МВД-ысь административной законодательствоя ёзлэн кивалтӥсезлэн воштӥсез Андрей Быков. Шуиз: берло дыре гуртоос таӵе учыръёс сярысь полицие дӥсьтысагес ивортылыны кутскизы.Оглом кудӟытӥсь юонъёсын вуз каронын законэз тӥямын 817 учырын. Пытсамын 12 ларёкъёс - отын нокыӵе документъёстэк юонъёсты вӧлмыто, вылэм. Шаряськемын быдэ вуымтэослы сур, вина вузан учыръёс - 11 мурт вылэ уголовной уж ӝутэмын кыкетӥ ползэ шедемзы бере. Законэз тӥяса вуз карисьёс киысь таламын 55 сюрс литрлэсь ятыр спирт суретъёс но 3 сюрс литр пала контрафакт суретъёс. Элина Кумачёва | Улон-вылон |
Виталий Пронин Дэри Чылкытлыкен эшъясько егитъёс Дэри ёросысь Хохряки черкогуртын улӥсьёс улон котырзэс чылкыт возё.Котькуд вирнуналэ (средае) чипыен-куреген шуэм сямен гуртысь библиотека доры 5 часын ӝыт люкасько: кинлэн кияз ведра, кинлэн - ӵужон, кинлэн - лопата. Гуртэз чылкыт возён сярысь ялан сюлмаське егитъёслэн «Экстремалы» волонтёр группазы. Милемлы татын улоно, милемлы ик гуртэз чылкыт возёно, шуо соос.Кияса Песяйёссэс уз вунэтэ Вуж Салья гуртысь война вылтӥ будэм нылпиосты сӥлы карыса, ож лудэ ветлэмъёслы лэсьтэм синпелет дорын 22-тӥ инвожое «Ум вунэтэ тӥледыз» ужрад ортчиз.Ож вакытэ будэм нылпиос гуртын 30-лэсь ятыр. Талэсь азьвыл соос 50-лэсь уно вылӥллям. Тросэз улонысь кошкемын ни, кылемъёсыз но лябӟо ини, шуо вуж сальяос. Ужрадэз радъязы ёросысь но гуртысь арлыдоослэн кенешсы, культура юртын ужасьёс, библиотекарьёс но дышетӥсьёс. Арлыдоослэн коллективзы сяна, песянайёсты но песятайёсты шулдыртӥзы лагерьын шутэтскись нылпиос - соос котькудӥзлы сяська керттэт кузьмазы.Алнаш Кинлэн пӧрамез ческытгес? 16-тӥ инвожое Алнаш черкогуртысь райполэн столовояз сиён пӧрасьёслэн зональной ӵошатсконзы ортчиз.Со сӥземын вал Удмуртпотребсоюзлы 95 ар тырмонлы. Отчы пыриськизы 8 ёросысь - Пичи Пурга, Грак, Дэри, Кизнер, Вотка, Каракулино, Алнаш, Ува - калыкез сюдӥсьёс. Пыжиськисьёс но пӧраськисьёс пӧртэм сиёнъёсынызы паймытӥзы жюриын пукисьёсты. Устоосыз пӧлысь устоос луизы уваос, пичи пургаос но воткаос.Можга Пиос армие кошкозы, нылъёс дышетозы Туэ Можгаысь педколледжез йылпумъяло 68 нылъёс но пиос. Соос пӧлысь 22-ез дышетскизы удмурт группаын.- Покчи классъем школаосын удмурт кыллы дышетӥсьёсты дасяськом бере, 9-эз нылпиосмы вордскем палъёсазы - Можга, Алнаш, Вавож ёросъёсысь школаосы - мынозы. Кыкез Ижысь Кузебай Герд нимо гимназие дасясько: огез школаын дышетоз, мукетыз нылпи садын воспитатель луоз. 10-эз тодон-валанзэс азинтыны малпало Удмурт кун университетысь удмурт филологияя, финно-угроведениея но журналистикая институтын но Глазовысь пединститутын. 3 пиосмы армие кошкозы, - вера педколледжысь удмурт кыллы но литературалы дышетӥсь Татьяна Иванова.Иж «Чильтэръёс» крымъёсты шулдыртозы Ижысь «Чильтэр» ансамбль дасяське Крыме мыныны.Ансамбль 2014-тӥ арын гинэ кылдӥз ай. Кивалтэ соин Василий Самарин. Коллективе 9 нылкышноос ке ветло вал, берло дыре доразы вуизы на кык воргоронъёс. Коллектив гуртъёсы но пота, кык пол Москваын но быгатонлыкъёссэ возьматӥз. Та нуналъёсы «чильтэръёс» репетициосы ветло, кузь сюрес вылэ потыны дасясько - Крымын трос пӧртэм калыкъёслэн «Зарни площадка» фестивальзы ортчоз.Яр Ортчемез ялан син азяз Кылем арнянуналэ 90 арессэ пусйиз Яр каргуртысь Быдӟым ожысь ветеран Геннадий Баженов.Геннадий Архиповичез ӟечкыланы вуылӥзы Яр ёрослэн йырыз Тамара Уткина, Яр муниципал кылдытэтлэн йырыз Любовь Данилова. Ожысь ветеран, борддоре ошыса, син азяз возе кузпалызлэсь но Георгий Жуков маршаллэсь туспуктэмъёссэс. Улон котырез солэн чылкыт но шуныт. Ветеран куноослы мадиз войнае ветлэмез но Вормон Нуналэз пумитамез сярысь. Геннадий Архиповичлэн кышкасьтэм луэмез пусъемын Горд Кизили орденэн но мукет данъетъёсын.Глазов Тэк улонэз уг тодо Глазовысь ляб адӟисьёслэн «Электрон» предприятизылы но огазеяськонзылы туэ куарусён толэзе 70 ар тырме.Совето вакытъёс дырысен предприятилэн вань аслаз профкомез, библиотекаез, шутэтскон юртэз.- Мынам та адямиосты асьмелэсь маин ке пӧртэм шуыны ымы ик уг пыры, - вера библиотекарь Ольга Варина. - Соос пичи но тэк пуконэз уг тодо. Лыдӟиськыны ветлэм сяна, пӧртэм ужрадъёсы пырисько. Киужен вырыны яратӥсьёс ветло керттӥськонъя кружоке. Соин кивалтэ Надежда Люкина. Компьютерен ужаны дышетэ Анатолий Рякин. Хорен но ансамблен кивалтэ Александр Беляев. Соос та вакытэ предприятилэн юбилеезлы концерт дасяло ини.Эгра Ӟатчалы - 280 ар! Та нуналъёсы Эгра ёросысь Ӟатча гуртлы 280 ар тырмиз.Гуртын 450 адями улэ. Ваньмыз сямен пыриськизы юбилеез пусъён ужрадэ. Люкаськем калыкез ӟечкылазы ёрослэн йырыз Валерий Прохоров, ёрос администрацилэн йырызлэн воштӥсез Татьяна Чуракова, Кун Кенешысь депутат Ольга Черкасова но мукетъёсыз.Ульчаын лумбыт чузъяськизы удмурт кырӟанъёс: гурт калык понна концерт пуктӥзы Эгра каргуртысь «Устолык» но Ӟатчаысь «Калинушка» ансамбльёс но Малягуртысь культура юртысь ужасьёс, школаын дышетскись нылпиос.60 ар валче улэменызы ӟечкылазы на Елизавета но Евгений Якунчихин кузпалъёсты.Дасяз Любовь Тихонова Теги: гуртын ёросъёс иворъёс | Улон-вылон |
Виталий Пронин 13-тӥ майлы лемтэй куртчиськем пумысен вазиськиз 2 сюрс 54 адями.Май праздникъёсы калык, шӧдске, сад-бакчаысь, тэльысь потамтэ - лемтэй куртчиськон учыръёс шаерамы чутрак йылӥзы. Республикаысьтымы Роспотребнадзорысь специалист Галина Мельникова ивортэ: - 13-тӥ майлы лемтэй куртчиськем пумысен вазиськиз 2 сюрс 54 адями. Та пӧлысь 418-сэз - покчиос. Ваньзэ-ӧвӧлзэ эскеремын 1 сюрс 406 кибы гинэ. Угось адямиос мугорысьтызы лемтэез шедьто ке, йырзэ чигтыса, ишкалто. Нош эскеронъёс ортчытон понна та кибылэн одно ик йырыз кулэ. Куд-огъёсыз лемтэез паньгато. Яке дорамы вайытозязы, кибызы куасьме. Малы ке шуоно калык вунэтэ со борды банкае кот вата поныны. Эскерем лемтэйёс пӧлысь 162-езлэсь шедьтэмын энцефалит. 1 сюрс 93 кибы боррелиозэсь вылэм. 101 лемтэйлэсь шараямын анаплазмоз но эрлихиоз. Туннэ нуналлы 3 мурт боррелиозлэсь больницаын йӧнатӥське. Ольга Корепанова Туспуктӥз Александр Горбунов Теги: тазалык югдур | Улон-вылон |
Виталий Пронин Эпосэз вольыт лыдӟонъя конкурсын вормисе потӥз Можга ёросысь Пазялысь Любовь Кремлёва.12-тӥ толсуре Ижысь филармоние люкаськылӥзы нылпиос, эпосэз вольыт лыдӟыны быгатӥсьёс. Озьы йӧскалык библиотекаен ортчытэм вожвылъяськонлы йылпумъянъёс лэсьтэмын вал.Пичи зал. Нылпиос эпосысь чуръёсты тодазы ваё, сюлмасько, дасясько сцена вылэ потыны. Тани-тани кутскоз вожвылъяськон. Табере, быръён этап дыръя кадь, видеокамера азьын гинэ сылоно ӧвӧл ни, потоно жюри, калык азе, чуръёсты чебер, лад-лад лыдӟоно.Конкурсэ пыриськизы кызьы Ижысь, озьы ик ёросъёсысь но пиналъёс, тужгес трос - Пичи Пурга ёросысь, 5 кузя. Ар ӵоже гуртъёсысь библиотекаосын ужасьёс пиналъёслэсь эпос лыдӟемзэс видеое гожтӥзы - озьы оглом 42 уж вуиз, нош Иже лыктӥзы устоосыз гинэ - 17 кузя. Кин ке дасяз ас калыкезлэсь эпоссэ - удмурт, иврит, ӟуч, кин ке - ӟуч кылэ берыктэмъёссэ. Тросэз бырйиллям М. Худяковлэн «Дорвыжы» (удмурт кылэ берыктӥз В. Ванюшев), М. Атамановлэн «Тангыра» эпосъёсысьтызы люкетъёсты. Шумпотымон, уноез удмурт кылын лыдӟизы.Сцена вылэ потӥз пиш-пиш льӧль удмурт дэремен Ксения Антонова. Кияса ёросысь Вуж Салья гуртысь нылаш али дышетске 7-тӥ классын, вольыт лыдӟиськонъя ёрос конкурсъёсы пыриськылэ. Та вожвылъяськонын но ёросысь мукет вольыт лыдӟиськисьёсты азьпалтэм, «Дорвыжы» эпосысь чуръёсты уйшорозь дышетыса пукылэм.Ксюша кадь дасяськисьёсыз ӧвӧл, шуэ библиотекаен кивалтӥсь Наталья Пелагина. Чебер, мыло-кыдо лыдӟизы Можга ёросысь Пазял гуртысь 2 нылъёс - Любовь но Лия Кремлёваос.- Мон котькуд нылпиез тодӥсько, макем со вольыт но чебер лыдӟиське, - вера Пазял библиотекаен кивалтӥсь Надежда Кузнецова. - Та нылъёслы конкурсэ пыриськыны дэмлай но, соос пумит ӧз луэ. Нош кызьы ми видео гожъяны вырим! Любаез музейын снимать каримы, нош Лияен ульчае потӥм, я атас кесяське, я трактор гуретэ. Бакча берысь чебер, шыпыт инты шедьтыса, отын карим ини.Дэбес ёросысь 2 нылъёс вуизы: Удмурт кун университетысь удмурт кылосбуръя факультетысь студентка Карина Хохрякова но Дэбес школаын дышетскись Маргарита Габуния. Та нылъёс но туж тыршисесь. Карина школаязы ялан азьветлӥсь вал, Маргарита но вань ужрадъёсы пыриськылэ. Можга ёросысь Пазял гуртысь Лия Кремлёва 2-тӥ инты басьтӥз.- Маргарита мугорын пичи гинэ кадь, но сцена вылэ потӥз но воксё бадӟым луиз, - пусйизы дунъясьёс.Анай кылын эпос лыдӟисьёс пӧлын 1-тӥ, 2-тӥ, 3-тӥосты инты басьтӥзы Можга ёросысь Пазял школаысь Люба но Лия Кремлёваос но Дэбес ёросысь Карина Хохрякова. Ӟуч кылэ берыктэм эпосъёсты лыдӟисьёс пӧлын 1-тӥ, 2-тӥ, 3-тӥ интыосты басьтӥзы Дэбес школаысь Маргарита Габуния, Ижысь Валерия Нудельман но Пичи Пурга гимназиысь Андрей Прозоров.- Та конкурс туж шуг, малы ке шуоно эпос - со огшоры текст ӧвӧл, отын возьматэмын калыклэн сямыз, малпаськемез, улонэз. Эпосэ йырыныд выйыны кулэ, сое малпаськыса лыдӟоно. Куд-ог артистъёс но со борды озьы гинэ уз басьтӥське, - шуэ дунъясьёс пӧлысь огез, Удмуртиысь калык артистка Фаина Будина.- Таӵе вожвылъяськон туэ нырысьсэ ортчиз, но вольыт лыдӟонъя конкурсэз вуоно арын но азинтомы, - вера Йӧскалы библиотекалэн кивалтӥсезлэн воштӥсез Анна Семёнова. - Библиотекамы вуоно арез сӥзёз Можга ёрослэн литреатураезлы. Озьыен, нылпиос лыдӟозы Можга ёросысь авторъёслэсь кылбуръёссэс. Дэбес школаысь Маргарита Габуния ӟуч кылэ берыктэм эпосэз лыдӟисьёс пӧлын вормиз.Чебер, мыло-кыдо лыдӟизы Можга ёросысь Пазял гуртысь 2 нылъёс - Любовь но Лия Кремлёваос.- Мон котькуд нылпиез тодӥсько, макем со вольыт но чебер лыдӟиське, - вера Пазял библиотекаен кивалтӥсь Надежда Кузнецова. - Та нылъёслы конкурсэ пыриськыны дэмлай но, соос пумит ӧз луэ. Нош кызьы ми видео гожъяны вырим! Любаез музейын снимать каримы, нош Лияен ульчае потӥм, я атас кесяське, я трактор гуретэ. Бакча берысь чебер, шыпыт инты шедьтыса, отын карим ини.Дэбес ёросысь 2 нылъёс вуизы: Удмурт кун университетысь удмурт кылосбуръя факультетысь студентка Карина Хохрякова но Дэбес школаын дышетскись Маргарита Габуния. Та нылъёс но туж тыршисесь. Карина школаязы ялан азьветлӥсь вал, Маргарита но вань ужрадъёсы пыриськылэ.- Маргарита мугорын пичи гинэ кадь, но сцена вылэ потӥз но воксё бадӟым луиз, - пусйизы дунъясьёс.Анай кылын эпос лыд-ӟисьёс пӧлын 1-тӥ, 2-тӥ, 3-тӥ интыосты басьтӥзы Можга ёросысь Пазял школаысь Люба но Лия Кремлёваос но Дэбес ёросысь Карина Хохрякова. Ӟуч кылэ берыктэм эпосъёсты лыдӟисьёс пӧлын 1-тӥ, 2-тӥ, 3-тӥ интыосты басьтӥзы Дэбес школаысь Маргарита Габуния, Ижысь Валерия Нудельман но Пичи Пурга гимназиысь Андрей Прозоров.- Та конкурс туж шуг, малы ке шуоно эпос - со огшоры текст ӧвӧл, отын возьматэмын калыклэн сямыз, малпаськемез, улонэз. Эпосэ йырыныд выйыны кулэ, сое малпаськыса лыдӟоно. Куд-ог артистъёс но со борды озьы гинэ уз басьтӥське, - шуэ Удмуртиысь калык артистка Фаина Будина.- Таӵе вожвылъяськон туэ нырысьсэ ортчиз, но вольыт лыдӟонъя конкурсэз вуоно арын но азинтомы, - вера Йӧс-калык библиотекалэн ки-валтӥсезлэн воштӥсез Анна Семёнова. - Библиотекамы вуоно арез сӥзёз Можга ёрослэн литератураезлы. Озьыен, нылпиос быръёзы Можга ёросысь авторъёслэсь кылбуръёссэс.Мария Векшина | Улон-вылон |
Виталий Пронин ДУННЕЫН Депутатъёс кылзэс веразы Сербиысь депутатъёс дурбасьто Россилы. Евросоюзлэн кунсьӧр ужъёсъя адямиез Ф. Могерини та нуналъёсы ортчиз Балкан кунъёстӥ. Вуылӥз Сербие но. Ӵапак соку отысь оппозицие пырись депутатъёс ӵашетон љутӥзы. Ф. Могериниез Россилы дурбасьтон сярысь плакатъёсын пумитазы. Кесяськизы: милемлы Евросоюз кулэ ӧвӧл! Сербия уг оскы Брюссельлы!Сербилэн премьер-министрез А. Вучин депутатъёсты буйгатыны выриз ке но, Ф. Могеринилэн вераськонэз комъяськиз.РОССИЫН Тылобурдо пыэд Москва улосысь тылобурдо вордон фабрикаосын шараямын бурдоос бордысь паласькись пыэд.400 сюрслэсь ятыр курегъёсты быдтоно луиз. 13-тӥ мартозь карантин ялэмын. Эпидемиологъёс буйгатӥзы ни: шараям пыэдлэн штаммез адямилы кышкыт уг луы. Озьы ке но бурдоосты утялтӥсьёс ваньзы возьматӥськизы эмъясьёслы. Соос пӧлысь 14-ез арнялы койкае выдтэмын. Тылобурдо фабрикаос котырын 13 иськемозь карантин ялэмын.Чотамын ни: быдтоно луоз 400 сюрслэсь ятыр чипы-курегез. Но специалистъёс лыдъямъя, ар куспын вань ыштонъёсты берыктыны луоз.УДМУРТИЫН Тудвулы дасяськон Туэ тулыс ву укыр трос луыны быгатоз - талы элькунмы дасяськыны кутскиз ни. Удмуртилэн Тӧроез А. Соловьев вазиськиз вань кивалтӥсьёслы, шуныт кариськонлы дась луыны курыса.Ижын югдур уката сюлмаськытэ. Ливнёвкаос шоркарын тыро-пыдо уг ужало, лымы гурезьёс интыязы кыллё - соосты поттась ӧвӧл. Городысь кивалтӥсьёслы Тӧро вазиськиз: шунась лымы нош ик быдтоз сюресъёсты - тазьы ужаны уг яра! Соин ик уй но, нунал но ульчаосысь, азбаръёсысь лымыез поттано!Элина Кумачёва | Улон-вылон |
Виталий Пронин Кызьы ивортэ Lenta.ru, Бразилилэн президентэз Дилма Руссефф ялӥз, Кiss клубын бырем адямиосты буре вайыса, странаын куинь нунал ӵоже траур луоз.27-тӥ толшоре 2 час котырын уин Риу-Гранди-ду-Сул штатысь Санта-Мария карын Kiss уй клуб ӝуамен 233 адями быриз.Пиротехника шоу сэрен нырысь флаг ӝуаны кутскем, собере тыл быдэс юртэз басьтэм. Охраналэн ивортэмезъя, соку клубын сюрс- кык сюрс калык вылэм. Со уе Санта-Мария федерал университетысь студентъёс праздниксэс пусъё вылэм.Туспуктэмез: www.lenta.ru Теги: Kiss ДилмаРуссефф Санта-Мария | Иворъёс |